text:
ዘመነ ሉቃስ Readings for Monday
መስከረም 16, 2015 ብግእዝ Sep 26, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 78 : 68 - 69 [English][ግእዝ][ልሙድ]
ነታ ዘፍቀራ ኸረን ጽዮን ግና ሐረያ። ንቤት መቕደሱ ኸም ኵርባታት፣ ከምታ ንዘለአለም ዝሰረታ ምድሪ ገይሩ፣ ሀነጻ።
ወንጌል Gospelዮሐ 10 : 22 - ፍም [English][ግእዝ][ልሙድ]
ሽዑ ኣብ ኢየሩሳሌም እቲ ዝተሓደሰ ቤት መቕደስ ዝተመረቐሉ በዓል በጽሐ፥ ጊዜኡ ኸኣ ኽረምቲ ነበረ። ኢየሱስ ድማ ኣብ ቤት መቕደስ ኣብ ገበላ ሰሎሞን ይመላለስ ነበረ። ሽዑ ኣይሁድ ኣኽበብዎ እሞ “ክሳዕ መኣዝ ኢኻ ሰንፈላል እትገብረና፧ ንስኻ ኽርስቶስ እንተ ደኣ ዄንካ ኣግሂድካ ንገረና” በልዎ። ኢየሱስ ከኣ “ነጊረኩም ኣይኣመንኩምንን። ንኣይ ዚምስክረለይ እዚ ብስም ኣቦይ ዝገብሮ ዘሎኹ ግብርታት እዩ። ንስኻትኩም ግና ከምቲ ዝበልኩኹም ካብተን ኣባጊዐይ ስለ ዘይኮንኩም ኣይትኣምኑን ኢኹም። እተን ኣባጊዐይ ግና ድምፀይ ይሰምዓ እየን፥ ኣነ ኸኣ አለልየን፥ ንሳተንውን ይስዕባኒ እየን። ኣነ ኸኣ ናይ ዘለዓለም ሕይወት እህበን፥ ንዘለዓለም ድማ ኣይጠፍኣን እየን፥ ካብ ኢደይውን ዚምንዝዐን ሓደ እኳ የልቦን። እቲ ንኣኣተን ዝሃበኒ ኣቦይ ካብ ኵሉ ይዓቢ እዩ፥ ካብ ኢድ ኣቦይ ኪምንዝዐን ዚኽእል ከኣ ሓደ እኳ የልቦን። ኣነን ኣቦን ሓደ ኢና” እናበለ መለሰሎም። ሽዑ ኣይሁድ ብዳርባ እምኒ ኺቐትልዎ ከም ብሓድሽ እምኒ ኣልዓሉ። ኢየሱስ ከኣ “ካብ ኣቦይ ብዙኅ ሠናይ ግብርታት ኣርአኹኹም፤ ካብኣተን በየነይተን ግብሪ ኢኹም ብዳርባ እምኒ ኽትቀትሉኒ ትደልዩ ዘሎኹም፧” እናበለ ተዛረቦም። ኣይሁድ ከኣ “በቲ ምጽራፍካን ሰብ ከሎኻ ገዛእ ርእስኻ ኣምላኽ ብምግባርካን እምበር በቲ ጽቡቕ ግብርታትካ ኣይኮንናን ብዳርባ እምኒ እንቐትለካ” ኢሎም መለሱሉ። ኢየሱስ ከኣ “ኣብ ሕግኹም ‘ኣነ፥ ኣማልኽቲ ኢኹም፥ በልኩ' ዚብል ጽሑፍዶ የልቦን እዩ፧ እቲ ጽሑፍ ኪሰዓር ኣይከኣልን እዩ፥ ነቶም ቃል ኣምላኽ ዝመጸሎም 'ኣማልኽቲ’ ካብ ዚብሎም፥ ነቲ ኣቦ ዝቐደሶ ናብ ዓለምውን ዝለኣኾ ደኣ ‘ወዲ ኣምላኽ እየ' ስለ ዝበልኩኹም፥ ከመይ ኢልኩም ‘ትጻረፍ ኣሎኻ’ ትብሉኒ ኣሎኹም፧ ግብሪ ኣቦይ እንተ ዘይገበርኩ ኣይትእመኑኒ። ዝገብሮ እንተ ደኣ ኾይነ ግና፥ ንኣይ እኳ እንተ ዘይኣመንኩም፥ ኣቦ ኣባይ ምህላዉ ኣነውን ኣብ ኣቦ ምህላወይ ምእንቲ ኣረጋጊጽኩም ክትፈልጡ ነቲ ግብረይ እመንዎ” እናበለ መለሰሎም። መሊሶም ድማ ኺኅዝዎ ደለዩ፥ ንሱ ግና ኻብ ኣእዳዎም መለቘ። ከም ብሓዱሽ ናብታ ዮሓንስ ቀደም ዜጥምቐላ ዝነበረ ስፍራ ናብ ማዕዶ ዮርዳኖስ ከደ፤ ኣብኣውን ተቐመጠ። ብዙኃት ድማ ናብኡ መጺኦም “ዮሓንስ ሓንቲ ተኣምራት እኳ ኣይገበረን፥ እቲ ዮሓንስ ብዛዕባ እዚ ሰብ እዚ ዝተዛረቦ ግና ሓቂ እዩ” በሉ። ኣብኣውን ብዙኃት ብእኡ ኣመኑ።
ናይ ቅዳሴ ( Liturgy )
መልእክተ ጳውሎስ Pauline Epistle1ይ ቆሮ 3 : 10 - 20 [English][ግእዝ][ልሙድ]
ኣነ ኸምቲ ዝተዋህበኒ ጸጋ ኣምላኽ፥ ክኢላ ሓናጺ ኾይነ መሠረት ሠረትኩ፥ ሓደ ኻልእ ከኣ ኣብ ልዕሊኡ ይሓንጽ ኣሎ፥ ነፍስ ወከፍ ከስ ከመይ ገይሩ ከም ዚሓንጽ ይጠንቀቕ። ምኽንያቱ ብዘይካ እቲ ሥሩት መሠረት፥ ንሱ ኸኣ ኢየሱስ ክርስቶስ፥ ካልእ መሠረት ኪሥርት ዚኽእል ሓደ እኳ የልቦን። ዝኾነ ይኹን ሰብ ኣብ ልዕሊ እዛ መሠረት እዚኣ ወርቂ፥ ብሩር፥ ክቡር እምኒ፥ ዕንጨይቲ፥ ሣዕሪ ወይስ ሓሰር እንተ ሠርሐ፥ ናይ ነፍስ ወከፍ ሰብ ሥራሕ ኪገሃድ እዩ፥ እታ መዓልቲ ብሓዊ ክትግለጽ ስለ ዝኾነት ክትቀልዖ እያ፥ ሥራሕ ነፍስ ወከፍ ከመይ ከም ዝኾነ ኸኣ እቲ ሓዊ ኺፍትኖ እዩ። እቲ ኣብ መሠረት ሓኒጹ ዕዮኡ ዝጸንዓሉ ሰብ፥ ዓስቡ ኪቕበል እዩ። ዕዮኡ ዝነደዶ ሰብ ግና ዓስቡ ኪስእን እዩ። ንገዛእ ርእሱ ኺድኀን እዩ፥ ግናኸ ከምቲ ብሓዊ ኃሊፉ ዚድኀን እዩ። ቤተ መቕደስ ኣምላኽ ምዃንኩምን፥ መንፈስ ኣምላኽ ኣባኹም ኃዲሩ ምህላውንዶ ኣይትፈልጡን ኢኹም፧ ሓደ እኳ ነታ ቤት መቕደስ ኣምላኽ እንተ ኣፍረሰ፥ ኣምላኽ ኬፍርሶ እዩ። ቤተ መቕደስ ኣምላኽ ቅድስቲ እያ፥ እዛ ቤት መቕደስ እዚኣውን ንስኻትኩም ኢኹም። ሓደ እኳ ንገዛእ ርእሱ ኣይጠብር። ገለ ካባኻትኩም ኣብዛ ዓለም እዚኣ ጥበበኛ ኸም ዝኾነ እንተ መሰሎ፥ ጥበበኛ ምእንቲ ኪኸውን ዓሻ ይኹን። ከመይ “ነቶም ጥበበኛታት ብጒርሖም ይኅዞም” ተባሂሉ ከም ዝተጻሕፈ፥ ጥበብ እዛ ዓለምእዚኣ ኣብ ቅድሚ ኣምላኽ ዕሽነት እዩ። ከምኡውን “ሓሳብ እቶም ጥበበኛታት ከንቱ ኸም ዝኾነ እግዚአብሔር ይፈልጦ እዩ” ዚብል ተጻሒፉ ኣሎ።
ዘካልእ መልእክት Universal Epistle1ይ ጴጥ 2 : 1 - 10 [English][ግእዝ][ልሙድ]
እምበኣርሲ ንዅሉ ኽፍኣትን ዅሉ ጒርሕን ግብዝናን ቅንእን ዅሉ ሕሜትን ኣርሕቕዎ። እግዚኣብሔር ሕያዋይ ምዃኑ ካብ ጠዓምኩም፥ ብእኡ ኣብ ድኅነትኩም ምእንቲ ኽትዓብዩ፥ ከምቶም ሕጂ ዝተወልዱ ሕፃናት ነቲ ጽሩይ መንፈሳዊ ጸባ በሃግዎ። ናብቲ ብሰብ ተናዒቑ ዝተደርበየ፥ ብኣምላኽ ግና ኅሩይን ክቡርን ዝኾነ ሕያው እምኒ፥ ናብ ጐይታ ቕረቡ። ንስኻትኩምውን ቅዱሳን ካህናት ኴንኩም ነቲ ሳላ ክርስቶስ ኣብ ኣምላኽ ቅቡል ዝኾነ መንፈሳዊ መሥዋዕቲ ምእንቲ ኸተቕርቡ፥ ከም ሕያዋን ኣእማን ኴንኩም፥ ኣብ መንፈሳዊ ቤት ተሓነጹ። ከመይ ቅዱስ መጽሓፍ “እንሆ ኣብ ጽዮን ኅሩይን ክቡርን እምኒ መኣዝን አንብር ኣሎኹ፥ እቲ ብእኡ ዚኣምን ኸኣ ኣይኪኃፍርን እዩ” ይብል እዩ። እምበኣር ንኣኻትኩም ነዞም እትኣምኑ ኽቡር እዩ። ነቶም ዘይኣምኑ ግና “እቲ ነደቕቲ ዝነዓቕዎ እምኒ ንሱ ርእሲ መኣዝን ኮነ”። ከምኡውን “እምኒ መዓንቀፍን ኣንደልሂጹ ዜውድቕ ከውሒን እዩ።” ነቲ ቃል ብዘይምእዛዞም ወደቑ፥ ነዚ ኸኣ ምዱባት ነበሩ። ንስኻትኩም ግና ዕቤት ናይቲ ካብ ጸልማት ናብቲ ዜገርም ብርሃኑ ዝጸውዓኩም ምእንቲ ኽትነግሩ ኅሩይ ወለዶ፥ ናይ ንጉሥ ካህናት፥ ቅዱስ ሕዝቢ፥ ጥሪት ኣምላኽ ዝኾነ ሕዝቢ ኢኹም። ንስኻትኩም ቀደም ሕዝቢ ኣይነበርኩምን፥ ሕጂ ግና ሕዝቢ ኣምላኽ ኢኹም። ቕድም ምሕረት ኣይረኸብኩምን ነበርኩም፥ ሕጂ ግና ተማሒርኩም ኢኹም።
ግብረ ሃዋርያት Actsግብ ሐዋ 15 : 13 - 21 [English][ግእዝ][ልሙድ]
ንሳቶም ስቕ ምስ በሉ ኸኣ ያዕቆብ ከምዚ ኢሉ ተዛረበ፤ “ኣቱም ኣኅዋትና ስምዑኒ፤ ኣምላኽ ንስሙ ሕዝቢ ምእንቲ ኬቕውም፥ ቅድም ነሕዛብ ከመይ ገይሩ ከም ዝበጽሖም፥ ስምዖን ኣዘንትዩ ኣሎ። “ከምቲ ጽሑፍ ዚብሎ፥ እዚ ነገር እዚ ምስቲ ቃል ነቢያት ዚሰማማዕ እዩ፤ ‘ብድኅርዚ ክምለስ እየ፥ ነታ ወዲቓ ዘላ ቤት ዳዊት ከም ብሓድሽ ክሠርሓ፥ ነቲ ዖናኣ መሊሰ ኽሓንጾ ክሕድሶውን እየ፤ እዚ ኸኣ እቶም ዝተረፉ ሰባትን እቶም ስመይ ኣብኣቶም ዝተጸውዐ ዅሎም ኣሕዛብን ንጐይታ ምእንቲ ኺደልዩ ኢለ እየ፥’ ይብል እቲ ነቶም ካብ ጥንቲ ጀሚሮም ዝተፈልጡ ነገራት ዝፈጠረ እግዚኣብሔር። “እምበኣርከስ ንኣይ ከም ዚርኣየኒ ነቶም ካብ ኣሕዛብ ናብ ኣምላኽ ዚምለሱ ዘለዉ ኣይነኽብደሎም። እኳ ደኣ ‘ንጣዖታት ብምሥዋዑ ካብ ዝረኸሰ ምግቢ፥ ካብ ዝሙት፥ ካብ ሓሊቑ ዝጸንሐ እንስሳን ካብ ደምን ተሓለዉ’ ኢልና ንጽሓፈሎም። ምኽንያቱ ነዚ ካብ ጥንቲ ጀሚሩ ንሕጊ ሙሴ ሰንበት ሰንበት ኣብ ቤት ጸሎቶም፥ ኣብ ኵሉ ዓዲ እናንበቡ ዚሰብክዎ ኣለዉ።”
ስንክሳር Synaxarium
ቅዳሴ ቤተ ክርስቲያን ዘመቃብረ እግዚእነ ወእረፍቱ ለጦቢት ወልደ ገማልያል ወአባ አጋቶን ዘተፍእመ ዕብነ
መዝሙር Psalmመዝ 51 : 18 - 19 [English][ግእዝ][ልሙድ]
ንጽዮን ብጸጋኻ ሰናይ ግበረላ፣ መካበብያታት የሩሳሌም ንደቕ። ሽዑ ብመስዋእቲ ጽድቂ፣ ብዚሐርር መስዋእቲ፣ ብምሉእ መስዋእቲ ባህ ኪብለካ እዩ፣ ሽዑ ኣብ መሰውኢኻ ኣራሑ ኬቕርቡልካ እዮም።
ወንጌል Gospelማቴ 5 : 9 - 16 [English][ግእዝ][ልሙድ]
ገበርቲ ሰላም፥ ውሉድ ኣምላኽ ኪበሃሉ እዮም እሞ፥ ብፁዓን እዮም። ምእንቲ ጽድቂ ዚስደዱ፥ መንግሥተ ሰማያት ናቶም እያ እሞ፥ ብፁዓን እዮም። “ምእንታይ እንተ ጸረፉኹምን፥ እንተ ሰጐጉኹምን፥ ኵሉ ኽፋእ ዘበለ ድማ ብሓሶት እንተ ተዛረቡልኩምን፥ ብፁዓን ኢኹም። ከምኡ ኸኣ ነቶም ቅድሜኹም ዝነበሩ ነቢያት ኣሳዲዶምዎም እዮም እሞ፥ ኣብ ሰማያት ዓስብኹም ብዙኅ ስለ ዝኾነ፥ ተሓጐሱ ባህውን ይበልኩም። “ንስኻትኩም ንምድሪ ጨው ኢኹም፥ ጨው መቐረቱ እንተ ጠፍአኸ፥ ብምንታይ ይምቅር፧ ንደገ ተደርብዩ፥ ብሰብ ኪርገጽ እንተ ዘይኮይኑስ ዚጠቕሞ የብሉን። ንስኻትኩም ንዓለም ብርሃኑ ኢኹም፥ ኣብ እንባ ዘላ ኸተማ ኽትክወል ኣይከኣላን እዩ። መብራህቲ፥ ኣብ ቤት ንዘሎ ዅሉ ምእንቲ ኬብርህ ኣብ በሪኽ መቐመጢኡ ተንብሮ እምበር ኣብ ትሕቲ ኸፈር ከተንብሮ ኣይተብርሆን ኢኻ። ከምኡ ኸኣ ነቲ ጽቡቕ ግብርኹም ርእዮም፥ ኣብ ሰማያት ንዘሎ ኣቦኹም ምእንቲ ኼመስግንዎ፥ ብርሃንኩም ኣብ ቅድሚ ሰብ ይብራህ።
ቅዳሴ Liturgy :
ዘእግዚእነ(ነአኩተከ)
ናይ ምሸት/ሰርክ ( Vesper )
መዝሙረ ዳዊት Psalmመዝ 21 : 11 - 12 [English][ግእዝ][ልሙድ]
ክፍኣት ሐሊኖምልካ እዮም እሞ፣ ዘየስልጥዎ እከይ መኸሩ። ዝባኖም ከተምልሶም ኢኻ እሞ፣ ቀስትኻ ናብ ግምባሮም ኣቢልካ ኸተዳሉ ኢኻ።
ወንጌል Gospelዮሐ 11 : 46 - 53 [English][ግእዝ][ልሙድ]
ገሊኦም ግና ናብ ፈሪሳውያን ከይዶም ነቲ ኢየሱስ ዝገበሮ ነገርዎም። እቶም ሊቃነ ካህናትን ፈረሳውያንን ከኣ ጉባኤ ኣኪቦም “እዚ ሰብኣይ እዚ ብዙኅ ተኣምራት ይገብር ኣሎ እሞ እንታይ ንግበር፧ ከምዚ ኢሉ ኪቕጽል እንተ ኃደግናዮ፥ ኵሉ ብእኡ ኺኣምን እዩ፤ ሮማውያን ድማ መጺኦም ምድርናን ሕዝብናን ኬኅድጉና እዮም” በሉ። ሓደ ኻብኣቶም ቀያፍ ዝስሙ በታ ዓመት እቲኣ ሊቀ ካህናት ዝነበረ፥ “ንስኻትኩም ሓንቲ እኳ ኣይትፈልጡን ኢኹም፤ ኵሉ ሕዝቢ ካብ ዚጠፍእስ ሓደ ሰብኣይ በጃ ሕዝቢ እንተ ሞተ ከም ዝኅሸናዶ ከቶ ኣይትሓስቡን ኢኹም” በሎም። እዚ ዝበለ ግና በታ ዓመት እቲኣ ሊቀ ካህናት ስለ ዝነበረ፥ ኢየሱስ በጃ ሕዝቢ ኪመውት ከም ዘለዎ ተነብዩ እዩ እምበር ካብ ገዛእ ርእሱ ኣይኮነን። ነቶም ፉሕ ዝበሉ ደቂ ኣምላኽ ናብ ሓደ ኺእክቦም ከኣ እምበር በጃ ሕዝቢ ጥራይ ኪመውት ኣይኮነን። ስለዚ ኻብታ መዓልቲ እቲኣ ጀሚሮም ኪቐትልዎ ተማኸሩ።
ዘመነ ሉቃስ Readings for Tuesday
መስከረም 17, 2015 ብግእዝ Sep 27, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 60 : 5 - 6 [English][ግእዝ][ልሙድ]
ስለ ሓቂ ምእንቲ ኺለዐል፣ ነቶም ዚፈርሁኻ ሰንደቕ ዕላማ ሀብካዮም። ፈተውትኻ ምእንቲ ኺናገፉ።
ወንጌል Gospelማቴ 16 : 21 - ፍም [English][ግእዝ][ልሙድ]
ካብ ሽዑ ኢየሱስ ንደቀ መዛሙርቱ ናብ ኢየሩሳሌም ኪኸይድ፥ ብዓበይትን ብሊቃነ ካህናትን ብመምህራን ሕግን ብዙኃ መከራ ኪቕበል፥ ኪቕተል፥ ብሣልሰይቲ መዓልቲውን ኪትንሥእ ከም ዘለዎ ኺገልጸሎም ጀመረ። ጴጥሮስ ከኣ ኣግልል ኣቢሉ መለሰሉ፥ “ጐይታይ! የድኅንካ እባ ደኣ፥ እዚ ነገር እዝስ ከቶ እባኻ ኣይውረድ” እናበለውን ኪገንሖ ጀመረ። ኢየሱስ ግና ግልጽ ኢሉ ንጴጥሮስ “ካባይ ርሓቕ፥ ሰይጣን፥ ንስኻ ናይ ሰብ እምበር ናይ ኣምላኽ ኣይትሓስብን ኢኻ እሞ ንኣይ መዓንቀፊ ኢኻ” በሎ። ሽዑ ኢየሱስ ንደቀ መዛሙርቱ “ኪስዕበኒ ዚደሊ ሕይወቱ ይመንን፥ መስቀሉ ኣልዒሉ ድማ ይስዓበኒ። ከመይ እቲ ንሕይወቱ ኬድኅና ዚደሊ ኬጥፋኣ እዩ፥ እቲ ንሕይወቱ ምእንታይ ዜጥፍኣ ኸኣ ኪረኽባ እዩ። ንሰብከ ዅሉ ዓለም ረቢሑስ ነፍሱ እንተ ኣጥፍአ እንታይ ይጠቕሞ፧ ሰብከ በጃ ነፍሱ እንታይ ዘይምሃበ፧ ወዲ ሰብ ብኽብሪ ኣቦኡ ምስ መላእኽቱ ኺመጽእ እዩ እሞ ንነፍስ ወከፍ ከከም ግብሩ ኺፈድዮ እዩ። ንወዲ ሰብ ብመንግሥቱ ኺመጽእ ከሎ ኽሳዕ ዚርእይዎ፥ ካብዞም ኣብዚኣ ቖይሞም ዘለዉ ዘይሞቱ ኸም ዘለዉ ብሓቂ እብለኩም ኣሎኹ” በሎም።
ናይ ቅዳሴ ( Liturgy )
መልእክተ ጳውሎስ Pauline Epistle1ይ ቆሮ 1 : 17 - ፍም [English][ግእዝ][ልሙድ]
ከመይ ክርስቶስ ወንጌል ክሰብኽ እምበር ከጥምቕ ኣይለኣኸንን። እንተኾነ እቲ ናይ ክርስቶስ ኣብ መስቀል ሙማት ከንቱ ምእንቲ ኸይከውን፥ እቲ ብሥራት ኣብ ክእለት ዘረባ ዝተመሥረተ ኣይነበረን። ከመይ ቃል መስቀል ነቶም ዚጠፍኡ ዕሽነት እዩ፥ ንኣና ነቶም እንድኅን ግና ኃይሊ ኣምላኽ እዩ። ምኽንያቱ እቲ ጽሑፍ “ጥበብ ጠቢባን ከጥፍእ እየ፥ ፍልጠት ፈላጣት ከኣ ኸፍርስ እየ” እዩ ዚብል። ጥበበኛ ደኣ ኣበይ ኣሎ፧ መምህር ሕጊኸ ኣበይ ኣሎ፧ ፍላስፋ እዛ ዓለም እዚኣኸ ኣበይ ኣሎ፧ ኣምላኽዶ ንጥበብ እዛ ዓለም እዚኣ ዕሽነት ኣይገበሮን እዩ፧ ሰባት ንኣምላኽ ብጥበቦም ከይፈልጥዎ እግዚኣብሔር ብጥበቡ ኸልከሎም። ነቶም ዚኣምኑ ግና፥ በቲ ኸም ዕሽነት ዚቚጸር ንሕና እንሰብኮ ወንጌል፥ ኬድኅኖም ደለየ። ከመይ ኣይሁድ ምልክት ይልምኑ፥ ግሪኻውያን ድማ ጥበብ ይደልዩ፥ ንሕና ግና ነቲ ንኣይሁድ ዕንቅፋት፥ ንኣሕዛብ ከኣ ዕሽነት ዝኾነ ዝተሰቕለ ክርስቶስ ንሰብኽ ኣሎና። ነቶም ጽውዓት፥ ኣይሁድ ኮኑ ግሪኻውያን፥ ክርስቶስ ኃይሊ ኣምላኽ እዩ፥ ጥበብ ኣምላኽ ውን እዩ። ከመይ ዕሽነት ኣምላኽ ካብ ጥበብ ሰብ ይበልጽ፥ ድኻም ኣምላኽ ከኣ ካብ ኃይሊ ሰብ ይብርትዕ። ኣኅዋትየ፥ ኣብቲ መጸዋዕታኹም እሞ ተመልከቱ፥ ብዙኃት ካባኻትኩም፥ በተሓሳስባ ሰብ፥ ለባማት ወይ ኃያላት ወይ ጭዋታት ኣይነበርኩምን። ኣምላኽ ግና ነቶም ጠቢባን ምእንቲ ኼኅፍር ንዕሽነት እዛ ዓለም እዚኣ ኃረየ፥ ነቶም ብርቱዓት ምእንቲ ኼኅፍር ከኣ ንድኻም እዛ ዓለም እዚኣ ኃረየ። ነቲ ዘሎ ኸንቱ ምእንቲ ኺገብር ከኣ ነቲ ብዓለም ሕሱርን ንዑቕን ዘየሎን ኃረየ። እዚ ኸኣ ሰብ ኣብ ቅድሚ ኣምላኽ ምእንቲ ኸይምካሕ ኢሉ እዩ። ንስኻትኩም ግና ኻብኡ ኣብ ክርስቶስ ኢየሱስ ኢኹም ዘሎኹም፥ ንሱ እቲ ኻብ እግዚኣብሔር ዝተዋህበና ጥበብ እዩ። በዚ ጥበብ እዚ ድማ ጽድቅን ቅድስናን ድኅነትን ኮነልና። እዚ ኸኣ “እቲ ዚምካሕ ብእግዚኣብሔር ደኣ ይመካሕ” ዚብል ጽሑፍ ምእንቲ ኺፍጸም ኮነ።
ዘካልእ መልእክት Universal Epistle1ይ ጴጥ 2 : 20 - ፍም [English][ግእዝ][ልሙድ]
በደል እናገበርኩም መውቃዕቲ እንተ ተዓገሥኩምከ እንታይ ሓበን ኣለዎ፧ ሠናይ እናገበርኩም መከራ እንተ ተዓገሥኩም ግና እዚ ኣብ ቅድሚ ኣምላኽ ቅቡል እዩ። ንስኻትኩምውን ነዚ ኢኹም ዝተጸዋዕኩም፥ ክርስቶስ ድማ ኣሰር ኣሰሩ ምእንቲ ኽትስዕቡ ኢሉ ምእንታኹም መከራ ተቐበለ፥ ኣርኣያውን ኃደገልኩም። “ንሱ ኃጢኣት ኣይገበረን፥ ሓሶትውን ኣብ ኣፉ ኣይተረኽበን።” ምስ ጸረፍዎ መሊሱ ኣይጸረፈን፥ መከራ ምስ ኣጽገብዎ ኸኣ ነቲ ብቕንዕና ዚፈርድ ኣምላኽ ደኣ ነገሩ ኣኅሊፋ ሃበ እምበር ኣየፈራርሀን። ካብ ኃጢኣት ርሒቕና ብጽድቂ ምእንቲ ኽንነብር ንሱ ባዕሉ ንኃጢኣትና በቲ ኣብ መስቀል ዝተሸንከረ ስብነቱ ፆሮ። ብቚስሉ ኢኹም ዝሓዌኹም። ከመይ ከም ኣባጊዕ ተባሪርኩም ጠፊእኩም ነበርኩም፥ ሕጂ ግና ናብቲ ጓሳኹምን ሓላዊ ነፍሳትኩምን ተመሊስኩም ኣሎኹም።
ግብረ ሃዋርያት Actsግብ ሐዋ 5 : 26 - 33 [English][ግእዝ][ልሙድ]
ሽዑ እቲ ሓለቓ ሓለውቲ ቤት መቕደስ ምስቶም ገላዉ ኸይዱ ኣምጽኦም። እቲ ሕዝቢ ብዳርባ እምኒ ኸይቀትሎም ስለ ዝፈርሁ ግና ኣየጋፍዕዎምን። ምስ ኣምጽእዎም፥ ኣብቲ መጋባእያ ደው ኣበልዎም እቲ ሊቀ ካህናት ከኣ፥ “ብስም እዚ ሰብ እዚ ከይትምህሩዶ ኣጽኒዕና ኣይከልከልናኩምን፧ እንሆ ኸኣ ንኢየሩሳሌም ብትምህርትኹም መላእኩምዋ። ነዚ ሰብኣይ እዚ ንሕና ከም ዝቐተልናዮ ጌርኩም ከተርእዩ ዲኹም ትደልዩ ዘሎኹም፧” ኢሉ ሓተቶም። ጴጥሮስን ሓዋርያትን ግና ከምዚ ኢሎም መለሱሎም፤ “ካብ ንሰብሲ ንኣምላኽ ምእዛዝ እዩ ዚግባእ። ነቲ ንስኻትኩም ኣብ ዕንጨይቲ ሰቒልኩም ዝቐተልኩምዎ ኢየሱስ፥ ኣምላኽ ኣቦታትና ኣተንሥኦ። ንእስራኤል ንስሓን ኅድገት ኃጢኣትን ምእንቲ ኺህቦምሲ ኣምላኽ ንእኡ መራሕን መድኃንን ገይሩ ናብ የማኑ ልዕል ኣበሎ። ንሕና ናይዚ ነገር እዚ ምስክር ኢና፥ እቲ ኣምላኽ ነቶም ዚእዘዝዎ ዝሃቦም መንፈስ ቅዱስውን ምስክር እዩ።” ንሳቶም ነዚ ምስ ሰምዑ ሓረቑ፥ ንሓዋርያትውን ኪቐትልዎም ደለዩ።
ስንክሳር Synaxarium
በዓለ መስቀል ወታኦግንስጣ ሮማዊት
መዝሙር Psalmመዝ 132 : 6 - 7 [English][ግእዝ][ልሙድ]
እንሆ፣ ብዛዕባኣ ኣብ ኤፍራታ ሰማዕና፣ ኣብ መሮር ያዓር ረኸብናያ። ናብ ማሕደሩ ንእቶ፣ ኣብ መርገጽ እግሩ ንስገድ።
ወንጌል Gospelዮሐ 19 : 25 - 37 [English][ግእዝ][ልሙድ]
ኣብ ጥቓ መስቀል ኢየሱስ ከኣ ኣዲኡን ኃብቲ እኖኡን፥ ማርያም ሰበይቲ ቀለዮጳን ማርያም መግደላዊትን፥ ደው ኢለን ነበራ። ኢየሱስ ነዲኡ፥ ነቲ ዜፍቅሮ ወደ መዝሙርውን ኣብ ጥቓኣ ደው ኢሉ ምስ ረኣየ ነዲኡ፥ “ኣቲ ሰበይቲ! እንሆ ወድኺ” በላ። ነቲ ወደ መዝሙር ከኣ “እንሃ ኣዴኻ” በሎ። እቲ ወደ መዝሙርውን ካብ ሽዑ ጀሚሩ ናብ ቤቱ ወሰዳ። ድኅርዚ ኢየሱስ ኵሉ ኸም ዝተፈጸመ ፈሊጡ፥ እቲ ጽሑፍ ምእንቲ ኪፍጸም “ጸማእኩ” በለ። ኣብኡ መጺጽ ዝመልኦ ኣቕሓ ነበረ። ሽዑ መጺጽ ዝመልኦ ሰፍነግ ኣብ ዘንጊ ስምዕዛ ገይሮም ናብ ኣፉ ኣቕረቡሉ። ኢየሱስ ከኣ ነቲ መጺጽ ምስ ጠዓመ፥ “ተፈጸመ” በለ። ርእሱ ኣድነነ ነፍሱውን ወፀት። ስለዚ ፥ ድሮ ሰንበት ስለ ዝነበረ፥ እታ ሰንበት እቲኣ ድማ ኽብርቲ በዓል ዓመት ስለ ዝነበረት፥ እቲ ሬሳታት ኣብ መስቀል ምእንቲ ኸይኃድር መሓዅልቶም ሰሰቢሮም ኬውርድዎ መራሕቲ ኣይሁድ ንጲላጦስ ለመንዎ። ሽዑ እቶም ወተሃደራት መጺኦም መሓዅልቲ እቲ ቐዳማይን ናይቲ ምስኡ ዝተሰቕለ ኻልኣይን ሰበሩ። ናብ ኢየሱስ ምስ መጹ ግና ድሮ ከም ዝሞተ ርእዮም መሓዅልቱ ኣይሰበርዎን። ሓደ ኻብቶም ወተሃደራት ግና ጐድኑ ብዅናት ወግኦ፥ ብኡብኡ ኸኣ ደምን ማይን ወፀ። እቲ ነዚ ዝረኣየ መስከረ፥ እቲ ምስክሩ ኸኣ ሓቂ እዩ፤ ንስኻትኩም ምእንቲ ኽትኣምኑ ድማ ንሱ ሓቂ ኸም ዝመስከረ ይፈልጥ እዩ። እዚ ዝኾነ ኸኣ እቲ “ካብኡ ሓደ ዓጽሚ እኳ ኣይኪሰብሩን እዮም” ዚብል ጽሑፍ ምእንቲ ኺፍጸም እዩ። ካልእ ጽሑፍውን “እቶም ዝወግእዎ ኪርእይዎ እዮም” ዚብል ኣሎ።
ቅዳሴ Liturgy :
ዘዮሐንስ አፈወርቅ(ናሁ ንዜኑ)
ናይ ምሸት/ሰርክ ( Vesper )
መዝሙረ ዳዊት Psalmመዝ 56 : 6 - 7 [English][ግእዝ][ልሙድ]
ኵሉ መዓልቲ ንቓላተይ ይካራኸርዎ፣ ብዘሎ ሓሳባቶም ንጕድኣተይ እዩ። ተአኪቦም የድብዩለይ፣ ነፍሰይ ይደልዩ እዮም እሞ፣ ስጉምተይ ይስልዩ ኣለዉ።
ወንጌል Gospelዮሐ 7 : 1 - 11 [English][ግእዝ][ልሙድ]
ድኅርዚ ኢየሱስ፥ ኣብ ምድሪ ይሁዳ ዚነብሩ ኣይሁድ ኪቐትሉዎ ይደልዩ ስለ ዝነበሩ፥ ኣብ ምድሪ ይሁዳ ኪዘውር ኣይፈተወን ፤ እንተኾነ ኣብ ገሊላ ይዘውር ነበረ። እቲ ናይ ኣይሁድ በዓል ዳስ ከኣ ቐሪቡ ነበረ። ኣኅዋቱ ድማ “ደቀ መዛሙርትኻ ነዚ እትገብሮ ምእንቲ ኺርእዩስ ካብዚ ወፂእካ ናብ ምድሪ ይሁዳ ኺድ። ምኽንያቱ ኪግለጽ እናደለየ ብኅቡእ ዚገብር የልቦን፥ ነዚ እትገብር እንተ ዄንካ ርእስኻ ንዓለም ግለጽ” በልዎ። ኣኅዋቱ ከምዚ ዘበሎም ድማ ብእኡ ዘይኣምኑ ስለ ዝነበሩ እዮም። ኢየሱስ ከኣ “ጊዜይ ገና ኣይበጽሐን፥ ጊዜኹም ግና ኵሉ ሳዕ ድልዊ እዩ። ዓለም ንኣኻትኩም ክትጸልእ ኣይከኣላን እዩ፤ ንኣይ ግና ግብራ ኽፉእ ከም ዝኾነ እምስክር እየ እሞ ትጸልኣኒ እያ። ናብቲ በዓልሲ ንስኻትኩም ደኣ ደይቡ፤ ኣነ ግና ጊዜይ ገና ስለ ዘይበጽሐ ናብዚ በዓል እዚ ኣይድይብን እየ” በሎም። ነዚ ኢሉ ኣብ ገሊላ ተረፈ። እቶም ኣኅዋቱ ናብቲ በዓል ምስ ደየቡ፥ ንሱ ኸኣ ብግሁድ ዘይኮነስ ብኅቡእ ደየበ። ኣይሁድ ግና በቲ በዓል “ኣበይ ኣሎ” እናበሉ ይደልይዎ ነበሩ።
ዘመነ ሉቃስ Readings for Wednesday
መስከረም 18, 2015 ብግእዝ Sep 28, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 84 : 6 - 7 [English][ግእዝ][ልሙድ]
ሓይሎም ብኣኻ ዝዀነ፣ ብልቦም ንመገድኻ ዚሐስቡ ሰባት ብጹኣን እዮም። ብለሰ ብኽያት ኪሐልፉ ኸለዉ፣ ዓይኒ ማያት ይገብርዎ፣ ዝናም አዝመራውን ብበረኸት ይኸድኖ።
ወንጌል Gospelማቴ 5 : 1 - 16 [English][ግእዝ][ልሙድ]
ብዙኅ ሕዝቢ ምስ ረኣየ፥ ናብ እምባ ደየበ። ምስ ተቐመጠ ኸኣ፥ ደቀ መዛሙርቱ ናብኡ ቐረቡ። ከምዚ እናበለ ድማ ኪምህሮም ጀመረ፦ “ብመንፈስ ድኻታት ዝኾኑ መንግሥተ ሰማያት ናቶም እያ እሞ፥ ብፁዓን እዮም። ዚኃዝኑ፥ ምጽንናዕ ኪረኽቡ እዮም እሞ፥ ብፁዓን እዮም። ለወሃት፥ ንምድሪ ኺወርስዋ እዮም እሞ ብፁዓን እዮም። ንጽድቂ ዚጠምዩን ዚጸምኡን፥ ኪጸግቡ እዮም እሞ፥ ብፁዓን እዮም። መሓርቲ፥ ምሕረት ኪረኽቡ እዮም እሞ፥ ብፁዓን እዮም። ንጹሓት ልቢ፥ ንኣምላኽ ኪርእይዎ እዮም እሞ፥ ብፁዓን እዮም። ገበርቲ ሰላም፥ ውሉድ ኣምላኽ ኪበሃሉ እዮም እሞ፥ ብፁዓን እዮም። ምእንቲ ጽድቂ ዚስደዱ፥ መንግሥተ ሰማያት ናቶም እያ እሞ፥ ብፁዓን እዮም። “ምእንታይ እንተ ጸረፉኹምን፥ እንተ ሰጐጉኹምን፥ ኵሉ ኽፋእ ዘበለ ድማ ብሓሶት እንተ ተዛረቡልኩምን፥ ብፁዓን ኢኹም። ከምኡ ኸኣ ነቶም ቅድሜኹም ዝነበሩ ነቢያት ኣሳዲዶምዎም እዮም እሞ፥ ኣብ ሰማያት ዓስብኹም ብዙኅ ስለ ዝኾነ፥ ተሓጐሱ ባህውን ይበልኩም። “ንስኻትኩም ንምድሪ ጨው ኢኹም፥ ጨው መቐረቱ እንተ ጠፍአኸ፥ ብምንታይ ይምቅር፧ ንደገ ተደርብዩ፥ ብሰብ ኪርገጽ እንተ ዘይኮይኑስ ዚጠቕሞ የብሉን። ንስኻትኩም ንዓለም ብርሃኑ ኢኹም፥ ኣብ እንባ ዘላ ኸተማ ኽትክወል ኣይከኣላን እዩ። መብራህቲ፥ ኣብ ቤት ንዘሎ ዅሉ ምእንቲ ኬብርህ ኣብ በሪኽ መቐመጢኡ ተንብሮ እምበር ኣብ ትሕቲ ኸፈር ከተንብሮ ኣይተብርሆን ኢኻ። ከምኡ ኸኣ ነቲ ጽቡቕ ግብርኹም ርእዮም፥ ኣብ ሰማያት ንዘሎ ኣቦኹም ምእንቲ ኼመስግንዎ፥ ብርሃንኩም ኣብ ቅድሚ ሰብ ይብራህ።
ናይ ቅዳሴ ( Liturgy )
መልእክተ ጳውሎስ Pauline Epistleሮሜ 10 : 11 - ፍም [English][ግእዝ][ልሙድ]
እቲ ጽሑፍውን “ብእኡ ዚኣምን ዘበለ ኣይኃፍርን እዩ” እዩ ዚብል። ኣብ መንጎ ኣይሁዳውን ግሪኻውን ሌላን ጉሌላን የልቦን፥ ንሱ ናይ ኵሉ ጐይታ እዩ፥ ነቶም ዚጽውዕዎ ዅሎም ድማ ኣበርኪቱ ዚህብ እዩ። ከመይ “ስም እግዚኣብሔር ዚጽውዕ ዘበለ ዅሉ ኺድኅን እዩ።” ግናኸ ብእኡ ከይኣመኑ ከመይ ኢሎም ኪጽውዕዎ እዮም፧ ብዛዕባኡ ከይሰምዑኸ ከመይ ገይሮም ብእኡ ኺኣምኑ እዮም፧ ብዘይ ሰባኺኸ ከመይ ገይሮም ኪሰምዑ እዮም፧ ከመዮ “ኣእጋር እቶም ሠናይ ዜና ዘበሥሩ ክንደይ ጽቡቕ እዩ፧” ዚብል ጽሑፍ ዘሎ፥ ሰበኽቲ እንተ ዘይተላእኩኸ ከመይ ገይሮም ኪሰብኩ እዮም፧ ግናኸ ኸምቲ ኢሳይያስ “ጐይታይ ንምስክርነትና መን ኣመኖ፧” ዝበሎ፥ ኲላቶም ንወንጌል ኣይተቐበልዋን። እምበኣርሲ እምነት ካብ ምስማዕ እያ፥ እቲ ዚስማዕውን ቃል ክርስቶስ እዩ። እስከ ኽሓትት፦ ከቶዶ ኣይሰምዑን ማለት እዩ፧ “ደሃዮም ናብ ኵሉ ምድሪ ወፀ፥ ቃሎምውን ክሳብ ወሰን ዓለም በጽሐ” ከም ዚብል ብርግጽ ሰሚዖም ኣለዉ። እስከ ደጊመ ኽሓትት፦ እስራኤላውያንከ እሞ ኣይፈለጡን ማለት ድዩ፧ ቅድም ሙሴ “ኣነ ሕዝቢ ብዘይኮነ ከቕንኣኩም ኣእምሮ ብዘይብሉ ሕዝቢውን ከዀርየኩም እየ” ይብል። ኢሳይያስውን ደፊሩ “ነቶም ዘይደለዩኒ ተረኸብኩሎም፥ ንዘይሓተቱለይውን ተገለጽኲሎም” ይብል። ብዛዕባ እስራኤል ግና “ነቲ ዘይእዙዝን ተቓዋምን ሕዝቢ ክቕበሎ ምሉእ መዓልቲ ኣእዳወይ ዘርጋሕኩ” ይብል።
ዘካልእ መልእክት Universal Epistle2ይ ጴጥ 3 : 14 - ፍም [English][ግእዝ][ልሙድ]
ስለዚ ኸኣ፥ ኣቱም ፍቁራተይ፥ ነዚ እናተጸቤኹምሲ ብዘይ ነውርን ብዘይ መንቅብን ምስኡ ሰላም ዘሎኩም ዄንኩም ክትርከቡ ተጋደሉ።እቲ ጐይታና ንኼድኅነኩም ኢሉ ዜርእዮ ዘሎ ትዕግሥቲ ሕሰቡ። እቲ ፍቁር ኃውና ጳውሎስውን በቲ ዝተዋህቦ ጥበብ ብዛዕባዚ እዩ ዝጸሓፈልኩም።ንሱ ብዛዕባዚ ነገራትዚ ኺዛረብ ከሎ፥ ኣብ ኵለን መልእክታቱ ከምዚ እዩ ዝገበር። ኣብኦ ንምርዳኦ ዚሸገር ሓያሎ ነገር ኣሉ። እቶም ደናቑርን ዘይጽኑዓትን ኸኣ፥ ከምቲ ነቲ ቕዱሳን መጻሕፍቲ ዚጠዋውይዎ፥ ንጥፍኣት ገዛእ ርእሶም ይጠዋውይዎ ኣለዉ።ንስኻትኩም ግና፥ ኣቱም ፍቁራተይ፥ ነዚ ድሮ ትፈልጥዎ ኢኹም። እምበኣር ብስሕተት እቶም ስዲ ዝኸዱ ዘለዉ ተሳሒብኩም ካብቲ ጽኑዕ መሠረትኩም ከይትወድቁ ተሓለዉ።ብናይ ጐይታናን መድኃኒናን ኢየሱስ ክርስቶስ ጸጋን፥ ንእኡ ብምፍላጥን ግና ዕበዩ። ንእኡ ሕጅን ንዘለዓለም ዓለምን ክብሪ ይዂኖ። ኣሜን።
ግብረ ሃዋርያት Actsግብ ሐዋ 14 : 20 - ፍም [English][ግእዝ][ልሙድ]
እቶም ደቀ መዛሙርቱ ኣብ ዙርያኡ ደው ምስ በሉ ኸኣ፥ ብድድ ኢሉ ናብ ከተማ ኣተወ፥ ንጽባሒቱ ድማ ምስ በርናባስ ናብ ደርቤን ከደ። ጳውሎስን በርናባስን ኣብ ደርቤን እናሰበኹ ብዙኃት ደቀ መዛሙርቲ ገበሩ፥ ናብ ልስጥራንን ናብ ኢቆንዮንን ናብ ኣንጾኪያ ናብ ጲስድያን ከኣ ተመልሱ። “ናብ መንግሥቲ ኣምላኽ ክንኣቱ ዚግብኣና ብብዙኅ ጸበባ እዩ” እናበሉ ኸኣ ነቶም ደቀ መዛሙርቲ ኣጸናንዕዎም፥ ኣብ እምነቶም ጸኒዖም ኪነብሩ ኸኣ ኣተባብዕዎም። ኣብ ነፍስ ወከፍ ቤተ ክርስቲያን መራሕቲ ምስ ሸሙሎም ድማ ብጾምን ጸሎትን ናብቲ ዝኣመንዎ ጐይታ ኣማዕቈብዎም። ብጲስድያ ኃሊፎም ናብ ጵምፍልያ ኸዱ። ኣብ ጴርጌ ነቲ ቓል ምስ ነገሩ ናብ ኣጣልያ ወረዱ። ካብኣ ኸኣ ናብ ኣንጾኪያ ናይ ሶርያ ብመርከብ ተሳገሩ፤ ኣንጾኪያ ነቲ ዝፈጸምዎ ዕዮ ንጸጋ ኣምላኽ ሓደራ ዝተወፈዩላ ዓዲ እያ። ናብኣ ምስ በጽሑ ምእመናን ቤተ ክርስቲያን ኣኪቦም እቲ ዅሉ ኣምላኽ ዝገበረሎምን ነሕዛብ ከኣ ኣፍ ደገ እምነት ከም ዝኸፈተሎምን፥ ኣዘንተውሎም። ምስቶም ደቀ መዛሙርቲ ድማ ሓያሎ መዓልቲ ጸንሑ።
ስንክሳር Synaxarium
ኤዎስጣቴዎስ ከፋሌ ባሕር ወመስቀል አትናቴዎስ ወፊላታዎስ ያዕቆብ ግብጻዊ ወቶማስ ዘህንደኬ
መዝሙር Psalmመዝ 89 : 10 - 11 [English][ግእዝ][ልሙድ]
ንትዕቢት ባሕሪ ትገዝኦ፣ ማዕበላቱ እንተ ተንስኤ፣ ንስኻ ተህድኦ። ከም እተወግኤ ጌርካ፣ ንረሃብ ቀጥቂጥካዮ፣ ብሓይሊ ቕልጽምካ ንጸላእትኻ በቲንካዮም ኢኻ።
ወንጌል Gospelዮሐ 8 : 21 - 32 [English][ግእዝ][ልሙድ]
ስለዚ ኢየሱስ ከም ብሓድሽ “ኣነ እኸይድ ኣሎኹ፥ ክትደልዩኒ ኢኹም፥ እንተኾነ ብኃጢኣትኩም ኽትሞቱ ኢኹም። ናብቲ ኣነ ዝኸዶ ንስኻትኩም ክትመጹ ኣይትኽእሉን ኢኹም” በሎም። ሽዑ ኣይሁድ “‘ናብቲ ኣነ ዝኸዶ ንስኻትኩም ክትመጹ ኣይትኽእሉን ኢኹም’ ምባሉስ ንገዛእ ርእሱ ደኾን ባዕሉ ኪቐትል ደልዩ፧” በሉ። ኢየሱስ ኸኣ “ንስኻትኩም ካብ ታሕቲ ኢኹም፥ ኣነ ኻብ ላዕሊ እየ ፤ ንስኻትኩም ካብዛ ዓለም እዚኣ ኢኹም፥ ኣነ ካብዛ ዓለም እዚኣ ኣይኮንኩን። ስለዚ ኸኣ እየ ብኃጢኣትኩም ክትሞቱ ኢኹም ዝበልኩኹም። ኣነ ንሱ ምዃነይ እንተ ዘይኣመንኩም ብኃጢኣትኩም ክትሞቱ ኢኹም” በሎም። ሽዑ ንሳቶም “ንስኻ መን ኢኻ፧” በልዎ። ኢየሱስ ከኣ “ኣነ እቲ ካብ መጀመርታ ኂዘ ዝነገርኩኹም እየ። ብዛዕባኹም ዝዛረቦን ዝፈርዶን ብዙኅ ኣሎኒ። እቲ ዝለኣኸኒ ግና ሓቂ እዩ፥ ነቲ ኻብኡ ዝሰማዕክዎ ኸኣ ንዓለም እነግሮ ኣሎኹ” በሎም። ንሳቶም ብዛዕባ ኣቦ ከም ዝተዛረቦም ኣይፈለጡን። ስለዚ ኢየሱስ “ንወዲ ሰብ ልዕል ምስ ኣበልኩምዎ፥ ኣነ ንሱ ኸም ዝኾንኩን፥ ከምቲ ኣቦይ ዝመሃረኒ ከም ዝገብር እምበር፥ ካብ ርእሰይ ሓንቲ ኸም ዘይገብርን፥ ሽዑ ኽትፈልጡ ኢኹም። እቲ ዝለኣኸኒ ምሳይ ኣሎ። ኵሉ ሳዕ ባህ ዜብሎ ስለ ዝገብር ከኣ በይነይ ኣይኃድገንን እዩ” በሎም። ንሱ እዚ ምስ ተዛረበ ብዙኃት ብእኡ ኣመኑ። ስለዚ ኢየሱስ ነቶም ብእኡ ዝኣመኑ ኣይሁድ “ንስኻትኩም ኣብ ቃለይ እንተ ጸናዕኩም ብሓቂ ደቀ መዛሙርተይ ኢኹም። ንሓቂ ኽትፈልጥዋ ኢኹም፥ እታ ሓቂ ድማ ሓራ ኸተውፅኣኩም እያ” በሎም።
ቅዳሴ Liturgy :
ዘ፫፻ ምእት(ግሩም)
ናይ ምሸት/ሰርክ ( Vesper )
መዝሙረ ዳዊት Psalmመዝ 107 : 20 - 21 [English][ግእዝ][ልሙድ]
ቃሉ ልኢኹ ኣሕወዮም፣ ካብ ጕድጓዶም ከኣ ኣናገፎም። ንእግዚኣብሄር ስለ ሳህሉን ስለቲ ንደቂ ሰብ ዝገበሮ ተኣምራቱን የመስግንዎ።
ወንጌል Gospelዮሐ 8 : 23 - 27 [English][ግእዝ][ልሙድ]
ኢየሱስ ኸኣ “ንስኻትኩም ካብ ታሕቲ ኢኹም፥ ኣነ ኻብ ላዕሊ እየ ፤ ንስኻትኩም ካብዛ ዓለም እዚኣ ኢኹም፥ ኣነ ካብዛ ዓለም እዚኣ ኣይኮንኩን። ስለዚ ኸኣ እየ ብኃጢኣትኩም ክትሞቱ ኢኹም ዝበልኩኹም። ኣነ ንሱ ምዃነይ እንተ ዘይኣመንኩም ብኃጢኣትኩም ክትሞቱ ኢኹም” በሎም። ሽዑ ንሳቶም “ንስኻ መን ኢኻ፧” በልዎ። ኢየሱስ ከኣ “ኣነ እቲ ካብ መጀመርታ ኂዘ ዝነገርኩኹም እየ። ብዛዕባኹም ዝዛረቦን ዝፈርዶን ብዙኅ ኣሎኒ። እቲ ዝለኣኸኒ ግና ሓቂ እዩ፥ ነቲ ኻብኡ ዝሰማዕክዎ ኸኣ ንዓለም እነግሮ ኣሎኹ” በሎም። ንሳቶም ብዛዕባ ኣቦ ከም ዝተዛረቦም ኣይፈለጡን።
ዘመነ ሉቃስ Readings for Thursday
መስከረም 19, 2015 ብግእዝ Sep 29, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 44 : 17 - 19 [English][ግእዝ][ልሙድ]
ኪዳንካውን ኣይጠለምናን። ኣብ ቦታ ገበላት ቀጥቂጥካና፣ ብጽላሎት ሞትውን ኣጐልቢብካና ኽነስኻስ፣ ልብና ንድሕሪት ኣይተመልሰን፣ ስጕምትናውን ካብ መገድኻ ኣየግለሰን።
ወንጌል Gospelማር 8 : 31 - ፍም [English][ግእዝ][ልሙድ]
ወዲ ሰብ ብዙኅ ኪሳቐ፥ ብሽማግለታት ሕዝብን ሊቃነ ካህናትን መምህራን ሕግን ኪነዓቕን ኪቕተልን ኣብ ሣልሳይ መዓልቲውን ኪትንሥእ ከም ዘለዎ ኺምህሮም ጀመረ። ነዚ ነገር ድማ ኣግሂዱ ተዛረቦ። ሽዑ ጴጥሮስ ኣግልል ኣቢሉ ኺመኽሮ ጀመረ። ናብ ደቀ መዛሙርቱ ግልጽ ኢሉ እናጠመተ፥ ንጴጥሮስ፥ “ኣንታ ሰይጣን! ናይ ሰብ እምበር ናይ ኣምላኽ ኣይትሓስብን ኢኻ እሞ ኺድ፥ ካባይ ርሓቕ” ኢሉ ገሠጾ። ነቶም ሕዝቢ ምስ ደቀ መዛሙርቱ ጸዊዑ “እቲ ደድኅረይ ኪስዕብ ዚደሊ ገዛእ ርእሱ ይመንን፥ መስቀሉ ኣልዒሉ ኸኣ ይስዓበኒ። እቲ ንሕይወቱ ኼድኅና ዚደሊ ኼጥፍኣ እዩ። እቲ ንሕይወቱ ምእንታይን ምእንቲ ወንጌልን ዜጥፍኣ ግና ኼድኅና እዩ። ንሰብ ኵሉ ዓለም ረቢሑ ነፍሱ እንተ ኣጥፍአ እንታይ ይጠቕሞ፧ ሰብከ በጃ ነፍሱ እንታይ ዘይምሃበ፧ ስለዚ እቲ ኣብዚ ዘማውን ኃጥእን ዝኾነ ወለዶ እዚ ብኣይን ብቓለይን ዝኃፈረ፥ ወዲ ሰብ ድማ ብግርማ ኣቡኡ ምስ ቕዱሳን መላእኽቱ ምስ መጸ፥ ብእኡ ኺኃፍር እዩ” በሎም።
ናይ ቅዳሴ ( Liturgy )
መልእክተ ጳውሎስ Pauline Epistleኤፌ 2 : 13 - ፍም [English][ግእዝ][ልሙድ]
ሕጂ ግና፥ ንስኻትኩም እዞም ቀደም ርሑቓት ዝነበርኩም፥ ብክርስቶስ ኢየሱስ ኣቢልኩም፥ ማለት ብምፍሳስ ደሙ ቐረብኩም። ንሱ ነቲ ኣብ መንጎ ዝነበረ፥ ናይ ጽልኢ ከልካሊ መንደቕ ብሥጋኡ ብምፍራስ፥ ነቶም ክልተ ሓደ ዝገበረ፥ ሰላምና እዩ። ነቶም ክልተ ዝነበሩ ብእኡ ሓደ ሓድሽ ሰብ ምእንቲ ኺገብሮም፥ ንሕጊ ምስ ትእዛዛቱን ሥርዓቱን ኣፍሪሱ ሰላም ገበረ። ኣብ መስቀል ተሰቒሉ ብሙማት ነቲ ጽልኢ ደምሰሶ፥ ንኽልቲኦም ሓደ ብምግባር ከኣ ብመስቀሉ ምስ ኣምላኽ ኣተዓረቖም። መጺኡ ኸኣ ንኣኻትኩም ነቶም ርሑቓት ዝነበርኩም ሰላም ኣበሠረኩም፥ ነቶም ቀረባ ዝነበሩ ኸኣ ሰላም ኣበሠሮም። ከመይ ክልቴና፥ ብእኡ ኢና ብሓደ መንፈስ ናብ ኣቦ እንኣቱ። እምበኣር ንስኻትኩም ኣብቲ ኢየሱስ ክርስቶስ ባዕሉ እምኒ መኣዝኑ ዝኾነ መሠረት ነቢያትን ሓዋርያትን ዝተነደቕኩም፥ ደጊም ደቂ ዓዶም ንቕዱሳንን ስድራ ቤቱ ንኣምላኽን ኢኹም እምበር፥ ኣጋይሽን ወጻእተኛታትን ኣይኮንኩምን። እቲ ሕንጻ ብምሉኡ ዝተቐደሰ ቤት መቕደስ ምእንቲ ኪኸውን ብጐይታ እናተኣሳሰረ ይዓቢ። ንስኻትኩምውን ኣምላኽ ብመንፈሱ ኺኃድረኩም ኃቢርኩም ኣብኡ ትሕነጹ ኣሎኹም።
ዘካልእ መልእክት Universal Epistle1ይ ጴጥ 5 : 1 - 6 [English][ግእዝ][ልሙድ]
ኣነ ከምኣቶም መራሕ ቤተ ክርስቲያን፥ ናይቲ ክርስቶስ ዝተቐበሎ ስቓይ መስካሪ፥ ኣብቲ ደኃር ኪመጽእ ዘለዎ ኽብሪውን ተማቓሊ ዝኾንኩ፥ ነቶም ኣብ ማእከልኩም ዘለዉ መራሕቲ ቤተ ክርስቲያን እምዕዶም ኣሎኹ። ነቲ ኣምላኽ ዝሃበኩም መጓሰ ጓስይዎ፥ እንተኾነ ከም ፍቓድ ኣምላኽ ብፍታው እምበር ብግዲ ኣይኹን። ብጽቡቕ ድላይ እምበር ንኸንቱ ረብሓ ኣይኹን። ነቲ መጓሰ ኣርኣያ ደኣ ኹንዎ እምበር፥ ኣብ ልዕሊ እቶም ዝተዋህቡኹም ጐይቶት ኣይትኹኑ። እቲ ሓለቓ ጓሶት ምስ ተገልጸ ድማ ዘይጽምሉ ኣኽሊል ክብሪ ኽትቅበሉ ኢኹም። ከምኡ ኸኣ፥ ኣቱም መንእሰይ፥ ነቶም ዚዓብዩኹም ተገዝእዎም። “ኣምላኽ ንዕቡያት ይመዓቶም፥ ንትሑታት ግና ጸጋ ይህቦም” ከም ዚብል ድማ ትሕትና ለቢስኩም ንሓድሕድኩም ኣገልግሉ። ደጊም ብጊዜኡ ንሱ ልዕል ምእንቲ ኼብለኩም ኣብ ትሕቲ እታ ጽንዕቲ ኢድ ኣምላኽ ትሕት በሉ።
ግብረ ሃዋርያት Actsግብ ሐዋ 14 : 1 - 7 [English][ግእዝ][ልሙድ]
ከምኡ ድማ ኣብ ኢቆንዮን፥ ጳውሎስን በርናባስን ኣብ ቤት ጸሎት ኣይሁድ ኣትዮም፥ ብዙኃት ኣይሁድን ግሪኻውያንን ክሳዕ ዚኣምኑ ሰበኹ። እቶም ምእማን ዝኣበዩ ኣይሁድ ግና ነቶም ኣሕዛብ፥ ኣብ ልዕሊ እቶም ኣኅዋት ብጽልኢ ከም ዚለዓሉ ገበርዎም። ጳውሎስን በርናባስን ግና ብዛዕባ ጐይታ ብትብዓት እናተዛረቡ ንነዊኅ ጊዜ ኣብኡ ተቐመጡ። ጐይታ ኸኣ በቲ በእዳዎም ኪገብርዎ ዚህቦም ዝነበረ ትእምርትን ተኣምራትን፥ ነቲ ቃል ጸግኡ የጽንዖ ነበረ። ደቂ እታ ኸተማ ኸኣ ኣብ ክልተ ወገን ተኸፍሉ፥ ገሊኦም ምስ ኣይሁድ፥ ገሊኦም ድማ ምስ ሓዋርያት ኮኑ። ኣሕዛብን ኣይሁድን ከኣ ምስ መራሕቶም ኮይኖም፥ ኬሳቕይዎምን ብዳርባ እምኒ ኪቐትልዎምን ተላዕሉ። እቶም ሓዋርያት እዚ ምስ ፈለጡ፥ ናብ ሊቃኦንያ፥ ልስጥራንን ደርቤንን ዚብሃላ ከተማታትን፥ ኣብ ከባቢአን ዘሎ ሃገርን ሃደሙ። ኣብኡ ኸኣ ወንጌል ይሰብኩ ነበሩ።
ስንክሳር Synaxarium
ጎርጎርዮስ ሊቀ ጳጳሳት ዘአርማንያ ወአባ ቂርቆስ ገዳማዊ
መዝሙር Psalmመዝ 71 : 20 - 21 [English][ግእዝ][ልሙድ]
ኣታ፣ ብዙሕ ጭንቀትን መከራን ዘርኤኻና፣ መሊስካ ህይወት ክትህበኒ፣ ከም ብሓድሽ ድማ ካብ መዓሙቚ ምድሪ ኸተውጽአኒ ኢኻ።
ወንጌል Gospelማቴ 12 : 9 - 21 [English][ግእዝ][ልሙድ]
ኢየሱስ ካብኡ ኃሊፉ ናብ ቤት ጸሎት ኣይሁድ ኣተወ። እንሆ ኸኣ ኢዱ ዝለመሰት ሰብኣይ ኣብኡ ነበረ። ምእንቲ ኪኸስዎ ኸኣ፥ “ብሰንበት ምሕዋይዶ ይግባእ እዩ፧” ኢሎም ሓተትዎ። ኢየሱስ ከኣ ኸምዚ በሎም፦ “ካባኻትኩምከ ሓንቲ በጊዕ ዘላቶ እሞ ብሰንበት ኣብ ጕድጓድ እንተ ወደቐት ኂዙ ዘየውፅኣ ሰብ እንታዋይ እዩ፧ ካብ በጊዕሲ ሰብዶ ግዳ ኣዝዩ ኣይበልጽን፧ እምብኣር ብሰንበት ጽቡቕ ምግባር ግቡእ እዩ።” ሽዑ ነቲ ሰብኣይ “ኢድካ ዘርግሕ” በሎ። ንሱ ኸኣ ዘርግሓ፥ ብኡብኡ ድማ ሓወየት። ከምታ ኻልኣይታውን ኮነት። ፈሪሳውያን ግና ኻብኡ ወፂኦም ከመይ ገይሮም ከም ዚቐትልዎም ተማኸሩ። ኢየሱስ ድማ ነዚ ፈሊጡ ኻብኡ ኣልገሰ፥ ብዙኃት ሰባት ከኣ ሰዓብዎ። ንዅሎምውን ኣሕወዮም። ከየግህድዎ ድማ ኣጠንቀቖም። እዚ ኸኣ እቲ ብነቢይ ኢሳይያስ “እንሆ እቲ ዝኃሬኽዎ ብእኡ ደስ ዝበለኒ ዘፍቅሮ ጊልያይ፥ ኣብኡ መንፈሰይ ከኅድር እየ፥ ነሕዛብ ድማ ፍትሒ ኼበሥር እዩ። ንሱ ኣይኪከራኸርን፥ ኣይኪጭድርን እዩ፥ ሓደ እኳ ኣብ ቅርዓት ድምፁ ኣይኪሰምዕን እዩ። ፍትሒ ናብ ዓወት ክሳዕ ዜብጽሕ ቅጥቁጥ ሻምብቆ ኣይኪሰብርን፥ ንዚተክኽ ፈትሊ ጥዋፍውን ኣይኬጥፍእን እዩ፥ ኣሕዛብ ድማ ብስሙ ተስፋ ኺገብሩ እዮም።” ተባሂሉ ዝተነግረ ምእንቲ ኺፍጸም እዩ።
ቅዳሴ Liturgy :
ዘዮሐንስ አፈወርቅ (ናሁ ንዜኑ)
ናይ ምሸት/ሰርክ ( Vesper )
መዝሙረ ዳዊት Psalmመዝ 111 : 9 - 10 [English][ግእዝ][ልሙድ]
ንህዝቡ በጃ ሰደደሎም፣ ኪዳኑ ንዘለአለም አዘዘ፣ ስሙ ቅዱስን ዜፍርህን እዩ።
ወንጌል Gospelማቴ 8 : 16 - 22 [English][ግእዝ][ልሙድ]
ምስ መሰየ፥ ኣጋንንቲ ዝኃደርዎም ብዙኃት ናብኡ ኣምጽኡ። እቲ ብነቢይ ኢሳይያስ፥ “ንሱ ድኻምና ወሰደ፥ ሕማምናውን ፆረ” ዝተበህለ ምእንቲ ኺፍጸም፥ ብቓሉ መናፍስቲ ኣውፅአ፥ ሕማም ንዘለዎም ኵሎም ድማ ኣሕወዮም። ኢየሱስ ኣብ ዙርያኡ ብዙኅ ሕዝቢ ምስ ረኣየ ንማዕዶ ኪሳገሩ ኣዘዘ። ሓደ መምህር ሕጊ ናብኡ ቐሪቡ “መምህር! ናብ እትኸዶ ዘበለ ኽስዕበካ” በሎ። ኢየሱስ ድማ “ወኻሩ ጕድጓድ ኣለወን፥ ኣዕዋፍ ሰማይ ድማ ሰፈር ኣለወን፥ ወዲ ሰብ ግና ርእሱ ዜጸግዓሉ እኳ የብሉን” በሎ። ሓደ ኻልእ ካብ ደቀ መዛሙርቱ ኸኣ “ጐይታይ! ከይደ ነቦይ ክቐብሮ ፍቐደለይ” በሎ። ኢየሱስ ግና “ስዓበኒ ደኣ፥ ምዉታትሲ ንምዉታቶም ይቕበርዎም ኅደጎም” በሎ።
ዘመነ ሉቃስ Readings for Friday
መስከረም 20, 2015 ብግእዝ Sep 30, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 40 : 9 - 10 [English][ግእዝ][ልሙድ]
ጽድቅኻ ኣብታ ዓባይ ማሕበር ኣበሰርኩ፣ እንሆ፣ ከናፍረይ ኣይዐጾኹን፣ ጐይታየ፣ ንስኻ ትፈልጥ ኣሎኻ። ንጽድቅኻ ኣብ ውሽጢ ልበይ ኣይሐባእክዎን፣ እሙን ምዃንካን ምድሓንካን ነገርኩ፣ ሳህልኻን ሓቅኻን ነታ ዓባይ ማሕበር ኣይሓባእኩን።
ወንጌል Gospelዮሐ 7 : 12 - 18 [English][ግእዝ][ልሙድ]
ኣብ መንጎ እቶም ሕዝቢ ኸኣ ብርቱዕ ክትዕ ተላዕለ፥ ገሊኦም “ሕያዋይ እዩ፥” ገሊኦም ድማ “ንሕዝቢ እባ ደኣ የስሕት ኣሎ” ይብሉ ነበሩ። ንመራሕቲ ኣይሁድ ስለ ዝፈርሁ ግና ሓደ እኳ ብዛዕባኡ ኣግሂዱ ዝተዛረበ ኣይነበረን። ኣብ ፍርቂ እቲ በዓል ከኣ ኢየሱስ ኣብ ቤት መቕደስ ደይቡ ኪምህር ጀመረ። ስለዚ ኣይሁድ “እዝስ ከይተማህረ ኸመይ ገይሩ ጽሑፋት ይፈልጥ” እናበሉ ተገረሙ። ሽዑ ኢየሱስ መሊሱ ከምዚ በሎም፦ “ትምህርተይሲ ናይቲ ዝለኣኸኒ እዩ እምበር ናተይ ኣይኮነን። ፍቓድ ኣምላኽ ኪገብር ዚደሊ እንተሎ፥ ንሱ ብዛዕባ ትምህርተይ፥ ካብ ኣምላኽ እንተ ኾይኑ ወይስ ካብ ርእሰይ እንተ ኾይኑ ዝዛረቦ ዘሎኹ፥ ኪፈልጥ እዩ። እቲ ኻብ ርእሱ ዚዛረብ ክብረት ርእሱ እዩ ዚደሊ፤ እቲ ነቲ ዝለኣኾ ኬኽብር ዚደሊ ግና ንሱ ሓቀኛ እዩ፥ ኣብኡ ኸኣ ዓመጻ የልቦን።
ናይ ቅዳሴ ( Liturgy )
መልእክተ ጳውሎስ Pauline Epistleቆሎ 2 : 1 - 8 [English][ግእዝ][ልሙድ]
ምእንታኹምን ምእንቲ እቶም ኣብ ሎዶቅያ ዘለውን፥ ምእንቲ እቶም ገጸይ ርእዮም ዘይፈልጡን ከመይ ዝበለ ዓቢይ ጻዕሪ ከም ዘሎኒ ኽትፈልጡ እደሊ ኣሎኹ። እዚ ኸኣ ነቲ ምሥጢር ኣምላኽ ዝኾነ ክርስቶስ ምእንቲ ኺፈልጡን ናይ ምሉእ ምስትውዓል ሃብቲ ምእንቲ ኺህልዎምን ልቦም ተጸናኒዑ፥ ብፍቕሪ ሓደ ምእንቲ ኪኾኑን ኢለ እየ። ከመይ ብዘሎ መዝገብ ጥበብን ፍልጠትን ኣብ ክርስቶስ እዩ ተሠዊሩ ዘሎ። እዚ ዝብል ዘሎኹ ሓደ እኳ ብምጥባር ከየስሕተኩም ኢለ እየ። ብሥጋ እኳ ምሳኻትኩም እንተ ዘየሎኹ፥ ብመንፈስ ምሳኻትኩም እየ፥ ሥርዓትኩምን ኣብ ክርስቶስ ዘሎኩም ጽኑዕ እምነትን እናረአኹ እሕጐስ ኣሎኹ። ደጊም ንክርስቶስ ኢየሱስ “ጐይታ እዩ” ኢልኩም ካብ ተቐበልኩምዎ ብእኡ ንበሩ። ከምቲ ዝተመሃርኩምዎ፥ ኣብኡ ተሠሪትኩምን ተሓኒጽኩምን ብምስጋና መሊእኩምን፥ ኣብ እምነት ጽንዑ። ኣብ ናይ ክርስቶስ ዘይኮነስ፥ ኣብ ባህሊ ሰብን ኣብ ኣተሓሳስባ እዛ ዓለም እዚኣን ዝተመሥረተ ኸንቱን መዓሽውን ዝኾነ ፍልስፍና ገይሩ ሓደ እኳ ከይማርኸኩም ተጠንቀቑ።
ዘካልእ መልእክት Universal Epistleያዕ 1 : 2 - 12 [English][ግእዝ][ልሙድ]
ኣኅዋተየ፥ በበይኑ ዝኾነ ፈተና ኪበጽሓኩም ከሎ፥ ንዅሉ ኸም ሓጐስ ቊጸርዎ። ከመይ ብእምነትኩም ክትፍተኑ ኸሎኹም፥ ጽንዓት እዩ ዜፍርየልኩም። ግና ብሓንቲ ነገር እኳ ኸይጐደለኩም ፍጹማትን ምሉኣትን ምእንቲ ኽትኮኑ፥ ብትዕግሥቲ ኽሳዕ መወዳእታ ጽንዑ። ሓደ ካባኻትኩም ጥበብ ዝጐደሎ እንተሎ፥ ነቲ “ንሰኻ ኸምዚ እንዲኻ” ኸይበለ ንዅሉ ብልግሲ ዚህብ ኣምላኽ ይለምኖ፥ ንሱውን ኪህቦ እዩ። እቲ ዚልምን ግና ከይተጠራጠረ ብእምነት ደኣ ይለምን፥ ከመይ እቲ ዚጠራጠር ከምቲ ንፋስ ንየው ነጀው ዚደፍኦ ማዕበል ባሕሪ እዩ ዚመስል። እዚ ኸምዚ ዘመሰለ ሰብ ካብ ጐይታ ገለ ዚቕበል ኣይምሰሎ። ንሱ ኣብ ኵሉ ዕዩኡ ጽንዓት ዘይብሉ፥ ክልተ ዝልቡ ሰብኣይ እዩ። እቲ ትሕት ዝበለ ናብራ ዘለዎ ኃው ልዕል እንተ በለ ይተሓጐስ። እቲ ሃብታም ከኣ ብናብራኡ ትሕት እንተ በለ ብእኡ ይተሓጐስ። ከመይ ንሱ ኸም ዕምባባ ሣዕሪ ኺኃልፍ እዩ። ፀሓይ ምስ ዋዒኣ ትወፅእ እሞ፥ ነቲ ሣዕሪ ተንቅጾ፥ እቲ ዕምባባኡ ኸኣ ይረግፍ፥ ደመት ትርኢቱ ድማ ይጠፍእ፥ ከምኡዉን እቲ ሃብታም ዋኒን ንብረቱ ኺገብር ከሎ ይጠፍእ። እቲ ብጊዜ ፈተና ዚዕገስ ሰብኣይ ብፁዕ እዩ፥ ከመይ ተፈቲኑ ምስ ወፀ፥ ነቲ እግዚኣብሔር ነቶም ዜፍቅርዎ ዘተስፈዎም ኣኽሊል ሕይወት ኪቕበል እዩ።
ግብረ ሃዋርያት Actsግብ ሐዋ 20 : 28 - 35 [English][ግእዝ][ልሙድ]
ስለዚ ንርእስኹምን ነታ ብገዛእ ደሙ ዘጥረያ ቤተ ክርስቲያን ኣምላኽን ክትጓስዩ መንፈስ ቅዱስ ኤጲስ ቆጶሳት ገይሩ ኣብኣ ዝሸመኩም ኵሉ መጓሰ ሓልዉ። ኣነ ምስ ኣልገስኩ ነቲ መጓሰ ዘየናሕስዩሉ፥ ከም ተዃሉ እኩያት ዝኾኑ ሰባት ከም ዚመጹኹም እፈልጥ እየ። ካባኻትኩምውን ከይተረፈ ንደቀ መዛሙርቲ ሰዓብቶም ምእንቲ ኪገብርዎም፥ ቄናን ትምህርቲ ዚምህሩ ኪትንሥኡ እዮም። ስለዚ ሠለስተ ዓመት ምሉእ ለይትን መዓልትን ብንብዓት ንነፍስ ወከፍኩም ካብ ምምዓድ ከም ዘየብኰርኩ፥ እናዘከርኩም ንቕሑ። ሕጂ ድማ ንኣምላኽን ነቲ ኺሓንጸኩምን ምስ ኵላቶም ቅዱሳን ኬረስትየኩምን ዚኽእል ቃል ጸጋኡን ኣማኅጽነኩም ኣሎኹ። ኣነ ናይ ሓደ ሰብ ብሩር ወይ ወርቂ ወይ ክዳን ኣይተመኔኹን። እዘን ኣእዳወይ ንኣይ ኮነ ነቶም ምሳይ ዚነብሩ ከም ዘገልገላ ባዕላትኩም ትፈልጡ ኢኹም። ነቲ ጐይታና ኢየሱስ ባዕሉ፥ ‘ካብ ዚቕበልሲ እቲ ዚህብ ኣዝዩ ይባረኽ’ ዝበሎ ቓል እናዘከርካ ከምዚ ጌርካ ምዕያይን ንድኹማት ምእላይን ከም ዚግባእ ብዅሉ ኣርእየኩም ኣሎኹ።”
ስንክሳር Synaxarium
አባ አትናቴዎስ ሊቀ ጳጳሳት ዘእስክንድርያ ወካልአን ሰማዕታት
መዝሙር Psalmመዝ 92 : 15 - 16 [English][ግእዝ][ልሙድ]
እግዚኣብሄር ጻድቕ ምዃኑ ምእንቲ ኼውርዩስ፣ ብእርግናኦም ድማ ይፈርዩ፣ ይውረዩን ይልምዑን። እግዚኣብሄር ከውሔይ እዩ፣ አብኡውን ዓመጻ የልቦን።
ወንጌል Gospelሉቃ 16 : 9 - 17 [English][ግእዝ][ልሙድ]
“ኣነ ኸኣ፥ ገንዘብ ምስ ተወድኣኩም፥ ኣብ ናይ ዘለዓለም ኣባይቶም ምእንቲ ኪቕበሉኹምሲ፥ ብምድራዊ ሃብቲ፥ ንርእስኹም ኣዕሩኽ ግበሩ፥ እብለኩም ኣሎኹ። ብውሑድ እሙን ዝኾነ ብብዙኅ ድማ እሙን እዩ፤ እቲ ብውሑድ ዚዕምጽ ድማ ብብዙኅውን ዓማጺ እዩ። እምብኣርከ ብገንዘብ ዓመጻ እሙናት ካብ ዘይትኾኑ፥ ብገንዘብ ሓቂ ኅድሪ ዚህበኩም ደኣ መን እዩ፧ ብናይ እማትኩም እሙናት ካብ ዘይትኾኑስ፥ ናትኩም ዚህበኩም ደኣ መን እዩ፧ “ሓደ ጊልያ ንኽልተ ጐይቶት ኪግዛእ ዚኽእል የልቦን። ወይ ነቲ ሓደ ጸሊኡ ነቲ ሓደ ይፈቱ፥ ወይ ነቲ ሓደ ተኣዚዙ ነቲ ሓደ ይንዕቕ። እምበኣር ንኣምላኽን ንገንዘብን ክትግዝኡ ኣይትኽእሉን ኢኹም።” እቶም ፍቕሪ ገንዘብ ዝነበሮም ፈሪሳውያን ከኣ ነዚ ዅሉ ሰሚዖም ኣላገጹሉ። ከምዚ ድማ በሎም፦ “ንስኻትኩም ርእስኹም ኣብ ቅድሚ ሰብ ተመጻድቑ ኣሎኹም፥ ንልብኹም ግና ኣምላኽ ይፈልጦ እዩ፥ ከመይ እቲ ኣብ ቅድሚ ሰብ ክቡር ዝኾነ ኣብ ቅድሚ ኣምላኽ ፍንፉን እዩ ። “ሕጊ ሙሴን መጻሕፍቲ ነብያትን ክሳዕ ዮሓንስ ነበሩ፤ ካብ ሽዑ ንነጀው መንግሥቲ ኣምላኽ ትብሠር ኣላ፥ ኵሉ ድማ ይዳፍኣላ ኣሎ። ካብ ሕጊ ሓንቲ ነጥቢ ካብ እትወድቕሲ ሰማይን ምድርን ኪኅልፍ ይቐልል።
ቅዳሴ Liturgy :
ዘዮሐንስ ወልደ ነጐድጓድ (ሃቤከ)
ናይ ምሸት/ሰርክ ( Vesper )
መዝሙረ ዳዊት Psalmመዝ 69 : 4 - 15 [English][ግእዝ][ልሙድ]
ብኸንቱ ዚጸልኡኒ ኻብ ጸጒሪ ርእሰይ ይበዝሑ፣ ብዘይ ምኽንያት ኬጥፍኡኒ ዚደልዩ ጸላእተይ ሓያላት እዮም፣ ኤረ ዘይከተርክዎ ኽመልስ እኳ ግዲ ዀነኒ።
ወንጌል Gospelዮሐ 7 : 6 - 11 [English][ግእዝ][ልሙድ]
ኢየሱስ ከኣ “ጊዜይ ገና ኣይበጽሐን፥ ጊዜኹም ግና ኵሉ ሳዕ ድልዊ እዩ። ዓለም ንኣኻትኩም ክትጸልእ ኣይከኣላን እዩ፤ ንኣይ ግና ግብራ ኽፉእ ከም ዝኾነ እምስክር እየ እሞ ትጸልኣኒ እያ። ናብቲ በዓልሲ ንስኻትኩም ደኣ ደይቡ፤ ኣነ ግና ጊዜይ ገና ስለ ዘይበጽሐ ናብዚ በዓል እዚ ኣይድይብን እየ” በሎም። ነዚ ኢሉ ኣብ ገሊላ ተረፈ። እቶም ኣኅዋቱ ናብቲ በዓል ምስ ደየቡ፥ ንሱ ኸኣ ብግሁድ ዘይኮነስ ብኅቡእ ደየበ። ኣይሁድ ግና በቲ በዓል “ኣበይ ኣሎ” እናበሉ ይደልይዎ ነበሩ።
ዘመነ ሉቃስ Readings for Saturday
መስከረም 21, 2015 ብግእዝ Oct 01, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 45 : 9 - 10 [English][ግእዝ][ልሙድ]
እታ ንግስቲ ብወርቂ ኦፈር ተሰሊማ፣ ኣብ የማንካ ትቐውም ኣላ። ጓለየ፣ ስምዒ፣ ርአዪውን፣ እዝንኺ ኸኣ ኣድንኒ።
ወንጌል Gospelሉቃ 1 : 39 - 56 [English][ግእዝ][ልሙድ]
በቲ ግዜ እቲ ማርያም ንመገሻ ተበገሰት፥ ቀልጢፋ ድማ ንዝባን ይሁዳ ናብ ሓንቲ ዓዲ ደየበት። ናብ ቤት ዘካርያስ ኣትያ ኸኣ ንኤልሳቤጥ ሰላም በለታ። ኤልሳቤጥ ቃል ሰላምታ ማርያም ምስ ሰምዐት፥ እቲ ሕፃን ኣብ ከርሣ ተሰራሰረ፤ ንኤልሳቤጥ ድማ መንፈስ ቅዱስ መልኣ። ብዓብይ ድምፂውን ዓው ኢላ “ንስኺ ኻብ ኣንስቲ ዝተባረኽኪ ኢኺ፥ እቲ ኻባኺ ዚውለድ ሕፃንውን ዝተባረኸ እዩ። ኣደ ጐይታይ ናባይ ክትመጺኸ እዚ ኻበይ ኮነለይ፧ እንሆ ድምፂ ሰላምታኺ ምስ ሰማዕኩ እቲ ሕፃን ኣብ ከርሠይ ብሓጐስ ተሰራሰረ። እቲ ካብ እግዚኣብሔር ዝተነግረኪ ቓል ከም ዚፍጸም ስለ ዝኣመንኪ ብፅዕቲ ኢኺ” በለት። ማርያም ድማ ኸምዚ በለት፦ “ነፍሰይ ንእግዚኣብሔር ተዕብዮ፣ መንፈሰይ ከኣ ብኣምላኸይ፥ በቲ መድኃንየይ፥ ባህ ይብሎ። ውርደት ባርያኡ ርእዩ እዩ እሞ እንሆ ኻብ ሕጂ ዅሎም ወለዶ ብፅዕቲ ኺብሉኒ እዮም። እቲ ዅሉ ዚኽእል ዓበይቲ ነገራት ገይሩለይ እዩ እሞ፥ ስሙ ቕዱስ እዩ። ምሕረቱውን ኣብቶም ዚፈርህዎ ንውሉድ ወለዶ እዩ። ብቕልጽሙ ኃይሊ ገበረ፥ ንዕቡያት ሓሳባት ልቦም በተነሎም። ንኃያላት ካብ ዝፋናቶም ኣውረዶም፥ ንዝተዋረዱ ኸኣ ልዕል ኣበሎም። ንጥሙያት ብበረኸት ኣጽገቦም፥ ንሃብታማት ከኣ ጥራይ ኢዶም ሰደዶም። ከምቲ ነቦታትና፥ ንኣብርሃምን ንዘርኡን ዝነገሮም፥ ንዘለዓለም ምሕረቱ እናዘከረ ንእስራኤል ባርያኡ ተቐበሎ።” ማርያም ከኣ ንሠለስተ ወርኂ ዚኣክል ምስ ኤልሳቤጥ ተቐሚጣ ብድኅሪኡ ናብ ቤታ ተመልሰት።
ናይ ቅዳሴ ( Liturgy )
መልእክተ ጳውሎስ Pauline Epistle1ይ ቆሮ 5 : 3 - ፍም [English][ግእዝ][ልሙድ]
ሽሕ እኳ ብሥጋይ ርሑቕ እንተ ኾንኩ፥ ብመንፈሰይ ምሳኻትኩም ኣሎኹ። ምሳኻትኩም ከም ዘሎኹ ኾይነ ኸኣ፥ ነቲ ኸምዚ ዝኣመሰለ ርኽሰት ዝፈጸመ ሰብ ብስም ጐይታ ኢየሱስ ድሮ ፈሪደዮ ኣሎኹ። ንስኻትኩም፥ ኣነ ኸኣ ብመንፈስ፥ ኃይሊ ጐይታ ኢየሱስ ኣብ ዘለዎ ምስ ተኣከብኩም፥ ብመዓልቲ ጐይታ መንፈሱ ምእንቲ ኪድኅን፥ ብሥግኡ ኪቕጻዕ፥ ነዚ ከምዚ ዘኣመሰለ ሰብ ንሰይጣን ኣኅሊፍኩም ሃብዎ። ጃህራኹም ጽቡቕ ኣይኮነን። ቊሩብ መባዂዕቲ ንብዘሎ እቲ ብሑቕ ከም ዜብኲዖዶ ኣይትፈልጡን ኢኹም፧ ከምቲ ሕጂ ዘሎኹምዎ ዘይበዂዐ ሓድሽ ብሑቕ ምእንቲ ኽትኮኑ፥ ነቲ ኣረጊት መባዂዕቲ ኣጽሪኹም ደርብይዎ። ከመይ ገንሸል ፋሲካና ክርስቶስ ተሠዊዑ አዩ። ስለዚ በቲ ኣረጊት መባዂዕቲ ወይ ብመባዂዕቲ እከይን ሕሰምን ዘይኮነ፥ ብዘይበዂዐ እንጌራ፥ ማለት ብቕንዕናን ብሓቅን በዓልና ነኽብር። ኣብታ መልእኽተይ “ምስ ኣመንዝራታት ኣይትጸምበሩ” ኢለ ጽሒፈልኩም ነይረ። ግናኸ ምስቶም ናይዛ ዓለም እዚኣ ኣመንዝራታት ወይ ምስ ስሱዓትን ከተርትን፥ ወይ መምለኽቲ ጣዖትን ማለተይ ኣይኮነን፥ እንተ ዘይኮነስ ካብዛ ዓለም እዚኣ ኽትወፁ ምተገብኣኩም ነይሩ። ኣነ ግና ምስ ሓደ ኃው እናተባህለስ ኣመንዝራ፥ ወይ ስሱዕ፥ ወይስ መምለኽ ጣዖት፥ ወይ ተጻራፊ፥ ወይ ሰካር፥ ወይ ከታሪ ዝኾነ ሰብ ከይትጽምበሩ፥ ምስ ከምዚ ዝበለ ሰብ ከኣ ከቶ ኸይትበልዑ እየ ዝጸሓፍኩልኩም። ነቶም ካብ ኽርስትና ወፃኢ ዘለዉ ዝፈርድ እንታይ ገዲሹኒ። ንስኻትኩምሲ ነቶም ኣብ ውሽጢ ኽርስትና ዘለዉዶ ኣይኮንኩምን እትፈርዱ፧ ነቶም ካብ ክርስትና ወፃኢ ዘለዉ ግና ኣምላኽ እዩ ዚፈርዶም። እምበኣር ነቲ ነውሪ ዝገብር ሰብ ካባኻትኩም ኣውፅእዎ።
ዘካልእ መልእክት Universal Epistle2ይ ዮሐ 1 : 4 - ፍም [English][ግእዝ][ልሙድ]
ገለ ካብ ደቅኺ ከምቲ ኻብ ኣቦ ዝተቐበልናዮ ትእዛዝ ኮይኖም ብሓቂ ዚነብሩ ስለ ዝረኸብኩ፥ ብዙኅ እሕጐስ ኣሎኹ። ሕጂ ድማ እመቤተይ፥ ሓድሽ ዘይኮነስ፥ እቲ ኻብ መጀመርታ ዝነበረና ትእዛዝ እየ ዝጽሕፈልኪ ዘሎኹ፥ ማለት ንሓድሕድና ክንፋቐር እልምነኪ ኣሎኹ። ፍቕሪ ማለት ትእዛዛት ኣምላኽ እናፈጸምካ ምንባር ማለት እዩ። ከምቲ ካብ መጀመርታ ዝሰማዕኩምዎ፥ እቲ ትእዛዝ “ብፍቕሪ ንበሩ” ዚብል እዩ። ኢየሱስ ክርስቶስ ሰብ ኮይኑ ብሥጋ ኸም ዝመጸ ዘይእመኑ ብዙኃት መስሓትቲ ኣብ ዓለም ተላዒሎም ኣለዉ። መስሓትን ፀረ ክርስቶስን ዚበሃል ከኣ ኸምዚ ዝበለ እዩ። ምሉእ ዓስቢ ኽትቅበሉ እምበር ነቲ ዝጸዓርኩምሉ ምእንቲ ኸይተጥፍእዎ፥ ተጠንቀቑ። እቲ ኻብ ትምህርቲ ክርስቶስ ዚዝምብል፥ ኣብኡ እውን ዘይጸንዕ፥ ኣምላኽ ኣብኡ የሎን። እቲ ኣብ ትምህርቲ ክርስቶስ ዚጸንዕ፥ ኣብን ወልድን ኣብኡ ኣለው። ዝኾነ ይኹን ትምህርቲ ክርስቶስ ከይኃዘ፥ ናባኻትኩም እንተ መጸ፥ ኣብ ቤትኩም ኣይትቀበልዎ፥ ሰላምውን ኣይትበልዎ። ከመይ እቲ ሰላም ዚብሎ ኣብቲ እኩይ ግብሩ ኃቢርዎ እዩ። ብወረቐትን ብቐለምን ደኣ ኽገብሮ ኣይደሌኹ እምበር፥ ናባኻትኩም ዝጽሕፎ ብዙኅ ነገር ነይሩኒ። ግናኸ ሓጐስና ምሉእ ምእንቲ ኪኸውን ናባኻትኩም ክመጽእ እሞ ኣፍ ንኣፍ ክዛረበኩም ተስፋ እገብር ኣሎኹ። ደቂ እታ ኅርይቲ ኃብትኺ ሰላም ይብሉኺ ኣለዉ።
ግብረ ሃዋርያት Actsግብ ሐዋ 19 : 17 - 20 [English][ግእዝ][ልሙድ]
እዚ ነገር እዚ ኣብቶም ኣብ ኤፌሶን ዚነብሩ ኣይሁድን ግሪኻውያንን ኵሎም ተፈልጠ፤ ንዅሎምውን ፍርሃት ኃዞም፥ ስም ጐይታና ኢየሱስ ከኣ ኸበረ። ካብቶም ዝኣመኑ ኸኣ፥ ብዙኃት በቲ ኽፉእ ግብሮም እናተኣመኑን፥ ብገሃድ እናተናዘዙን መጹ። ብዙኃት ጠንቈልቲ ድማ መጻሕፍቶም ኣኪቦም ኣብ ቅድሚ ዅሉ ኣንደድዎ፤ ዋጋኡ ምስ ጸብጸብዎ ኸኣ ኃምሳ ሽሕ ድሪም ኮይኑ ተረኽበ፤ ቃል ጐይታ ድማ ከምዚ ኢሉ እናኣስፋሕፍሐ ብኃይሊ በርትዐ።
ስንክሳር Synaxarium
በዓለ እግዝእትነ ማርያም ወቆጵርያኖስ ዘነበረ መሠርየ ወተዝካረ ጢባርዮስ ፩ዱ እም ፸ወ፪ አርድእት ወጉባኤ ፫፻፲ወ፰ ርቱዓነ ሃይማኖት
መዝሙር Psalmመዝ 26 : 11 - 12 [English][ግእዝ][ልሙድ]
ኣነስ ብንጽህናይ እየ ዝመላለስ፣ ኣድሕነኒ ምሓረኒውን። እግረይ ኣብ ጥጡሕ ቦታ ደው ኢላ ኣላ፣ ኣብ ማሕበራት ንእግዚኣብሄር ከመስግኖ እየ።
ወንጌል Gospelሉቃ 10 : 14 - 24 [English][ግእዝ][ልሙድ]
ብመዓልቲ ፍርዲ ግና ኻብ ንኣኻትክን ንጢሮስን ሲዶናን ኪቐለለን እዩ። ኣቲ ቅፍርናሆም ንስኺኸ ኽሳብ ሰማይዶ ልዕል ክትብሊ ኢኺ፧ ክሳብ ሲኦልከስ ከትወርዲ ኢኺ። እቲ ንኣኻትኩም ዚሰምዕ ንኣይ እዩ ዚሰምዕ፥ እቲ ንኣኻትኩም ዚንዕቕ ድማ ንኣይ እዩ ዚንዕቕ፥ እቲ ንኣይ ዚንዕቕ ከኣ ነቲ ዝለኣኸኒ እዩ ዚንዕቕ።” እቶም ሰብዓን [ክልተን] ልኡኻት ከኣ “ጐይታይ! ኣጋንንቲውን ከይተረፉ ብስምካ ይግዝኡና ኣለዉ” እናበሉ ብሓጐስ ተመልሱ። ኢየሱስ ድማ ኸምዚ በሎም፦ “ሰይጣን ከም መብረቕ ካብ ሰማይ ኪወድቕ ከሎ ረአኽዎ። እንሆ፥ ተመንን ዕንቅርቢትን ኵሉ ኃይሊ ጸላእን ክትረግጹ ሥልጣን ሂበኩም ኣሎኹ፤ ዚጐድኣኩም ከኣ ኸቶ የልቦን። ግናኸ ስምኩም ኣብ ሰማይ ስለ ዝተጻሕፈ ደኣ ተሓጐሱ እምበር፥ መናፍስቲ ስለ ዝተመልኩልኩም ኣይትተሓጐሱ።” በታ ጊዜ እቲኣ ኢየሱስ ብመንፈስ ቅዱስ ተሓጐሰ፥ “ኦ ኣቦይ! ጐይታ ሰማይን ምድርን፥ ነዚ ኻብ ብልህታትን ካብ ለባማትን ስለ ዝኃባእካዮ፥ ንሕፃናት ከኣ ስለ ዝገለጽካዮ፥ አመስግነካ ኣለኹ። እወ፥ ኦ ኣቦ፥ እዚ ንኣኻ ኸምዚ ኺኸውን ባህ ኣቢሉካ ኣሎ። ኵሉ ኻብ ኣቦይ ተዋሂቡኒ እዩ። ንወልድ ብዘይካ ኣቦ መን ምዃኑ ዚፈልጦ ሓደ እኳ የልቦን። ነቦ ኸኣ ብዘይካ ወልድን እቲ ወልድ ኪገልጸሉ ዝፈተወን እንተ ዘይኮይኑ፥ መን ምዃኑ ዚፈልጦ ሓደ እኳ የልቦን” እውን በለ። ናብቶም ደቀ መዛሙርቱ ግልጽ ኢሉ ኸኣ ንበይኖም ከምዚ በሎም፦ “ነዚ ንስኻትኩም እትርእይዎ ዘሎኹም ዚርእያ ኣዕይንቲ ብፁዓት እየን። ምኽንያቱ ብዙኃት ነብያትን ነገሥታትን ነዚ ንስኻትኩም እትርእይዎ ዘሎኹም ኪርእዩ ተመነዩ፥ ግና ኣይረኣዩን፤ ነዚ ንስኻትኩም እትሰምዕዎ ዘሎኹም ከኣ ኪሰምዑ ተመነዩ፥ ግና ኣይሰምዑን።”
ቅዳሴ Liturgy :
ዘ፫፻ ምእት(ግሩም)
ናይ ምሸት/ሰርክ ( Vesper )
መዝሙረ ዳዊት Psalmመዝ 38 : 19 - 20 [English][ግእዝ][ልሙድ]
ብዘይ ምኽንያት ዚጸልኡኒ ኸኣ ብዙሓት እዮም። ንሰናይ እስዕቦ ስለ ዘሎኹ ድማ፣ ኣብ ክንዲ ሰናይ እከይ እናፈደዩ ይቃወሙኒ ኣለዉ።
ወንጌል Gospelማቴ 18 : 18 - 22 [English][ግእዝ][ልሙድ]
“ብሓቂ እብለኩም ኣሎኹ፥ ኣብ ምድሪ ዝኣሰርኩምዎ ዘበለ ኣብ ኣብ ሰማይ እሱር ኪኸውን እዩ፥ ኣብ ምድሪ ዝፈታሕኩምዎ ዘበለ ድማ ኣብ ሰማይ ፍቱሕ ኪኸውን እዩ። ክልተ ወይ ሠለስተ ኾይኖም ብስመይ ኣብ ዝተኣከቡሉ፥ ኣነ ኸኣ ኣብኡ ኣብ ማእከሎም ኣሎኹ እሞ፥ ክልተ ኻባኻትኩም ኣብ ምድሪ ብዚልምንዎ ነገር ኵሉ እንተ ተሳማምዑ፥ ካብቲ ኣብ ሰማያት ዘሎ ኣቦይ ኪወሃቦም እዩ፥ ኢለ ኸም ብሓድሽ [ብሓቂ] እብለኩም ኣሎኹ።” ሽዑ ጴጥሮስ ቅርብ ኢሉ “ጐይታይ! ሓወይ እንተ በደለንስ ክንደይ ሳዕ ይቕረ ኽብለሉ፧ ክሳዕ ሾብዓተዶ፧” በሎ። ኢየሱስ ድማ “ሾብዓተ ሳዕ ሰብዓ ድኣ እምበር ክሳዕ ሾብዓተ ኣይብለካን” በሎ።
ዘመነ ሉቃስ Readings for Sunday
መስከረም 22, 2015 ብግእዝ Oct 02, 2022 ብፈረንጅ
ናይ ንግሆ ( Matin )
መዝሙረ ዳዊት Psalmመዝ 119 : 175 - 176 [English][ግእዝ][ልሙድ]
ንነፍሰይ ህያው ግበራ፣ ንሳ ኸኣ ከተመስግነካ እያ፣ ፍርድታትካውን ይርድኣኒ። ከም ጥፍእቲ በጊዕ ተባረርኩ፣ ትእዛዛትካ ኣይረሳዕኩን እሞ፣ ንባርያኻ ድለዮ።
ወንጌል Gospelማቴ 18 : 9 - 14 [English][ግእዝ][ልሙድ]
ዓይንኻ እንተ ኣስሓተትካ ድማ ኻባኻ ጐጥጕጥካ ደርብያ፥ ምስ ክልተ ዓይንኻ ናብ ገሃነም እሳት ካብ እትድርበስ ነቛር ኴንካ ናብ ሕይወት ምእታው ይኅሸካ።” “መላእኽቶም ኣብ ሰማያት ኵሉ ሳዕ ገጽ እቲ ኣብ ሰማያት ዘሎ ኣቦይ ይርእዩ ኣለዉ እሞ፥ ካብዞም ናእሽቱ ንሓደ እኳ ክይትንዕቁ ተጠንቀቑ። ወዲ ሰብ ንዝጠፍአ ኬድሕን መጺኡ ኣሎ እሞ፥ እንታይ ይመስለኩም፧ ሚእቲ ኣባጊዕ ዘለዋኦ ሰብኣይ ካብአን ሓንቲ እንተ ጠፍኣቶ ነተን ተስዓን ትሽዓተን ኣብ ጎቦታት ኃዲጉ ነታ ዝጠፍአት ኪደሊዶ ኣይከይድን፧ እንተ ረኸባ ድማ ኻብተን ተስዓን ትሽዓተን ዘይጠፍኣ ብኣኣ ኣዝዩ ኸም ዚሕጐስ ብሓቂ እብለኩም ኣሎኹ። ከምኡ ድማ ኻብዞም ናእሽቱ ሓደ እኳ ኺጠፍእ ፍቓድ እቲ ኣብ ሰማያት ዘሎ ኣቦኹም ኣይኰነን።
ናይ ቅዳሴ ( Liturgy )
መልእክተ ጳውሎስ Pauline Epistle2ይ ቆሮ 4 : 7 - ፍም [English][ግእዝ][ልሙድ]
ግናኸ እቲ ዓቢይ ኃይሊ፥ ናይ ኣምላኽ እምበር ናትና ከም ዘይኮነ ምእንቲ ኪገሃድ፥ እዚ ሃብቲ እዚ ኣባና፥ ከም ኣብ ኣቕሓ መሬት ዝተቐመጠ እዩ። ብዅሉ ወገን ንግፋዕ፥ ግና ኣይንሰዓርን ኢና፥ እንገብሮ ይጠፍኣና፥ ግና ተስፋ ኣይንቐብጽን ኢና። የሳድዱና፥ ግና ኣይተረሳዕናን፤ ይወቕዑና፥ ግና ኣይንመውትን ኢና። ሕይወት ኢየሱስ ኣብ ሰብነትና ምእንቲ ኽትገሃድውን ሞት ኢየሱስ ኣብ ሰብነትና ዅሉ ሳዕ ንፀውር ኣሎና። ከመይ፥ ሕይወት ኢየሱስ ኣብ መዋቲ ሰብነትና ምእንቲ ክትገሃድሲ ንሕና ብሕይወት እንነብር ዘሎና ምእንቲ ኢየሱስ፥ ኵሉ ሳዕ ናብ ሞት ኣኅሊፎም ይህቡና ኣለዉ። ስለዚ ንሕና ንመውት ኣሎና፥ ንስኻትኩም ግና ብሕይወት ትነብሩ ኣሎኹም። ከምቲ “ኣመንኩ ስለዚ ተዛረብኩ” ዚብል ጽሑፍ ዘሎ፥ ሓደ ዝዓይነቱ መንፈስ እምነት ስለ ዘሎና ንሕና ድማ ንኣምን፥ ስለዚውን ንዛረብ ኣሎና። ምኽንያቱ እቲ ንጐይታና ኢየሱስ ዘተንሥኦ ንኣናውን ምስ ኢየሱስ ከም ዜተንሥኣና እሞ ምሳኻትኩም ኣብ ቅድሚኡ ኸም ዜቑመና ንፈልጥ ኢና። እዚ ዅሉ ንጽቡቕኩም እዩ፥ ምኽንያቱ ብዙኅ ጸጋ ኣብ ብዙኃት ሰባት ኪብርክት ከሎ፥ እቲ ንኽብሪ ኣምላኽ ዚዓርግ ምስጋና ኪዓዝዝ እዩ። ስለዚ ተስፋ ኣይንቐብጽን ኢና፥ ብግዳም እኳ እንተ ማህመንና ብውሽጥናስ ኣብ ጸጽባሕ ኢና ንሕደስ። እዚ ቐልጢፉ ዚኃልፍን ፈኵሽ ዝኾነ ጸበባናን ኸኣ፥ ካብ ኵሉ ዚበልጽን መዘና ዘይብሉን ዘለዓለማዊ ኽብሪ የጥርየልና ኣሎ። እቲ ዚርአ ኃላፋይ እዩ፥ እቲ ዘይርአ ግና ዘልዓለማዊ እዩ። ንሕና ኸኣ ኣብቲ ዚርአ ዘይኮነስ ኣብቲ ዘይርአ ኢና እንጥምት ዘሎና።
ዘካልእ መልእክት Universal Epistle1ይ ጴጥ 4 : 12 - ፍም [English][ግእዝ][ልሙድ]
ኣቱም ፍቁራተይ፥ ከም ሓዊ ዚባላዕ ፈተና ኺረኽበኩም ከሎ፥ ሓደ ሓዱሽ ነገር ከም ዝበጽሓኩም ኴንኩም ኣይትገረሙ። ንሱ ብግርማ ኺግለጽ ከሎ ኣዝዩ ባህ ኪብለኩም እዩ እሞ ኣብ ሥቓይ ክርስቶስ ክትካፈሉ ኸሎኹም ተሓጐሱ። ምእንቲ ስም ክርስቶስ እንተ ተጸረፍኩም፥ እቲ ኽቡር መንፈስ ኣምላኽ ኣባኻትኩም ስለ ዚኃድር ተሓጐሱ። ሓደ እኳ ኻባኻትኩም ቀታሊ፥ ወይ ሰራቒ፥ ወይ ገባር ክፋእ፥ ወይ ኣብ ነገር ካልኦት ኢዱ ዜእቱ ብምዃኑ ስቓይ ዚቕበል ኣይሃሉኹም። ክርስቲያን ብምዃን እንተ ተሳቐየ ግና፥ ስለ እዚ ስም እዚ ንኣምላኽ የመስግን እምበር ኣይኅፈር። ጊዜ ፍርዲ ቐሪቡ እዩ፥ ዚጅምሮ ኸኣ በቶም ኣብ ቤት ኣምላኽ ዘለዉ እዩ። ብኣና ዚጅምር ካብ ኮነኸ፥ መወዳእታ እቶም ንወንጌል ኣምላኽ ዘይእዘዙ ደኣ እንታይ ኪኽውን እዩ፧ “እቲ ጻድቕ ብኃይሊ ገደል ዚድኅን ካብ ኮነኸ፥ እቲ ዓማጽን ኃጥእን ደኣ እንታይ ኪኸውን እዩ፧” እምበኣር እቶም ከም ፍቓድ ኣምላኽ ዚሳቐዩ፥ ሠናይ እናገበሩ ንገዛእ ርእሶም ኣብቲ እሙን ፈጣሪ የማኅጽኑ።
ግብረ ሃዋርያት Actsግብ ሐዋ 19 : 8 - 12 [English][ግእዝ][ልሙድ]
ጳውሎስ ኣብ ቤት ጸሎት ኣይሁድ ኣትዩ ብዛዕባ መንግሥቲ ኣምላኽ እናተኻትዐን እናኣረድአን ንሠለስተ ወርኂ ብትብዓት ተዛረበ። ገለ ኻብቶም ነቲ መገዲ ጐይታ ኣብ ቅድሚ ሕዝቢ እናካፍኡ ልቦም ምስ ኣትረሩን ምእማን ምስ ኣበዩን ግና፥ ካብኣቶም ረሓቐ፤ ነቶም ደቀ መዛሙርቲ ፈልዩ ድማ ኣብ ጸጽባሕ ኣብቲ ጢራኖስ ዚምህረሉ ዝነበረ ኣደራሽ ይሰብከሎም ነበረ። እዚ፥ እቶም ኣብ እስያ ዝነበሩ ዅሎም ኣይሁድን ግሪኻውያንን ነቲ ቓል ጐይታ ክሳዕ ዚሰምዕዎ፥ ክልተ ዓመት ምሉእ ቀጸለ። ኣምላኽ ከኣ ብኢድ ጳውሎስ ብዙኅ እፁብ ተኣምራት ገበረ። እንሆ ድማ መኣረምያኡ ወይ ክዳኑ ካብ ዝባኑ ወሲዶም፥ ኣብቶም ሕሙማት የንብሩ እሞ፥ ሕማሞም ይኃድጎም፥ ርኹሳት መናፍስቲውን ካብኣቶም ይወፁ ነበሩ።
ስንክሳር Synaxarium
ኮቶሎስ ወእህቱ አክሱ ወዮልዮስ ሰማዕት ወ፲፻ ወ፭፻ ሰማዕታት ወተዝካረ ባላን ሰማዕት
መዝሙር Psalmመዝ 27 : 10 - 11 [English][ግእዝ][ልሙድ]
ኣቦይን እኖይን እኳ እንተ ዚጥንጥኑኒ፣ እግዚኣብሄርሲ ይእርንበኒ እዩ። ዎ እግዚኣብሄር፣ መገድኻ ምሀረኒ፣ ብምኽንያት ጸላእተይ ኰታ በታ ቕንዕቲ መገዲ ምርሓኒ።
ወይ
መዝ 34 ፡ 19 - 20
ናይ ጻድቕ መከራ ብዙሕ እዩ፣ እግዚኣብሄር ግና ካብ ኵሉ የናግፎ። ንሱ ንዅለን ኣዕጽምቱ ይባልሄን፣ ሓንቲ እኳ ኣይትስበርን።
ወንጌል Gospelማር 13 : 5 - 14 [English][ግእዝ][ልሙድ]
ኢየሱስ ከኣ ኸምዚ ኺብሎም ጀመረ፤ “ሓደ እኳ ከየስሕተኩም ተጠንቀቑ። ብዙኃት ‘ኣነ ክርስቶስ እየ’ እናበሉ ብስመይ ኪመጹ እዮም፥ ንቡዙኃት ከኣ ኼስሕቱ እዮም። ውግእን ወረ ውግእን ምስ ሰማዕኩም ኣይትሸበሩ፤ እዚ ኪኸውን ብግዲ እዩ፤ እንተኾነ መወዳእታ ገና እዩ። ሕዝቢ ኣብ ልዕሊ ሕዝቢ፥ መንግሥቲውን ኣብ ልዕሊ መንግሥቲ፥ ኪለዓል እዩ፤ በብቦታኡ ምንቅጥቃጥ ምድርን ጥሜትን ኪኸውን እዩ፤ እዚ ነገራት እዚ መጀመርታ ቕልውላው እዩ። “ንኣኣቶም ምስክር ምእንቲ ኪኸውን ብኣይ ምኽንያት ንፍርዲ ኣኅሊፎም ኪህቡኹም፥ ኣብ ኣብያተ ጸሎቶምውን ኪገርፉኹም፥ ኣብ ቅድሚ መኳንንትን ነገሥታትን ከኣ ደው ኬብሉኹም እዮም እሞ ንርእስኹም ተጠንቀቑ። ቕድም ግና ንዅሎም ኣሕዛብ ወንጌል ኪስበኽ ግድን እዩ። መንፈስ ቅዱስ እዩ እምበር ንስኻትኩም ኣይኮንኩምን እትዛረቡ፤ ስለዚ ኣኅሊፎም ኪህብኹም ምስ ወሰደኹም፥ እቲ በታ ሰዓት እቲኣ ዚወሃበኩም ደኣ ተዛረቡ እምበር፥ እንታይ ኢልኩም ከም እትዛረቡ ኣቐዲምኩም ኣይትጨነቑ። ኃው ንኃው፥ ወላዲ ንውሉዱ፥ ኣኅሊፉ ንሞት ኪህብ እዩ፥ ውሉድውን ኣብ ልዕሊ ወለዶም ተንሢኦም ኪቐትልዎም እዮም። ምእንቲ ስመይ ከኣ ኵሉ ኪጸልኣኩም እዩ፤ እቲ ኽሳዕ መወድእታ ዚዕገስ ግና ንሱ ኺድኅን እዩ። “እቲ ብነቢይ ዳኒኤል ዝተባህለ ‘ናይ ጥፍኣት ርኽሰት’ ኣብ ዘይግብኦ ስፍራ ቆይሙ ምስ ረኣኹም፥ እቲ ዜንብብ የስተውዕል፥ ሽዑ እቶም ኣብ ይሁዳ ዘለዉ ናብ እምባታት ይህደሙ፤
ቅዳሴ Liturgy :
ዘዮሐንስ ወልደ ነጐድጓድ (ሃቤከ)
ናይ ምሸት/ሰርክ ( Vesper )
መዝሙረ ዳዊት Psalmመዝ 69 : 31 - 33 [English][ግእዝ][ልሙድ]
ንስም ኣምላኽ ብመዝሙር ከመስግኖ፣ ብምምሳው ከኣ ልዕል ከብሎ እየ። እዚ ንእግዚኣብሄር ካብ ዝራብዕ፣ ካብ ቀርንን ጽፍርን ዘለዎ ተፊንቲ ባህ ኬብሎ እዩ።
ወንጌል Gospelሉቃ 15 : 17 - 24 [English][ግእዝ][ልሙድ]
ሽዑ ናብ ልቡ ተመሊሱ ‘እንጌራ ዚተርፎም ኣገልገልቲ ኣቦይ ክንደይ እዮም፥ ኣነ ግና ኣብዚ ብጥሜት እመውት ኣሎኹ። ተንሢአ ደኣ ናብ ኣቦይ ክኸይድ እሞ፦ ኣቦ! ኣብ ቅድሚ ሰማይን ኣብ ቅድሜኻን ኃጢኣት ገበርኩ። ደጊም ወድኻ ኽብሃል ኣይበቅዕን እየ፥ ከም ሓደ ኻብ ገላውኻ ግበረኒ ኽብሎ’ በለ። ተንሢኡ ኸኣ ናብ ኣቦኡ ተመልሰ፤ ኣቦኡ ድማ ገና ርሑቕ ከሎ ረኣዮ እሞ ደንገጸሉ፤ ጐይዩ ኸኣ፥ ብኽሳዱ ሓኒቑ ሰዓሞ። እቲ ወዲ ድማ፥ ‘ኣቦ! ኣብ ቅድሚ ኣምላኽን ኣብ ቅድሜኻን ኃጢኣት ገበርኩ፥ ደጊምሲ ወድኻ ኽብሃል ኣይበቅዕን እየ’ በሎ። ኣቦኡ ግና ንገላውኡ ‘ብሉጽ ክዳን ኣምጺእኩም ክደንዎ፥ ካትም ኣብ ኣጻብዑ፥ ኣሣእንውን ኣብ ኣእጋሩ፥ ውደይሉ። ስብሕቲ ላም ኣምጺእኩም ሕረዱ፤ ንብላዕ፥ ንተሓጐስ። ምኽንያቱ እዚ ወደይ ሞይቱ ነይሩ ሓውዩ፤ ጠፊኡ ነይሩውን ተረኺቡ እዩ’ በሎም። ኪሕጐሱ ድማ ጀመሩ።
ካብ መስከረም ፲፯(17) ክሳብ ፳፭(25) መስከረም መስቀል ይበሃል፩(1ይ) ናይ መስቀል መዝሙር ፤ ዝንቱ ውእቱ መስቀል
መዝሙር ( Hymn )
መዝሙር
- በ፫ ፤ ዝንቱ ውእቱ መስቀል በአማን ዕፁበ ያቀልል በጽንዓ ኃይል ወበሠናይ ምግባር በዕፀ መስቀሉ ኃጢአተ ይሠሪ ፤ ዝ ። ጸርሑ ጻድቃን እምደብር ልዑል ወኃጥአነ ምድር በማዕከለ ደይን ፤ ዝ ። ለእምነ ጽዮን ቆመ ማዕበል በዕለተ ሰንበት ገሠፃ ለበሕር፤ ዝ ። በዕለተ ሰንበት ገሠፃ ለባሕር ደቂቀ እስራኤል ዐደዉ በእግር፤ ዝ ። ንሕነ ነአምን ረድኤተ ወኃይለ፤ ዝ ። ንሕነ ነአምን ረድኤተ ወኃይለ ጽንዕነ ቤዛነ በማዕከለ ፀር፤ ዝ ። ኃይልነ ወፀወንነ ወሞገስነ ዝንቱ ውእቱ መስቀል።
ሰላም
በመስቀሉ ወበቃሉ ገብረ ለነ ሰላመ፣ ክርስቶስ መድኃኒነ፣ ሠርዐ ሰንበተ ለዕረፍት እንዘ ዝርዋን አስተጋብአነ፣ በመስቀሉ ኮነ ሕይወትነ።
ናይ ቅዳሴ ( Liturgy )
መልእክተ ጳውሎስ Pauline Epistle1ይ ቆሮ 1 : 17 - ፍም [English][ግእዝ][ልሙድ]
ከመይ ክርስቶስ ወንጌል ክሰብኽ እምበር ከጥምቕ ኣይለኣኸንን። እንተኾነ እቲ ናይ ክርስቶስ ኣብ መስቀል ሙማት ከንቱ ምእንቲ ኸይከውን፥ እቲ ብሥራት ኣብ ክእለት ዘረባ ዝተመሥረተ ኣይነበረን። ከመይ ቃል መስቀል ነቶም ዚጠፍኡ ዕሽነት እዩ፥ ንኣና ነቶም እንድኅን ግና ኃይሊ ኣምላኽ እዩ። ምኽንያቱ እቲ ጽሑፍ “ጥበብ ጠቢባን ከጥፍእ እየ፥ ፍልጠት ፈላጣት ከኣ ኸፍርስ እየ” እዩ ዚብል። ጥበበኛ ደኣ ኣበይ ኣሎ፧ መምህር ሕጊኸ ኣበይ ኣሎ፧ ፍላስፋ እዛ ዓለም እዚኣኸ ኣበይ ኣሎ፧ ኣምላኽዶ ንጥበብ እዛ ዓለም እዚኣ ዕሽነት ኣይገበሮን እዩ፧ ሰባት ንኣምላኽ ብጥበቦም ከይፈልጥዎ እግዚኣብሔር ብጥበቡ ኸልከሎም። ነቶም ዚኣምኑ ግና፥ በቲ ኸም ዕሽነት ዚቚጸር ንሕና እንሰብኮ ወንጌል፥ ኬድኅኖም ደለየ። ከመይ ኣይሁድ ምልክት ይልምኑ፥ ግሪኻውያን ድማ ጥበብ ይደልዩ፥ ንሕና ግና ነቲ ንኣይሁድ ዕንቅፋት፥ ንኣሕዛብ ከኣ ዕሽነት ዝኾነ ዝተሰቕለ ክርስቶስ ንሰብኽ ኣሎና። ነቶም ጽውዓት፥ ኣይሁድ ኮኑ ግሪኻውያን፥ ክርስቶስ ኃይሊ ኣምላኽ እዩ፥ ጥበብ ኣምላኽ ውን እዩ። ከመይ ዕሽነት ኣምላኽ ካብ ጥበብ ሰብ ይበልጽ፥ ድኻም ኣምላኽ ከኣ ካብ ኃይሊ ሰብ ይብርትዕ። ኣኅዋትየ፥ ኣብቲ መጸዋዕታኹም እሞ ተመልከቱ፥ ብዙኃት ካባኻትኩም፥ በተሓሳስባ ሰብ፥ ለባማት ወይ ኃያላት ወይ ጭዋታት ኣይነበርኩምን። ኣምላኽ ግና ነቶም ጠቢባን ምእንቲ ኼኅፍር ንዕሽነት እዛ ዓለም እዚኣ ኃረየ፥ ነቶም ብርቱዓት ምእንቲ ኼኅፍር ከኣ ንድኻም እዛ ዓለም እዚኣ ኃረየ። ነቲ ዘሎ ኸንቱ ምእንቲ ኺገብር ከኣ ነቲ ብዓለም ሕሱርን ንዑቕን ዘየሎን ኃረየ። እዚ ኸኣ ሰብ ኣብ ቅድሚ ኣምላኽ ምእንቲ ኸይምካሕ ኢሉ እዩ። ንስኻትኩም ግና ኻብኡ ኣብ ክርስቶስ ኢየሱስ ኢኹም ዘሎኹም፥ ንሱ እቲ ኻብ እግዚኣብሔር ዝተዋህበና ጥበብ እዩ። በዚ ጥበብ እዚ ድማ ጽድቅን ቅድስናን ድኅነትን ኮነልና። እዚ ኸኣ “እቲ ዚምካሕ ብእግዚኣብሔር ደኣ ይመካሕ” ዚብል ጽሑፍ ምእንቲ ኺፍጸም ኮነ።
ዘካልእ መልእክት Universal Epistle1ይ ጴጥ 4 : 1 - 11 [English][ግእዝ][ልሙድ]
እምበኣር ክርስቶስ ብሥጋኡ ተሳቕዩ እዩ። ሓደ ሰብ ብሥጋኡ ምስ ተሳቐየ ኃጢኣት ኣይገብርን እዩ እሞ ንስኻትኩምውን በዚ ሓሳብዚ ተዓጠቑ። ሽዑ በቲ ኣብ ምድሪ ኽትነብሩሉ ዝተዋህበኩም ተሪፉ ዘሎ ሕይወትኩም ፍቓድ ኣምላኽ እምበር ትምኒት ሥጋኹም ኣይክትገብሩን ኢኹም። ደጊም እቲ ብዕብዳን፥ ብፍትወት ሥጋ፥ ብስኽራን፥ ብጓይላ፥ ዓቐን ብዘይብሉ መስተ፥ ብዜጸይፍ ኣምልኾ ጣፆት ክትነብሩ ከሎኹም ከምቲ ኣሕዛብ ዚደልይዎ እናገበርኩም ዘኅለፍኩምዎ ዘመን ይኣክል። ናብቲ ዕያግ ርኽሰት ምስኣቶም ስለ ዘይጐየኹም ይግረሙ፥ ንኣኻትኩም ኸኣ ይጸርፋኹም ኣለዉ። ንሳቶም ነቲ ንሕያዋንን ንምዉታትን ኪፈርድ ተዳልዩ ዘሎ፥ ጸብጻብ ኪህብዎ እዮም። እቶም ሕጂ ሞይቶም ዘለዉ፥ ሽሕ እኳ ከም ሰብ ብሥጋ እንተ ተፈርዱ፥ ብመንፈስ ከም ኣምላኽ ኮይኖም ብሕይወት ምእንቲ ኺነብሩ ወንጌል ተሰብከሎም። ናይ ዅሉ ነገር መወዳእታ ቐሪቡ እዩ፥ ስለዚ ጸሊኹም ምእንቲ ኽትክእሉ፥ ገዛእ ርእሶም ዝገትኡን ጥንቁቓትን ኩኑ። ፍቕሪ ብዙኅ ኃጢኣት ትኸድን እያ እሞ ቕድሚ ዅሉ ንሓድሕድኩም ብምሉእ ልቢ ተፋቐሩ። ብዘይ ምዕዝምዛም ተቐበልቲ ጋሻ ኹኑ። ናይቲ ብዙኅ ዝዓይነቱ ጸጋ ኣምላኽ እሙናት ኣገልገልቲ ብምዃን፥ ነፍስ ወከፍኩም ከምቲ ዝተቐበልኩምዎ ውህበት ጸጋ ጌርኩም ንሓድሕድኩም ኣገልግሉ። እቲ ዝሰብኽ ቃል ኣምላኽ ይስበኽ፥ እቲ ዜገልግል በቲ ኣምላኽ ዝሃቦ ኃይሊ የገልግል፥ እዚ ኸኣ ኣምላኽ ብኢየሱስ ክርስቶስ ብዅሉ ነገር ምእንቲ ኪምስገን እዩ። ክብርን ሥልጣንን ንዘለዓለም ዓለም ንእኡ ይኹኖ። ኣሜን።
ግብረ ሃዋርያት Actsግብ ሐዋ 2 : 22 - 32 [English][ግእዝ][ልሙድ]
“ኣቱም ሰብ እስራኤል፥ ነዚ ቓል እዚ ስምዑ፤ ከምቲ ባዕልኻትኩም እትፈልጥዎ፥ ኢየሱስ ናዝራዊ፥ በቲ ኣምላኽ ብእኡ ኣብ ማእከልኩም ዝገበሮ ኃይልን ተኣምራትን ትእምርትን፥ ኣምላኽ ዝመስከረሉ ሰብኣይ ነበረ። ነዚ፥ ከምቲ ምዱብ ምኽሪ ኣምላኽን ዘለዓለማዊ ፍልጠቱን ዝተወፈየ ኢየሱስ፥ ብኢድ እቶም ሕጊ ዘይብሎም ሰቐልኩምዎን ቀተልኩምዎን። ሞት ኂዙ ኼጽንዖ ስለ ዘይከኣለ ኸኣ ኣምላኽ ካብ ማእሰር ሞት ፈቲሑ ኣተንሥኦ። ዳዊትውን ብዛዕባኡ ኸምዚ ይብል፤ ‘ንእግዚኣብሔር ኵሉ ሳዕ ኣብ ቅድመይ እርእዮ፥ ንሱ ብየማነይ ስለ ዘሎ ኸኣ ኣይክናወጽን እየ። ልበይ ተሓጐሰ፥ ልሳነይ ከኣ እልል በለት፥ ሥጋይ ብተስፋ ኽትነብር እያ። ምኽንያቱ ንነፍሰይ ኣብ ሲኦል ኣይትኃድጋን ኢኻ፥ ንቕዱስካ ድማ ኣብ መቓብር ኪብስብስ ኣይትገድፎን ኢኻ። ንስኻ መገዲ ሕይወት ኣፍለጥካኒ፥ ምሳይ ብምህላውካ ድማ ሓጐስ ከተጽግበኒ ኢኻ።’ “ኣቱም ኣኅዋትና፥ እቲ ርእሲ ኣቦታት ዝኾነ ዳዊት ከም ዝሞተን ከም ዝተቐብረን፥ መቓብሩ ኸኣ ኽሳዕ ሎሚ ኣብ ማእከልና ኸም ዘሎ ኣረጋጊጸ እነግረኩም ኣሎኹ። እምበኣርከስ ንሱ ነቢይ ስለ ዝኾነ፥ ኣምላኽ ሓደ ኻብ ፍረ ኸርሡ ኣብ ዝፋኑ ኬቐምጥ ብማሕላ ከም ዝመሓለሉ ይፈልጥ ነበረ። ነፍሱ ኣብ ሲኦል ከም ዘይትተርፍ ሥጋኡ ኸኣ ምብስባስ ከም ዘይርኢ ኣቐዲሙ ፈሊጡ ኸኣ ብዛዕባ ትንሣኤ ክርስቶስ ተዛረበ። ኣምላኽ ነዚ ኢየሱስ እዚ ኣተንሢእዎ እዩ፤ ንሕና ኵላትና ኸኣ ናይዚ ነገር እዚ መሰኻኽር ኢና።
መዝሙር Psalmመዝ 60 : 3 - 5 [English][ግእዝ][ልሙድ]
ፈተውትኻ ምእንቲ ኺናገፉ ከምእዉን ካብ ቅድሚ ፍላጻ ንኽድሕኑ ፤ ነቶም ዚፈርሁኻ ሰንደቕ ዕላማ ሀብካዮም።
ወንጌል Gospelማር 8 : 27 - ፍም [English][ግእዝ][ልሙድ]
ኢየሱስ ምስ ደቀ መዛሙርቱ ናብ ዓድታት ቂሣርያ ናይ ፊሊጶስ ከደ፥ ኣብ መገዲ ድማ ነቶም ደቀ መዛሙርቱ “ሰብ፥ መን እዩ፥ ይብሉኒ፧” ኢሉ ሓተቶም። ንሳቶም ድማ “ገሊኦም 'ዮሓንስ መጥመቕ'፥ ካልኦት ድማ 'ኤልያስ’ ካልኦትውን 'ሓደ ኻብ ነብያት እዩ’፥ ይብሉኻ” በልዎ። ንሱ ድማ “ንስኻትኩምከ መን እዩ ትብሉኒ፧” በሎም። ጴጥሮስ ከኣ “ንስኻ ክርስቶስ ኢኻ” ኢሉ መለሰሉ። ሹዑ ብዛዕብኡ ንሓደ እኳ ኸይነግሩ ብጽኑዕ ኣዘዞም። ወዲ ሰብ ብዙኅ ኪሳቐ፥ ብሽማግለታት ሕዝብን ሊቃነ ካህናትን መምህራን ሕግን ኪነዓቕን ኪቕተልን ኣብ ሣልሳይ መዓልቲውን ኪትንሥእ ከም ዘለዎ ኺምህሮም ጀመረ። ነዚ ነገር ድማ ኣግሂዱ ተዛረቦ። ሽዑ ጴጥሮስ ኣግልል ኣቢሉ ኺመኽሮ ጀመረ። ናብ ደቀ መዛሙርቱ ግልጽ ኢሉ እናጠመተ፥ ንጴጥሮስ፥ “ኣንታ ሰይጣን! ናይ ሰብ እምበር ናይ ኣምላኽ ኣይትሓስብን ኢኻ እሞ ኺድ፥ ካባይ ርሓቕ” ኢሉ ገሠጾ። ነቶም ሕዝቢ ምስ ደቀ መዛሙርቱ ጸዊዑ “እቲ ደድኅረይ ኪስዕብ ዚደሊ ገዛእ ርእሱ ይመንን፥ መስቀሉ ኣልዒሉ ኸኣ ይስዓበኒ። እቲ ንሕይወቱ ኼድኅና ዚደሊ ኼጥፍኣ እዩ። እቲ ንሕይወቱ ምእንታይን ምእንቲ ወንጌልን ዜጥፍኣ ግና ኼድኅና እዩ። ንሰብ ኵሉ ዓለም ረቢሑ ነፍሱ እንተ ኣጥፍአ እንታይ ይጠቕሞ፧ ሰብከ በጃ ነፍሱ እንታይ ዘይምሃበ፧ ስለዚ እቲ ኣብዚ ዘማውን ኃጥእን ዝኾነ ወለዶ እዚ ብኣይን ብቓለይን ዝኃፈረ፥ ወዲ ሰብ ድማ ብግርማ ኣቡኡ ምስ ቕዱሳን መላእኽቱ ምስ መጸ፥ ብእኡ ኺኃፍር እዩ” በሎም።
ቅዳሴ Liturgy :
ዘእግዚእነ(ነኣኩተከ)


c: text/html

text:
February 6, 2021
መሓመድ ኑር ያሕያ
ናይ ሎምዘበን ዝኽሪ ስርሒት ፈንቅል፡ ብደረጃ ዞባና፡ ክፍለ ዓለምናን ዓለምን ብዙሕ ምዕባለታትን ምቅይያራትን ኣብ ዘጋጥመሉ ዘሎ እዋን ኢና ንመበል 31 ዓመቱ ነብዕሎ ዘለና። ከም ዝዝከር እዚ ዕምሪ መግዛእቲ ኢትዮጵያ ኣብ ኤርትራ ንከኸትም ባብ ዘርሓወ፡ ምስክር ቅያናን ጅግንነትናን ዝኾነ ስርሒት ፈንቅል፡ ኣብ’ቲ ብዓወት ዝተዛዘመሉ ግዜ’ውን ኣብ ዓለም ዓበይቲ ምቅይያራት ተኸሲቶም ነይሮም’ዮም። ሓደ ካብኡ እታ ኣንጻር ፍትሓዊ ሓርነታዊ ቃልስና ተሰሊፋ ንስርዓት ደርግ ብኣጽዋርን ኣማኸርቲ ዂናትን ትድግፍ ዝነበረት ርእሰሓያል ሕብረት ሶቬት፡ ደረጃ ብደራጃ ክትበታተን፡ ብፍላይ ድማ ካብ 1988 ንደሓር ፓሊሲኣ ክትቅይርን ካብ ኣፍጋንስታን ክትወጽእን ዝተገደደትሉ መድረኽ እዩ ነይሩ።ብዘይካ’ዚ ዝተጠቕሰ ምፍርካሽ ሕብረት ሶቬት፡ ምስ ምዕዋት ስርሒት ፈንቅል ካብ 1989 ክሳዕ 1990 ዓ.ም. ዝተራእዩ ምዕባለታት፡ ሓድነታዊ

robotstxt: allowed

filter: keep


text:
እዚ ድማ እሱራት ተጋሩ ሓራ ክወፅኡን "ብዛዕብኦም ዝተነዝሐ ዘይሓቃዊ" ዝብሎ ሓበሬታ ንምስትኽኻል እቲ ምንቅስቓስ ከምዝሰርሕ እዩ ካብ ኣተሓበበርቲ ሓደ ኣይተ ጌታቸው ኣረጋዊ ሎማ ኣብ ዝሃብዎ መግለፂ ሓቢሮም::
ልዕሊ 1500 ተጋሩ ብመንነቶምን ብምኽንያት ፖለቲካን ኣብዚ ሐዚ እዋን ተኣሲሮም ይርከቡ ዝበለ ኣይተ ጌታቸው ትግራይ ንምድኻም መንነቶም ተሓርዩ እዮም ተኣሲሮም ይብል:: ፀረ ትግራይ ኮይኑ መንግስቲ ይሰርሕ ዝበለ ድማ ካብ ኣተሓባበርቲ እቲ ምንቅስቓስ ኣይተ ዓንደማርያም ዮሃንስ እዩ:: መንግስቲ ብናይ ባዕሉ ማዕኸናት ዜና ኣቢሉ ጉዳዮም ኣብ ከይዲ ፍርዲ ዘሎ ተጋሩ ሰናዳዊ ፊልሚ ብምስራሕ ምስሊ ክዛባዕ ገይሩ እዩ ኢሉ:: ብመሰረት እዚ ድማ ኢትዮጵያውያን ኮነ ማሕበረሰብ ዓለም እውን ብዛዕባ ትግራይ ሓቃዊ ምስሊ ክህልዎ እቲ ምንቅስቓስ ክሰርሕ እዩ ኢሉ::
ኣብዚ ጉዳይ ዝሓተትናዮም ሓላፊ ኮምዩኒኬሽን ዓቃቢ ሕግ ኢትዮጵያ ኣይተ ዝናቡ ቱኑ: ዓቃቢ ሕጊ ምስ ፖሊስ ብምኻን ልዕልነት ሕጊ ንምኽባር መረዳእታ መሰረት ዝገበረ ስራሕቲ ይፍፅም ኣሎ ኢሎም:: ብሄር ፈሊኻ ሕጊ ንምኽባር ንቀሳቐሰሉ ምኽንያት የለን ብምባል ድማ ተዛሪቦም::
"ሕጊ ንምኽባር ብምባል ኣብ ተመሳሳሊ ናይ ስልጣን ቦታ ዝነበሩ ተወለድቲ ትግራይ ዘይኮኑ ኣይተኣሰሩን እዚ ብሄር እናፈለኻ ጥቓዓት እምበር ሕጊ ምኽባር ኣይኮነን" ዝብል ሓሳብ ምላሽ እንትህብሉ: መረዳእታ መሰረት ዝገበረ እዩ ክሲ ዝምስረት ኢሎም:: በቐፃሊ ሕጊ ናይ ምኽባር ስራሕቲ ሓይሉ ክቕፅል እዩ ኢሎም::


text:
ገለ ካብ ናይ ሎሚ ትሕዝቶ ዜና፡
1. ሃገራት ኤዉሮጳ ንምክፍፋል ሓገዝን ባጀትን እቲ ሕብረት፣ ዝነበረን ፍልልይ ብምፍታሕ ተሰማሚዐን።
2. ሓድሽ መከላኸሊ ክታበት ቫይረስ ኮሮና ዘይመለሾም ጉዳያት ኣሎዉ፣ ክብሉ ሰብ ዓዉዲ እቲ ሞያ ዝኾኑ ክኢላታት ገሊጾም።
ብተወሳኺ ፣- ዝኸበርኩም ተኸታተልቲ መደብና መድባት ኣልኮምፒስ ብዝተሳለጠ መገዲ ንምክትታል ኩሉኹም ተጠቀምቲ ኣንድሮይድ ኣፕሊከሽን ተዳልይልኩም ስለዘሎ ኣልኮምፒስ ትግርኛ ኢልኩም ብምዉራድ ክትጥቀሙ ትኽእሉ ኢኹም።
ብተወሳኺ ኣብ ዩቱብ ዝርከብ ቻነል ኣልኮምፒስ ትግርኛ ኣባላት ንምዃን subscribe ብምግባር ተሳታፍነትኩም ከተረጋግጹ ንላቦ።
መደባትና ብሰፊሕ ንምክትታልን ከምኡ እዉን፣ ብዛዕባ ኩነታት ሽወደን ብትግርኛ ንምርካብ ኣብ መርበብ ሓበሬታና www.alkompis.se/ti ተወከሱ። #sverige #alkompis #sweden #Tigrinja


text:
ርክብ ጸሓፊ ብሊንከን ምስ 10 ወጻኢ ጉዳይ ሚኒስተራት ኣፍሪቃWritten by ቤት ጽሕፈት ዜና ሰዲህኤ
ወጻኢ ጉዳይ ሚኒስተር ሕቡራት መንግስታት ኣሜሪካ፡ ኣንቶኒዮ ብሊንከን ብ18 ጉንበት 2022 ምስ 10 ወጻኢ ጉዳይ ሚኒስተራት ኣፍሪቃ ርክብ ከም ዘካየዱ ናይቲ ሚኒስትሪ ወሃብ ቃል ሓቢሩ። እዚ ርክብ ዝተኻየደ ካብቲ ኣብ ከተማ ኒውዮርክ ዝካየድ፡ እዞም ሚኒስተራት ኣፍሪቃ ዝሳተፍዎን ብዛዕባ ውሕስነት መግቢ ንኣፍሪቃ ዝዝትን ኣህጉራዊ ኣኼባ ኣቐዲሙ እዩ።
እቶም ሚኒስተራት ኣብቲ ርክቦም፡ ከቢድ ብደሆ ውሕስነት መግቢ ኣብ ኣፍሪቃን ግደ ኣሜሪካ ኣብ ምርካብ መፍትሕን ወሲኽካ፡ ብዛዕባ ዝተፈላለዩ ነጥብታት ከም ዝተመያየጡ እቲ መግለጺ ሓቢሩ። ከምኡ እውን ኣብቲ ርክብ ናይ ሓባር ትካላት ኣብ ምፍታሕ እቲ ናይ መግቢ ውሕስነት ጸገም ብሓባር ክሰርሓሉ ብዛዕባ ዝኽእላ ኣገባብ ተጠቒሱ።
ጸሓፊ ብሊንከን ኣብቲ ርክብ ዝያዳ ቆላሕታ ብምሃብ፡ ኣሜሪካ ኣብ ኣፍሪቃ ብዛዕባ ዘሎ ናይ ውሕስነት መግቢ ጸገም ኣብ ኣፍሪቃ ንምፍታሕ ሓቢራ ክትሰርሕ ምዃና ኣስሚረምሉ። ናይ ኣፍሪቃ ጸገም ውሕስነት መግቢ ብሰንኪ ምልውዋጥ ኩነታት ኣየርን ለበዳ ኮረና ቫይረስን ከም ዝተጋደደ ጠቒሶም። ከምኡ እውን ሩሲያ ኣብ ዩክረይን ዝፈጸመቶ ወራር ውሕስነት መግቢ ኣብ ዘይምርግጋጽ ናይ ገዛእ ርእሱ ተጽዕኖ ከም ዝፈጠረ ኣመልኪቶም። እቶም ተሳተፍቲ ብወገኖም ብዘቕረብዎ ብዛዕባ ኣብ ሃገራቶም ናይ መግቢ ውሕስነት ንምርግጋጽ ዝካየድ ዘሎ ስረሓት ተመያይጦም።
ድምጺ ኣሚሪካ ብወገና ነዚ ብዝምልከት ኣብ ዘውጸኣቶ ዜና፡ እቶም ኣብቲ ርክብ ዝተሳተፉ 10 ወጻኢ ጉዳይ ሚኒስተራት ኣፍሪቃ፡ ናይ ኮንጎ፡ ግብጺ፡ ጋቦን፡ ጋና፡ ኬንያ፡ ማውሪታንያ፡ ናይጀርያ፡ ደቡብ ኣፍሪቃ፡ ዛምብያን ሴነጋልን እዮም።
ኣብ ምብራቕ ኣፍሪቃ ብሰንኪ ጥምየት: ሓደጋ ሞት ሓደ ሰብ፡ ኣብ 48 ክልኢትWritten by ቤት ጽሕፈት ዜና ሰዲህኤ
ኣብ ምብራቕ ኣፍሪቃ ኣብ ነብሲ ወከፍ 48 ክልኢት ሓደ ሰብ ብጥምየት ናይ ምማት ሓደጋ የንጸላሉ ከምዘሎ ኦክስፋምን ህጻናት ኣድሕንን/ OXFAM and save the children ብ18 ጉንበት 2022 ኣብ ዘውጽአኦ ናይ ሓባር ጋዜጣዊ መግለጺ ሓቢረን።
እዘን ግብረ-ሰናይ ትካላት ኣብቲ ጋዜጣዊ መግለጺ ከም ዝሓበረኦ እዚ ናይ ሞት ሓድጋ ኣንጸላልይወን ዘሎ ሃገራት ምብራቕ ኣፍሪቃ፡ ኢትዮጵያ፡ ኬንያን ሶማሊያን እየን። እዘን ትካላት ነዚ መጽናዕቲ ጃሚል ኦብዘርቫቶሪ ምስ ዝበሃል ኣካል ከም ዘካየደኦ ኣብቲ ጋዜጣዊ መግለጺአ ጠቒሰን።
በቲ ናይ ሓባር ጋዜጣዊ መግለጺ መሰረት፡ ኣብ ኢትዮጵያን ሶማሊያን ኣስታት ፍርቂ ሚልዮን ኣዝዩ ሓደገኛ ኣብ ዝበሃል ደረጃ ዓጸቦ ከም ዘለዉን፡ ኣብ ኬንያ ድማ ጣቕላላ 3.5 ሚልዮን ሰባት ኣብ ጥምየት ወዲቖም ከም ዝርከቡን ተሓቢሩ።
ኣብዘን ዝተጠቕሳ ሰለስተ ሃገራት ኣብ ዝሓለፈ ዓመት 10 ሚልዮን ዝነበረ ጠቕላላ ቁጽሪ ብጥምየት ናይ ዝተጠቕዑ ሰባት ፡ ኣብዚ እዋንዚ ካብ ዕጽፊ ንላዕሊ ወሲኹ ክሳብ 23 ሚልዮን በጺሑ ኣሎ። እዘን ግብረ-ሰናይ ትካላት ነዚ ዝረአ ዘሎ ሓደጋ ጥምየት ከምቲ ኣብ ሶማሊያ ብ2011፡ ዝያዳ ፍርቂ ትሕቲ 5 ዓመት ዝዕድሚኦም ዝርከብዎም ልዕሊ 260 ሺሕ ሰባት ዝሞቱሉ ሓደጋ ከየኸትል ዘለወን ስግኣት ገሊጸን ኣለዋ።
እቲ መግለጺ ጠንቂ ናይዚ ጥሜት፡ ምልውዋጥ ኩነታት ኣየር፡ ወግኣትን፡ ከም ጉጅለ7 ዝኣመሰላ ለገስቲ ኣካላት ዝያዳ ናብ ለበዳ ኮረና ቫይረስን ኩነታት ሩሲያን ዩክረይንን ምዝንባለንን ምዃኑ ኣስፊሩ። ብዘይካዚ ነተን ኣብተን ሃገራት ዘለዋ ዘቤታዊ ናይ ረዲአት ትካላት እጃመን ከበርክታ ግቡእ ቆላሕታ ዘይምሃብ እውን ኣብቲ መግለጺ ከም ጠንቂ ተጠቒሱ። እቲ መግለጺ ኣተሓሒዙ ዋላኳ ለገስቲ ሃገራት ነዚ ሓደጋ ጥሜት ንምክልኻል ኣብዚ ቀረባ ግዜ፡ ኣስታት 1.4 ቢልዮን ዶላር ክልግሳ ቃል ኣትየን እንተነበራ ክሳብ ሕጂ ተረኺቡ ዘሎ 778 ሚልዮን ዶላር ጥራይ ምዃኑ ከም ዘሻቕል ሓቢረን። ኣብዘን ዝተጠቕሳ ሃገራት ዘሎ ሓደጋ ጥሜት ብዝግባእ ንምምካት 4.4 ቢልዮን ዶላር ከምዘድሊ እቲ መግለጺ ጠቒሱ።
መግለጺ ኦክስፋምን ህጻናት ኣድሕንን መራሕቲ ናይዘን ሃገራት ጸገም ከም ዘጋጠመ ቀልጢፎም ተኣሚኖም ሓገዝ ብዘይምሕታትን ክሕተቱ እንከለዉ ቅልጡፍ መልሲ ብዘይምሃቦምን ወቒስዎም። ብዘይካዚ ዜጋታቶም ኣብ ሕርሻን ማሕበራዊ ውሕስናን ኣተኲሮም ዝሰርሕሉ ዕድል ክፈጥሩ ዘይምኽኣሎም ኣብቲ መግለጺ መራሕቲ እተን ሃገራት ዝተወቕስሉ ካልእ ዛዕባ እዩ።
ቁጽሪ ኤርትራውያን ስደተኛታት ኣብ ኣዲስ ኣበባ ወሲኹWritten by ቤት ጽሕፈት ዜና ሰዲህኤ
ዶ/ር ማማዱ ዲያን ወኪል ላዕለዋይ ኮሚሽን ጉዳይ ስደተኛታት ኣብ ኢትዮጵያ
ብሰንኪቲ ብ2020 ኣብ ሰሜን ኢትዮጵያ ዘጋጠመ ውግእ ናብ ከተማታት ኢትዮጵያ ናይ ዝኣትዉ ቁጽሪ ስደተኛታት ኣዝዩ ከም ዝወሰኸ ላዕለዋይ ኮሚሽን ጉዳይ ስደተኛታት ሕቡራት ሃገራት ሓቢሩ። ናይቲ ኮሚሽን ወኪል ኣብ ኢርትዮጵያ ዶ/ር ማማዱ ዲያን “ኣልዓይን” ንዝተባህለት መርበብ ሓበሬታ ኣብ ዝሃብዎ መግለጺ፡ ኣብ ኣዲስ ኣበባ 30 ሺሕ ዝነበረ ቁጽሪ ስደተኛታት ድሕሪቲ ውግእ ናብ 80 ሺሕ ከም ዝደየበ ገሊጾም። ካብዚኣቶም እቶም ዝበዝሑ ኤርትራውያን ምዃኖም ከኣ ጠቒሶም። ናይዚ ጠንቂ እቶም ኣብ ትግራይ ዝነበሩ ኤርትራውያን ንነዊሕ ግዜ ተዓቚበምሎም ዝነበሩ መደበር ስደተኛታት ኣብ ሓደጋ ምውዳቖም ምዃኑ እውን ኣብሪሆም።
እቶም ወኪል ላዕለዋይ ኮሚሽን ጉዳይ ስደተኛታት ኣብ ኢትዮጵያ ከም ዝገለጽዎ፡ መደበራት ሽመልባን ሕንጻጽን ምስ ዓነዋ ብዙሓት ኤርትራውያን ስደተኛታት ናብ መደበራት ማይ ዓይንን ዓዲ ሓርሽን ከም ዝኣተዉን ሕያሎ ከኣ በብመንገዶም ናብ ዝተፈላለያ ከተማታት ኢትዮጵያ ከም ዝኸዱ ጠቒሶም። ኣብ ትግራይ ዝነበራ መደበራት ጥራይ ዘይኮነ፡ ኣብ ክልል ቤንሻንጉል ዝነበረ መደበር ስደተኛታት ምዕጻዉ እውን ብዙሓት ስደተኛታት ናብ ኣዲስ ኣበባ ንክኣትዉ ምኽንያት ከም ዝኾነ ብተወሳኺ ሓቢሮም።
እቶም ወኪል ኣብቲ ምስ መርበብ ኣልዓይን ዝገበርዎ ርክብ፡ ላዕለዋይ ኮሚሽን ጉዳይ ስደተኛታት ኣብ ኣዲስ ኣበባ ነቶም ስደተኛታት ናይ ገንዘብ ሓገዝ ከም ዝገብር እንተኾነ ብመንጽርቲ ዘሎ ክብሪ ዕዳጋ እቲ ዝወሃብ ሓገዝ እኹል ከምዘይኮነን ጠቒሶም። ኣተሓሒዞም ድማ እቶም ኣብ ጸገመ ዝወደቑ ስደተኛታት ኣብ ትግራይን ዓፋርን ዝነበሩ ምዃኖም ብምጥቃስ፡ ኮሚሽኖም ምስ ኣካላት መንግስቲ ብምትሕብባር ናይ ኩሎም ስደተኛታት ጸገም ንምፍታሕ ይሰርሕ ምህላዉ ኣረዲኦም። ኣብ ዓፋር እቶም ካብ መደበር በርሓለ ዝተመዛበሉ ኤርትራውያን ስደተኛታት፡ ኣብዚ እዋንዚ ኣብ ኣፍዴራ፡ ኣብዓላን ሰርዶን ተዓቚቦም ኣለዉ ኢሎም።
እቶም ዶክተር ኣብዚ እዋንዚ ካብ መደበራት ማይ ዓይንን ዓዲ ሓርሽን ኣብ ክልል ኣምሓራ ናብ ዝተኸፈተ ሓድሽ መደበር ኣለምዋጭ ዝሰገሩ ኤርትራውያን ስደተኛታት 11 ሺሕ ከም ዝበጽሑ ጠቒሶም፡ ናይ ክልል ኣምሓራ ሓለፍቲ ምትሕግጋዝ ኣብቲ መስርሕ ምስግጋር ኣመስጊኖም። ኣብዚ ሓድሽ መደበር ዘለዉ ኤርትራውያን ስደተኛታት ብወገኖም ዝተፈላለዩ ጸገማት የጋጥሞም ከም ዘሎ ከቃልዑ ከም ዝጸንሑ ዝፍለጥ እዩ። ብኻልእ ወገን ድማ እቶም ጌና ኣብ ትግራይ ተሪፎም ዘለዉ ስደተኛታት ኩሉቲ ኣብ ልዕሊ ናይቲ ከባቢ ህዝቢ ወሪዱ ዘሎ ጸገማት የጋጥሞም ኣሎ ኢሎም።
ምዕጻው ዓመተ ትምህርቲ ቤት ትምህርቲ ወድ ሸሪፈይ 2021 – 2022Written by ቤት ጽሕፈት ዜና ሰዲህኤ
ሎሚ ዓመት ምስቲ ዘይቅሱን ጸጥታዊ ሃለዋት ሱዳን ብፍላይ ደማ ኣውራጃ ከሰላ ፍሉይ ሽግራት ሰለዝነበሮ᎓ ኩነታት ናይቲ ዓዲ ብዘፍቅዶ መሰረት ማለት ሓንሳእ ዕጸዉ ሓንሳእ ክፈቱ እንዳተባህለ ቡዙሕ ትምህርታዊ ምስንኻል ኣጋጢሙ እዩ᎓ ይኹንምበር ደቅና ግድነት ክመሃሩ ኣለዎም ካብ ዝብል ሕልና ተላዒሎም ምማህራንና ዝለዓለ ጻዕሪ ብምግባር ኩሉቲ ዝጋጠሞም ናይ መነባብሮ ኮነ ካለእ ሽግራት ብሓቦን ትዕግስትን ሰጊሮም ናብ መወዳእታ ዓመተ ትምህርቲ 2021-2022 ክንበጽሕ ክኢልናስ᎓ ዕለት 8 ጉንበት ቤት ትምህርቲ ዓጺና። ሎሚ ዓመት ኣብ ደምዳሚ መርመራ ዝተሳተፉ ብዝሒ ተማሃሮ ካብ ክልቲኡ ጾታ ቁጽሮም 604 እዮም። ብዝተፈላለየ ምኽንያታት ቡዙሓት ካብ ተማሃሮ ኣብ ናይ መወዳእታ መርመራ ክሳተፉ ኣይከኣሉን።
ካብ ነዊሕ ግዜ ንሓልሞን ንጽዕረሉን ዝነበርና ጉዳይ መብራህትን ማይን ምእታው ናብ ቤት ትምህርትና ሎሚ ዓመት ተዓዊትናሉ ኣለና ኩለን ክፍልታት ናይ ቤት ትምህርቲ ቨንቲላቶረ∕ መንበድበዲት (fan) ማለት ስለዘለወን ተማሃሮና ኮነ ምማህራን ካብ ሃሩር ድሒኖም ኩምኡ'ውን ሽግር ናይ ማይ ብምፍትሑ ኣብ ቤት ትምህርትና ዓቢ ሓጎስ ሰፊኑ ይርከብ።
ነቲ ኩሉ ኣብ ጉዕዞ ዘጋጥመና ጸገማትን ሽግራትን ኣብ ምስጋር ዓቢ ግደ ዝነበሮ ደማ ምምሕዳር ቀይሕ መስቀልን ወርሕን ኤርትራ እዩ ኩምኡ'ውን ማሕበራዊ ጉዳት ቤት ጽሕፈት ሰዲህኤ እዮም። ቀጻሊ ምክተታል ብምግባርን ምምርሒታትን ውሳኔታትን ብምምሕልላፍ ኩሉ ጸገማትን ሽግራትን በብእዋኑ ክእለዩን ክውገኑን ተኻኢሎም እዮም።
ብዙሓት ሸነኻት ማለት ማሕበራትን ዉልቀ ስባትን በብእዋኑ ኣብ ዝተፈላለየ መድረኻት ነዛ ቤት ትምህርቲ ሓጊዞም እዮም ፡ብፍላይ ደማ ለዕሊ ኩሉ እታ መዋሊት ቤት ትምህርቲ ዝኾነት ማሕበር ”Association Suisse Enfance-Erythrée (ASEE)” ኣብ ቀጻልነት ናይዚኣ ቤት ትምህርቲ ኣገዳስን ወሳንን ተራ ዘለዋ ማሕበር እያ። ካብ ነዊሕ ዓመታት ጀሚሮም ደቂ ኤርትራውያን ስደተኛታት ክመሃሩ ኣለዎም ካብ ዝብል ቅዱስ ሕልና ተደሪኾም ሓላፍነት ናይ ዶሞዝ ምማህራንን ዮኒፎርም ተማሃሮን ዝሽፍን ገንዘባዊ ሓገዝ የበርክቱ ኣለው።
ተመሃሮ ቤት ትምህርቲ ወድ ሸሪፈይ ኣብ እዋን መርመራ
ማሕበር ደቀ ኣንስትዮ ኤርትራውያን እውን ብቀጻሊ፣ መደብ ምዕዳል ሞዴስ ንደቂ ኣንስትዮ ትማሃሮ ቤት ትምህርቲ ኤትራውያን ስደተኛታት ኣብ ወደ ሸሪፋይ ይሕግዛ እየን።
ማሕበር ጎሎባል ይኣክል ብግደኦም ኣብ ግዜ ለበዳ ኮቪድ19፣ ናይ ኣርባዕተ ወርሒ ዶሞዝ መማህራን ዝሽፍን ሓገዝ ወፍዮም እዮም ።
ሓው ኣቤል ገብረየሱስ ንቤት ትምህርትና ሓንቲ ማሽን ፎቶኮፒን 20 ባኬት ወረቐትን ኮዕሶታት ናይ እግርን ስኪዐትን ኣወፍዩ እዩ።
ሓው እስቲፋኖስ በራኺ ካብ ስያትል ሰሜን ኣመሪካ ብሎተርያ ሰዲህኤ ዞባ ሰሜን ኣመሪካ ዝበጻሓቶ ላፕቶፕ፣ ካብ ተመሃሮ ቢት ትምህርቲ ወድ ሸሪፎይ ብልጫ ዝወሰደ⁄ት ተማሃሪ∕ት ሽልማት ክትከውን ኣወፍዩ ጥራይ ዘይኮነስ ነታ ዕውት∕ቲ ኮይና ዝተረኽበ∕ት ተመሃሪ∕ትውን ክሳብ ትምህርታ ትውድእ ክሕግዛ ተመባጺዑን ድሮውን ምስታ ስድራ ዕውት∕ቲ ተመሃሪ∕ት ተላልዩ ኣሎ። ክምዚ ዓይነት ህያባት ንተማሃሮ ዝለዓለ ንጥቢ ንምምጽእ ክወዳደሩን ክጽዕሩን ዘተባብዕ ስለዝኾነ ኣገዳሲ እዩ።
ኣብ ሰሜን ኣመሮካ ዝመደበሩ ናይ ኦርትዶክስ ቤተ ክሪስትያን ብናይ ግብረ ሰናይ ጨንፈሩ ”Orthodox Charity Eritrea (OCE) Project My Brother’s Keeper (MBK”) ንቤት ትምህርቲ ወድ ሸሪፋይ ንምጽጋን ናይ ዓሰርተ ሽሕ ዶላር ሓገዝ ኣበርኪቱስ᎓ እቲ ሓደ ርብዒ ናይቲ ጠቕላል ድምር ዝኾነ ቀዳማይ ክፋል ሓገዝ ኣብ ናይ ባንክ ሕሳብ ምምሕዳር ቤት ትምህርቲ ከም ዝኣተወ እንዳራጋገጽና በቲ ሰናይ ተግባሮም ኣዚና ሕጉሳት ከም ዝኾንና ንምስክርን ነመስግንን። ጽገና ቤት ትምህርቲ ዛጊት ኣብ ምጅማር ከም ዝርከብ ከነበስር ንፈቱ።
ገለ ካብቲ ክጽገን ዘለዎ ክፍልታትን ዓይኒ ምድርን ቤት ትምህርቲ ወድ ሸሪፈይ
እውን ብገደኦም ንሙሉእ ቤት ትምህርትና ጸገና ክገብሩ ተመባጸኦም ኣለው ቀደማይ ክፋል ዝኽውን ገንዘብ ሰዲዶም ደሮ ኣብ ኢድና ኣትዩ ኣሎ ፡
ሕክምና ቅይሕ ወርሒ ሱዳን ኣብ መደበር ስደተኛታት ወደ ሸሪፋይ ንተማሃሮን መማህራንን ሕክምናዊ ኣገልግሎት ብቀጻሊ ብናጻ ይህቡ ኣለው።
ምምሕዳር ዘይመንግስታዊ ቤት ትምህርታት ሚንስትሪ ኣገዳሲ ሓገዛትን ምትሕብባርን ይገብሩልና እዮም።
መንእሰያት ናይቲ ዞናን ተማሃሮን እውን ንምምሕዳር ቤት ትምህርቲ ኣገዳሲ ሓገዛትን ምትሕብባርን ይገብሩ እዮም፡
እዞም ኩሎም ኣብ ምዕዋት መደባት ቤት ትምህርትና ዓቢ ግደ ስለ ዝነበሮምን ብሽም ተመሃሮን መማህራንን ወለድን ምምሕዳር ቤት ትምህርትን ልዑል ምስጋና ከነቕርብ ነፈቱ።
እድሪስ እስማዒል
ኣመሓዳሪ ቤት ትምህርቲ
15 \ 5 \ 2022
ሶማሊያ ሓድሽ ፕረሲደንት መሪጻWritten by ቤት ጽሕፈት ዜና ሰዲህኤ
(ካብ 2012 ክሳብ 2017 ሶማሊያ ዝመርሑን ኣብ ናይ 15 ጉንበት 2022 ምርጫ ዝተዓወቱን ሓሰን ሼኽ ማሕሙድ)
.ናይ ቅድም ፕረሲደንት ሶማሊያ ሓሰን ሼኽ ማሕሙድ ኣብቲ ኣባላት ፓርላማን ሰነይትን ጥራይ ዘድመጽሉ፡ ብ15 ጉንበት 2022 ኣብ ከተማ መቃድሾ ዝተኻየደ ናይ መወዳእታ ዙር ምርጫ ከም ዝሰዓሩ ሮይተርስን ካለኦት ማዕከናት ዜናን ሓቢረን። ሓሰን ሼኽ ማሕሙድ ነቶም ካብ 2017 ጀሚሮም ሶማሊያ ክመርሑ ንዝጸንሑ መሓመድ ዓብደላሂ ፎርማጃ ብምስዓር እዮም ተዓዊቶም።
ኣብዚ ናይ ሶማሊያ ፕረሲደንታዊ ምርጫ ናይ ምምራጽ መሰል ዝነበሮም ከካብ ዓሌቶም ዝተወከሉ 328 ምዃኖም እቲ ዜና ተጠቒሱ። እቲ ምርጫ ኣብ ውሱናት ኣባላት ፓርላማን ሰነይትን ጥራይ ከም ዝክድረት ዝተገብረ ብሰንኪ ጽጥታዊ ጉዳይ ኮይኑ፡ ኣቐዲሞም ዝተሰማምዕሉ ምንባሩ ይዝከር። ኣብቶም ናብ ናይ መወዳእታ ዙርያ ምድማጽ ሓሊፎም ዝነበሩ 4 ሕጹያት ኣብ ዝተገብረ ናይ መወዳእታ ውድድር ሓሰን ሼኽ ማሕሙድ 214 ድምጺ ረኺቦም ክዕወቱ እንከለዉ፡ ዓብዱላሂ ፈርማጆ ከኣ 110 ድምጺ ብምርካብ እዮም ተሳዒሮም። እቲ መስርሕ ምርጫ ናይ ሶማሊያ ኩነታት ጸጥታን ዲሞክራሲያዊ ተሓታትነትን ዘመልክት ምዃኑ እቲ ዜናዊ ጸብጻብ ሓቢሩ።
እዚ ክሳብ 3ይ ዙርያ ዝበጸሓ፡ ናይ ቅድም መራሒ ሶማሊያ ናብ ቦታኦም ዝመለሰን ብዝለዓለ ናህሪ ዝተኻየደን መርጫ ካብቲ ክካየደሉ ዝግበኦ ዝነበረ ግዜ 15 ኣዋርሕ ደነጉዩ ዝተተግበረ እዩ።
እቶም ሓድሽ ፕረሲደንት ሶማልያ ናይ ምዕዋቶም ውጽኢት ምስ ተነግረ፡ ሽዑንሽዑ መጻኢ 4 ዓመታት ንክመርሑ ቃለ-መሓላ ከም ዝፈጸሙን ደገፍቶም ኣብ ከተማ መቃድሾ ብተኹሲ ብዝተሰነየ ሓጐሶም ከም ዝገለጹን ተፈሊጡ። እዚ ምርጫ ዝተኻየደሉ ቦታ ኣብ ጥቓ መዓርፎ ነፈርቲ መቃድሾ ኣብ ዝርከብ ብሰራዊት ዓቃብ ሰላም ጽኑዕ ሓለዋ ዝግበረሉ ሰፊሕ ኣዳራሽ እዩ። ዘኸተሎ ጉድኣትኳ እንተዘየለ ምርጫ እንዳተኻየደ፡ ኣብ ከባቢቲ ድምጺ ዝተዋህበሉ ተኹሲ ኣጋጢሙ ከም ዝነበረ ተሓቢሩ።
ብዙሓት ተዓዘብቲ ከም ዝሰማምዕሉ እዞም ሓድሽ ፕረሲደንት ሶማሊያ ኣብ ቅድሚኦም ክልተ ዓበይቲ ብደሆታት ይጽበዮም። እቲ ሓደ ብጸብጻብ ሕቡራት ሃገራት 3.5 ሚልዮን ህዝቢ ኣብ ሓደጋ ጥሜት ወዲቕሉ ዘሎ ደርቂ እዩ። እቲ ካለኣይ ከኣ ኣብ ትሕቲ ምቁጽጻር ጉጅለ ኣልሸባብ ዘሎ ከባብታት ናጻ ምውጻእ።
እዞም ኣብዚ ምርጫ ተሳዒሮም ዘለዉ ፕረሲደንት ነበር መሓመድ ፈርማጆ፡ ኣብቲ መራሕቲ ኤርትራ፡ ኢትዮጵያን ሶማሊያን ካብ 2018 ጀሚሮም ፈጢረምዎ ዝነበሩ እሞ ዝፈሸለ፡ ኣብ ዞባና ተጽዕኖ ናይ ምፍጣር ጉለ ተዋሳኢ ዝነበሩ እዮም። ካብዚ ዝነቐለ መንእሰያት ሶማሊያ ወተሃደራዊ ታዕሊም ክወስዱ ናብ ኤርትራ ልኢኾም ከም ዝነበሩን ኣብ ውግእ ትግራይ ድማ ንኢሳያስ ኣፈወርን ኣብይ ኣሕመድን ንምሕጓስ ክሳብ 5 ሺሕ ወታደራት ከም ዘሰለፉ ይንገረሎም። ብሰንክዚ ተግባሮም ሓያል ህዝባዊ ተቓውሞ ከም ዘጋጠሞም ድማ ይዝከር።
እዛ ካብ 1969 ንደሓር ህዝባ ቀጥታዊ መርጫ ዘየካየደላ ሶማሊያ፡ ኣስታት 18 ሺሕ ብሕቡራት ሃገራት ዝሕገዝ፡ ናይ ሕብረት ኣፍሪቃ ዓቃብ ሰላም ሰራዊት ሰፊሩላ ዘላ ሃገር እያ።
ጉጅለ-G7፡ ኤርትራ ሓይልታታ ካብ ትግራይ ከተውጽእ ጸዊዑWritten by ቤት ጽሕፈት ዜና ሰዲህኤ
ወጻኢ ጉዳይ ሚኒስተራት ኣባል ሃገራት ጉጅለ-G7፡ ብ14 ጉንበት 2022 ኣብ ዘካየድዎ ኣኼባ ዝወጸ መግለጺ፡ ኤርትራ ሓይልታታ ካብ ሰሜን ኢትዮጵያ/ትግራይ ከተውጽእ ጸዊዖም። እቲ ካናዳ፡ ፈረንሳ፡ ጀርመን፡ ኢጣልያ፡ ጃፓን፡ ብሪታንያን ሕቡራት መንግስታት ኣሜሪካን ዝኣባላቱ ጉጅለ-G7 ብወጻኢ ጉዳይ ሚኒስተራቱ ኣቢሉ ኣብ ዘውጸኦ መግለጺ ኣብ 46 ጉዳያት ዘተኮረ ምንባሩ ኣብቲ መግለጺ ተመልኪቱ። እዚ ተወከልቲ ሕብረት ኤውሮጳ እውን ዝተሳትፍዎ ኣኼባ ብፍላይ ንኢትዮጵያ ኣብ ዝምልከት ብዙሓት ጉዳያት ጠቒሱ።
እቲ መግለጺ፡ ኣብቲ ንኢትዮጵያ ብዝምልከት ዝጠቐሶ፡ ኣብዚ ቀረባ ግዜ ንዘይተወሰነ ግዜ ዝጸንሕ ኣብ ኩሉቲ ጐንጽታት ዝተራእየሉ ከባብታት ሰብኣዊ ሓገዝ ብዘይገደብ ምቕራብ ምእንቲ ክካኣል ንዝተገብረ ወግእ ጠጠው ምባል ደገፉ ገሊጹ። ኣተሓሒዙ ከኣ ኩሎም ወገናት ቀልጢፎም ናብ ውግእ ጠጠው ምባል ዘብጽሕ ዘተ ንክኣትዉ ጸዊዑ። (ኣብዚ እዋንዚ እቲ ምእንቲ ሓገዝ ምቕራብ ክከኣል ጠጠው ክብል ተባሂሉ ዝነበረ ወግእ መሊሱ ከይባራዕ ዘስግኡ ምልክታት ይረኣዩ ኣለዉ።)
እቲ መግለጺ ኣተሓሒዙ፡ ጾታ መሰረት ዝገበረ ዓመጽ፡ ግህሰትን ዘይተሓታትነትን ካብቲ ክረአ ዝጸንሐ ጸገማት ምዃኑ ኣስፊሩ። ኣተሓሒዙ ከኣ መንግስቲ ኢትዮጵያ፡ ጥሕሰታት ንምጽራይ ኣብ ዝግበር መርመራታት ንክተሓባበር ዝቐረበሉ ለበዋ ምቕባሉን፡ ነዚ ዝዓምምን ምስ ዓለም ለኻዊ ትካል ሰብኣዊ መሰላት ዝተሓባበርን ናይ ሚኒስተራት ሓይሊ ዕማም ምምስራቱን ደጊፉ። እዚ መስርሕ ናብ ፍትሕን ዕርቅን ከብጽሕ ዘለዎ ተስፋ ከኣ ኣስፊሩ። እቲ መግለጺ ኣተሓሒዙ፡ ኣብ ኢትዮጵያ መሰረታዊ ፖለቲካዊ መፍትሒ ንክመጽእ ክማላእ ኣለዎ ኣብ ዝበሎ፡ ኤርትራ ሓይልታታ ካብ ሰሜን ኢትዮጵያ ከተውጽእ ጸዊዑ። ካብዚ ሓሊፉ ደርቂ እውን ንኢትዮጵያ ካልእ ፈተና ኮይንዋ ከም ዘሎ ኣመልኪቱ።
እዚ ብዛዕባ ወራር ሩሲያ ናብ ዩከረይንን ኣኸቲልዎ ዘሎ ሳዕቤንን ብሰፊሑ ዝዘርዘረ መግለጺ ውጻኢ ጉዳይ ሚኒስተራት ጉጅለ-G7፡ ንሱዳን ኣብ ዝምልከት እውን ጠቒሱ። ኣብቲ ንሱዳን ብዝምልከት ዝገለጾ፡ ኣብታ ሃገር ንቡር ሰላም ንምስፋን ብሕቡራት ሃገራት፡ ሕብረት ኣፍሪቃን ኢጋድን ዝግበር ዘሎ ምትሕብባር ንኢዱ። ንሱዳን ብቑጠባን ካልእ መዳያትን ምሕጋዝ ንክከኣል ዘተኣማምን ሲቪላዊ መንግስቲ ምትካል ከም ዘድሊ ገሊጹ። ኩሉ ኣብታ ሃገር ዝረአ ዘሎ ዓመጻት ጠጠው ክብል፡ ብዘይቅቡል ምኽንያት ተኣሲሮም ዘለዉ ክፍትሑን ድሕሪ ሕጂ ጃምላዊ ማእሰርቲ ጠጠው ክብልን ድማ ጸዊዑ። ኣብ ሱዳን ተወሲኑ ዘሎ ናይ ህጹጽ ግዜ ኣዋጅ ክለዓል ከኣ ኣትሪሩ ጸዊዑ። ኣብ መወዳእታ ከኣ እቲ ሲቪላዊ ኣካል ሱዳን ብወገኑ ኣብቲ ዝግበር ዘተ ንኹሎም ወገናት ዘቀራርብ ናይ ሓባር ፍታሕ ንምርካብ ክጽዕር ጸዊዑ።
ሱዳን፡ ኣብ ከሰላ ሰዓት እቶእቶ ተኣውጁWritten by ቤት ጽሕፈት ዜና ሰዲህኤ
(ብሰንክቲ በብግዜኡ ኣብ መንጎ ዓሌታት ኑባን በኒዓምርን ዝፍጠር ጐንጺ 80 ዝኾኑ ሰባት ከም ዝሞቱ ይንገር።)
ሱዳን እታ ምስ ኤርትራን ኢትዮጵያን ብቐረባ እተዋሰን ምብራቓዊት ከተማ ከሰላ ብ11 ጉንበት 2022 ሰዓት እቶእቶ ከም ዝኣወጀት “ኣልዓይን /ALAIN” ዝተባሀለት መርበብ ሓቢራ። ሱዳን ነዚ ኣዋጅ ከተውጽእ ዘገደዳ ኣብታ ከተማ ኣብ መንጎ ኑባን በኒዓምርን ዘጋጠመ ሓደገኛ ዓሌታዊ ጐንጺ ምዃኑ እቲ ዜና ሓቢሩ።
ሓለፍቲ ከተማ ከሰላ ካልእ መተካእታ ውሳነ ክሳብ ዝመጽእ እቲ ኣዋጅ ሰዓት እቶእቶ ከም ዝቕጽል ምግላጾም ዝተፈልጠ ኮይኑ፡ እቲ ዓሌታዊ ጐንጺ ምስተፈጠረ ሓይልታት ጸጥታ መንግስቲ ሱዳን ኣትዮም ከም ዘህድእዎን ሓደ ሰብ ጥራይ ከም ዝሞተን ተፈሊጡ።
ቅድሚ ሕጂ ኣካል ዞባ ምብራቕ ሱዳን ኣብ ዝኾኑ ከባብታት ከሰላ፡ ፖርትሱዳንን ገዳርፍን ብዘጋጠሙ ተመሳሰልቲ ዓሌታዊ ጐንጽታት ካብ ክልቲኦም ወገናት 80 ሰባት ከም ዝሞቱ ኣብቲ ዜና ተሓቢሩ። እቲ ዜና ኣተሓሒዙ ከም ዝሕብሮ፡ ኣብ ደቡብ ሱዳን ዝተበጽሐ ስምምዕ ንግዜኡኳ ነቲ ዓሌታዊ ጉንጽታት ኣህዲእዎ እንተነበረ፡ ደሓር ግና ናብቲ ዝነበሮ እዩ ተመሊሱ። ኣብ ሱዳን ኣብዚ ቀረባ ግዜ ኣብ ምዕራብ ዳርፎር ብዝተላዕለ ተመሳሳሊ ጐንጺ ኣስታት 200 ሰባት ከም ዝሞቱ እቲ ዜና ኣዘኻኺሩ። እቲ ብጀነራል ኣልቡርሃን ዝምራሕ ወታደራዊ መንግስቲ ሱዳን ኣብዚ እዋንዚ ናብ ኩሉ ከባብታት እታ ሃገር ሰራዊት ኣዋፊሩ ኣሎ።
እዚ ጐንጺ ተላዒልሉ ዘሎ ከባቢ ሱዳን፡ ብወገን ተሰነይ ምስ ኤርትራ፡ ብወገን ሑመራ ድማ ምስ ኢትዮጵያ ዝዋሰን ኮይኑ፡ ብፍላይ ምስ ምዕራብ ኤርትራ ናይ ቀረባ ኩለ-መዳያዊ ምጽልላው ዘለዎ እዩ።
መንበረ ፓትርያርክ ኤርትራ፡ መነኮሳት የእሲሩWritten by ቤት ጽሕፈት ዜና ሰዲህኤ
( ካብ መርበብ ኢንተርኔት ዝተረኽበ ምስሊ)
እቲ ኣብ ትሕቲ ምሉእ ምቁጽጻር ህግደፍ ዝመሓደር ዘሎ መንበረ-ፓትርያርክ ኦርቶዶክሳዊት ቤት ክርስትያን ኤርትራ፡ 5ተ መነኮሳት ገዳም ኣቡነ ዮናስ ኣሕሊፉ ብምሃብ ከም ዘእሰረ ኤሪሳት/ERISAT ሓቢራ።
እቶም ዝተኣስሩ መንኮሳት መምህር ዕንቈብርሃን ተወልደ፡ ኣባ የማነ ብርሃን፡ ኣባ ተኽለ ብርሃን፡ ኣባ ኣብርሃምን ኣባ ሃብተ ዮናስን ከም ዝበሃሉ እቲ ዜና ብተወሳኺ ኣፍሊጡ። እዞም መንኮሳት ዝተኣስርሉ ምኽንያት፡ ነቲ ኣብ ኣተሓሕዛ ጉዳይ ነፍሰ-ሄር ኣቡነ ኣንጠንዮስን ኣብ ኣሰያይማ 5ይ ፓትርያርክ ኤርትራን ዝተራእየ ጌጋ መሰረት ብምግባር፡ ምስቲ መንበረ ፓትርያርክ ከም ዘይተሓባበሩ ስለ ዝገለጹ እዮም።
ኩነኔ ኣንጻርቲ ብምምሕዳር ህግደፍ ዝዝወር መንበረ ፓትርያርክ ኦርተዶክሳዊት ቤተክርስትያን፡ ኣብ ገዳማት ደብረ ጽጌ፡ ዓዲ ውስኽ፡ ደበረ ሳህልን ሙራደ-ቃልን እውን ይቕጽል ከም ዘሎ እቲ ዜና ሓቢሩ። እቶም ምንጭታት ኤሪሳት፡ ብፍላይ ኣቦታትን መንኮሳትን ገዳማት ኣቡነ ዮናስ፡ ምስቲ መንበረ ፓትርያርክ ብቐጻሊ ክሰሓሓቡ ከምዝጸንሑን ኣቐድም ኣቢሎም ድማ፡ ኣባ ከሰተ ብርሃን ዝተበሃሉ ፈላሲ ካብዚ ገዳም ተኣሲሮም ምንባሮም ሓቢሮም። ብተመሳሳሊ ምኽንያት 6ተ መነኮሳት ገዳም ደብረ ቢዘን ተኣሲሮም ከም ዘለዉ እውን ተፈሊጡ።
እዚ ከምዚሉ እንከሎ፡ ብዙሓት ገዳማትን፡ ሃገረ ስብከታትን ኤርትራ ንኣካይዳ መንበረ ፓትርያርክ ኤርትራ ብተደጋጋሚ ይዂንንኦን የዉግዝኦን ምህላወን ይንገር።
መንበረ ጵጵስና ኤርትራውያን ኣህጉረ ስብከታት፡ ሰሜን ኣመሪካ፡ ኤውሮጳን ማእከላይ ምብራቕን ኣብ’ቲ እዋን ኣብ ዘውጽኦ መግለጺ፡ እቲ ብ13 ሰነ 2021 ዝተኻየደ ምቕባእ 5ይ ፓትርያርክ ኦርቶዶክሳዊት ቤተክርስትያን ኤርትራ፡ ናይ ዓመጽን ጥልመትን ተግባር ምንባሩ ምጥቃሱ ዝዝከር እዩ። ምስዚ ብዝተተሓሓዘ፡ ኩሎም እቶም ድሕሪ ማእሰርቲ ናይቶም ኣብዚ ቀረባ ግዜ ዝዓረፉ ኣቡነ ኣንጦንዮስ ሓላፍነት ዝተዋህቡ ፓትርያርክታት ኤርትራ ኣመጻጽኣኦም ብስርዓት ቤተክርስትያን ዘይሕጋዊ ምንባሩ ክገለጽ ዝጸንሐ እዩ።
ካብ ነዊሕ ግዜ ጀሚሩ ናይ ህግደፍ ጸረ ህዝብነት ካብ ዝግለጸሎም ተግባራት ኣብ ጉዳይ ሃይማኖት ዘካይዶ ኢድ ኣእታውነት ሓደ ምዃኑ ዝዝከር እዩ።
ሰልፊ ጉባአ ሱዳን፡ ኣብ መስርሕ ዘተ ከምዘይሳተፍ ኣረጋጊጹWritten by ቤት ጽሕፈት ዜና ሰዲህኤ
ሓላፊ ሰልፊ ጉባአ ሱዳን፡ ዓምር ዩስፍ፡ ኣብ ካርቱም ንመዲያ መብርሂ እናሃቡ
ሰልፊ ጉባአ ሱዳን፡ ኣብቲ ብሕቡራት ሃገራት፡ ሕብረት ኣፍሪቃን ኢጋድን ብሓባር ተመዲቡ ኣብ 2ይ ሰሙን ወርሒ ጉንበት 2022 ዝካየድ መስርሕ ዘተ ከምዘይሳተፍ ምግላጹ፡ መርበብ ሓበሬታ ሱዳን ትሪቡን/SUDAN TRIBUNE፡ ብ7 ጉንበት 2022 ብዝዘርግሓቶ ዜና ሓቢራ።
እዞም ሰለስተ ኣካላት፡ ኣብ ሱዳን ንዘሎ ቅልውላው ፖለቲካዊ መፍትሒ ንምርካብ ኣብ 10-12 ጉንበት 2022 ኣኼባ ክግበር ከም ዝመደቡ እቲ ዜና ሱዳን ትሪቡን ኣፍሊጡ። ምሕዝነት ሓይልታት ናጽነትን ለውጥን ሱዳን ብወገኑ፡ እቲ ተመዲቡ ዘሎ ኣኼባ ናይ ወተሃደራዊ ሓይሊ ሱዳን ኢድ ኣእታውነት ኣብ ፖለቲካዊ ጉዳያት ዘብቅዓሉን ሲቪላዊ ምስግጋር ዝረጋገጸሉን ኩነታት ንምፍጣር ቆላሕታ ከም ዝህብ ምጥቃሱ ኣብቲ ዜና ተገሊጹ።
ወተሃደራዊ ሓይሊ ሱዳን ብወገኑ፡ እቲ መስርሕ ዘተ ኩሎም ሲቪላዊ ኣካላት ምክፍፋል ኣወጊዶም ናብ ሓደ መድረኽ ከምጸኦም እንተ ክኢሉ ስልጣን ከረክቦም ቅሩብ ምዃኑ ምጥቃሱ እቲ ዜና ሱዳን ትሪቡን ኣመልኪቱ።
ኣካል ሓልታት ናጽነትን ለውጥን ዝበሃል ምሕዝነት ዝኾነ፡ ሰልፊ ጉባአ ሱዳን ብ7 ጉንበት 2022 ኣብ ዘውጸኦ መግለጺ፡ ኣብዚ ብሰለስተ ኣካላት ተዳልዩ ክካየድ ተመዲቡ ዘሎ መቀራረቢ መስርሕ ዘተ ከምዘይሳተፍ ደጊሙ ኣረጋጊጹ።
እቲ መግለጺ ኣተሓሒዙ፡ “እዚ ንተሳትፎ ምንጻግና፡ መቐጸልታ ናይቲ ናይ ቅድሚ ሕጂ መርገጽና ኮይኑ፡ ኣካል ናይ ዝኾነ እቲ ናይ ቅድም ዕልዋን ሳዕቤኑን ኣወጊዱ ሲቪላዊ ዲሞክራስያዊ ምስግጋር ኣብ ዘየውሕስ ፖለቲካዊ መስርሕ ኣይንሳተፍን ኢና” ዝብል ሓሳብ ኣስፊሩ። ኣተሓሒዙ ከኣ እዚ ዝዳሎ ዘሎ መበገሲ ዝተባህለ መስርሕ ዘተ ዘውሕሶ ለውጢ ከም ዘይህሉ እቲ መግለጺ ናይ ሰልፊ ጉባአ ሱዳን ኣትሪሩ ኣስፊሩ።
ሓላፊ ባይቶ ልኡላውነት ሱዳን ብወገኖም፡ ኣቦመንበርነት ናይቲ ሃገራዊ ባይቶ ነቲ ብሓይልታት ናጽነትን ለውጥን ሱዳን ዝተመዘዘ ሲቪል ኣካል ከረክብዎን ንህጹጽ ሓይልታት ሱዳን ምስቲ ስሩዕ ሃገራዊ ሰራዊት ንምጽንባርን ቅሩብ ከምዘይኮኑ ከም ዘረጋገጹ እቲ ዜና ሓቢሩ። ኣብ ርእሲዚ ወተሃደራዊ ክፍሊ ሱዳን ነቲ ተመዲቡ ዘሎ መስርሕ ዘተ ጥጡሕ ኩነታት ንምፍጣር ቅሩብ ምዃኑ ኣረጋጊጹ።
ኤርትራ ሓይልታታ ካብ ትግራይ ከተውጽእ፡ ሎሚ’ውን ተጸዊዓWritten by ቤት ጽሕፈት ዜና ሰዲህኤ
ኤርትራ፡ ኣብ ሰሜን ኢትዮጵያ እትገብሮ ዘላ፡ ኣብ ዞባ ቀርኒ ኣፍሪቃ ዘይምርግጋእ ዘስዕብ ወተሃደራዊ ምትእትታው ደው ከተብሎ ኣመሪካ ከም ዝጸወዐት መርበብ ቢቢሲ/BBC ብ4 ጉንበት 2022 ብዝዘርግሖ ዜና ሓቢሩ። ምስዚ ብዝተተሓሓዘ ኤምባሲ ኣመሪካ ኣብ ኤርትራ ብ4 ጉንበት 2022 ኣብ ናይ ፌስቡክ ገጹ ኣብ ዝዘርግሖ ሓበሬታ፡ “ሚኒስተር ዜና ኤርትራ የማነ ገብረመስቀል ዘይቅኑዕ ሓበሬታ ይዝርግሕ ኣሎ” ክብል ብትሪ ነቒፉ።
እቲ ኤምባሲ የማነ ገብረመስቀል፡ ቅድሚ ሓደ ሰሙን ኣብ ትዊተር ኣብ ዝሃቦ ርእይቶ፡ ነታ ብስም ዘይጠቐሳ ዳይረክተር ትካል ዓለምለኻዊ ልምዓት ኣመሪካ ዩኤስኤኣይድ/USAID ብዛዕባ ኤርትራ ስኑዕ ሓበሬታ ትዝርግሕ ኣላ ኢሉ ድሕሪ ምኽሳሱ ግብረ-መልሲ ክህብ ከም ዝተገደደ እቲ ካብ ቢቢሲ ዝተረኸበ ዜና ሓቢሩ።
እቲ ዜና፡ የማነ ገብብረመስቀል ብ29 ማዝያ 2022 “ዳይረክተር ዩኤሰአይድ ክትገልጾ ዝኸብድ ግጉይ ሓበሬታ ናይ ምዝርጋሕ ክእለት ኣለዋ” ከም ዝበለ ጠቒሱ፡ ከም ምንጪ ተጠቒማትሉ ዝበሎ ከኣ “ሁማኒታርያን” ዝበሃል መርበብ ምዃኑ ሓቢሩ።
ኤምባሲ ኣሜሪካ ኣብ ኤርትራ ብተወሳኺ፡ "ሚኒስተር የማነ ገብረመስቀል ዘይቅኑዕ ሓበሬታ ይዝርግሕ ኣሎ" ዝብል ግብረመልሲ ብምሃብ፡ "ሓይልታት ኤርትራ ጾታዊ ዓመጽን ቅትለት ቆልዑን ዝርከቦ ኣሰቃቒ ግህሰት ሰብኣዊ መሰላት ከምዝፈጸሙ፡ ኣኽባር ሕጊ ኢትዮጵያ፡ ኮሚሽን ሰብኣዊ መሰላት ኢትዮጵያን ሕቡራት ሃገራትን ሰኒዶሞ እዮም" ክብል ብትሪ ወቒሱ።
መንግስቲ ኤርትራ፡ ሓይልታቱ ካብ ትግራይ ከውጽእን፡ ነቶም ግፍዕታት ዝፈጸሙ ብሓላፍነት ክሓቶምን ኤምባሲ ኣመሪካ ክጽውዕ እንከሎ፡ ኤርትራ ብወገና ነቲ ሓይልታታ ኣብ ትግራይ ፈጺሞም ዝብሃል ግፍዕታትን ግህሰት መሰላትን ክትነጽጎ ምጽንሓ ይፍለጥ።
እዚ ከምዚሉ እንከሎ፡ ሓይልታት ኤርትራ ካብ ትግራይ ጠቕሊሎም ክወጹ ምዃኖ ላዕለዎት ሓለፍቲ መንግስቲ ኢትዮጵያን ኤርትራን ኣብ ዝሓለፈ ዓመት ገሊጾም ምንባሮም ዜና ቢቢሲ ኣዘኻኺሩ።
ኤምባሲ ሕቡራት መንግስታት ኣሜሪካ ኣብ ኤርትራ ካብዚ ቀረባ ግዜ ጀሚሩ ብዓውታ ኣንጻር ግጉይ መግለጺታት ሚኒስትሪ ዜና ኤርትራ ዝህቦ ዘሎ ግብረ-መልሲ ኣብ ማሕበራዊ መራኸቢታት ኣቓልቦ ብዙሓት ኤርትራውያን ይረክብ ምህላዉ ዝዝከር እዩ።
More...
ኤምባሲ ኣሜሪካ፡ ኤርትራ ሕጊ ፕረስ ከተኽብርን እሱራት ክትፈትሕን ተማሕጺኑWritten by ቤት ጽሕፈት ዜና ሰዲህኤ
ኤምባሲ ሕቡራት መንግስታት ኣሜሪካ ኣብ ኣስመራ፡ ኤርትራ ሕግታት መሰል ሓሳብካ ምግላጽ ከተኽብርን ምስዚ ብዝተተሓሓዘ ዝኣሰረቶም ክትፈትሕን፡ ኣብ ናይ ፌስ ቡክ ገጹ ተማሕጺኑ። እቲ ኤምባሲ ን3 ጉንበት ዓለም ለኸ መዓልቲ ፕረስ ምኽንያት ብምግባር ኣብ ዝዘርገሖ ስምዕታ፡ ንሓያሎ ካብቶም ሓሳቦም ብምግላጾም ጥራይ ኣብ ኣብያተ-ማእሰርቲ ኤርትራ ይሓቁ ካብ ዘለዉ ኤርትራውያን ጋዜጠኛታት ብኣስማት ዘርዚሩ።
እቶም “ኣይንርሰዓኩምን ኢና” ብዝብል ነዚ ዓለምለኻዊ መዓልቲ ፕረስ ምኽንያት ብምግባር ብኣስማቶም ዝጠቐሶም፡ ዳዊት ይስሃቅ፡ ስዩም ጸሃየ፡ ዳዊት ሃብተሚካኤል፡ ማቴዎስ ሃብተ፡ ፍሰሃየ ዮሃንስ፡ ኣማኑኤል ኣስራት፡ ተመስገን ገብረእየሱስ፡ ስዒድ ዓብደልቃድር፡ ዩሱፍ ማሕሙድ ዓሊን መድሃኔ ሃይለን እዮም።
እቲ ኤምባሲ ከም ዝገለጾ እዚ ዕለት ብደረጃ ዓለም ዝዝከረሉ ምኽንያት፡ መንግስታት ኣድላይነቱ ተረዲኦም ንትግባረ ናይ ጋዜጠኛታት፡ ጸሓፍትን ምሁራትን መሰልን ናጽነትን ሓሳባ ምግላጽ ንከኽብሩ ንምዝኽኻሮም ምዃኑ ጠቒሱ። ምስዚ ብምትሕሓዝ ኤምባሲ ኣሜሪካ ኣብ ኤርትራ፡ መንግስቲ ኤርትራ ነዞም ኣስማቶም ዝተጠቕሱን ካለኦት ብቅሉዕ ሓሳቦም ስለ ዝገለጹ ጥራይ ዝተኣስሩን ግዳያት ንክፈትሖምን ኣንጻር ናጽነት ሓሳብካ ምግላጽ ኣንቢርዎ ዘሎ እገዳ ከልዕሎን ተማሕጺኑ።
ኮሚሽን ሰብኣዊ መሰል ኣፍሪቃ፡ ኣብ ናይ 2007 ውሳነኡ ከም ዘመልከቶ፡ ኤርትራ ናይ ኣፍሪቃ ቻርተር ሰብኣውን ህዝባውን መሰላት ከም እትጥሕስ ኣመልኪቱ ከም ዝነበረ እዚ ናይቲ ኤምባሲ መልእኽቲ ኣዘኻኺሩ። ምስዚ ኣተሓሒዙ ከኣ ኩሉ መንግስቲ ኤርትራ ኣንጻር ፕረስ ዝገብሮ እገዳታትን ዘካይዶ ማእሰርትን ምስ ተልእኮን መንፈስ እቲ ቻርተር ሰብኣዊ መሰል ከም ዝጻረር ኣስፊሩ።
እዚ ከምዚሉ እንከሎ፡ ናይ ሎሚ ዕለት 03 ጉንበት 2022 ንናይ ፕረስ ነጻነት ዝምልከት ዝወጸ ዓመታዊ ኣህጉራዊ ጸብጻብ ከም ዘመልክቶ ድማ፡ ኤርትራ ኣብ ኣተሓሕዛ ነጻ ፕረስ ኣብ መበል 179 ካላኣይቲ ብድሕሪት ተመይጊባ ምህላዋ ተረጋጊጹ ኣሎ። እዚ ድማ ኣብ መንጎ ኢራንን ሰሜን ኮርያን ምህላዋ ዘመልክት ጸብጻብ እዩ። እተን ብናይ ፕረስ ነጻነት ሕጋጋት ምሕላው ቅድሚት ዝስራዓ ሰለስተ ሃገራት ድማ ፊንላንድ፡ ኖርወይን ሽወደንን ከምዝኾና ተፈሊጡ ኣሎ።
ቢንያም ግርማይ ክሳብ 2026 ምስ ክለቡ ዘጽንሖ ውዑል ፈሪሙWritten by ቤት ጽሕፈት ዜና ሰዲህኤ
ኣብ ዝሓለፈ ወርሒ ልዑል ብቅዓት ብምርኣይ ታሪኽ ዝሰርሐ፡ ምስ ቤልጅማዊት ክለብ ኢንተርማርች-ዎንትይ ጎቦርት ዝወዳደር፡ ኤርትራዊ ተቐዳዳማይ ቢንያም ግርማይ፡ ምስታ ዝጸንሓ ክለብ ክሳብ 2026 ዘጽንሖ ውዕል ከም ዝፈረመ፡ ንወግዓዊ መርበብ እታ ክለብ ብምጥቃስ መርበብ ሓበሬታ ሰቲት ሓቢራ።
በልጅማዊት ክለብ ኢንተርማርች-ዋግ፡ ኣብቲ ዘውጸኣቶ ዜና “ቢንያም ግርማይ ኣብ ገዝኡ ዘጽነሖ ስምምዕ ፈሪሙ” ብዝብል ሓጐሳ ከም ዝገለጸት እቲ ዜና ብተወሳኺ ገሊጹ።
ኣብ ቻምፕዮን ዓለም ናይ መጀመርታ ዓወት ንኤርትራ ዘውሃባ ቢንያም ግርማይ፡ ኣብ ታሪኽ ውድድራት ክላሲክ ነዚ ዓወት ከመዝግብ ዝበቐዐ ናይ መጀመርያ ተቐዳዳማይ ጸሊም ኣፍሪቃዊ ኮይኑ፡ ኣብ ታሪኽ ተመዝጊቡ ኣሎ።
ኣብ ዝተፈላለያ ሃገራት ውድድራት ዘካይዱ ዘለዉ ክኢላታት ኤርትራውያን ተቐዳደምቲ፡ ዝነኣድ ዓወታት የመዝግቡ ከምዘለዉ ዝፍለጥ እዩ።
ኣብ ሱዳን ከባብያዊ ውግእ ክሳብ ከተማ ጀነይና ከም ዝተዘርሐ ተሓቢሩWritten by ቤት ጽሕፈት ዜና ሰዲህኤ
ኣብ ሱዳን ግዝኣት ምዕራብ ዳርፎር ከም ብሓድሽ ብዝተፈጥረ ዓሌታዊ ጐንጺ፡ ብ25 ሚያዝያ 2022 ክሳብ ናይታ ግዝኣት ዋና ከተማ ጀነይና ከም ዝለሓመን ኣብቲ ግጨት ናይ ቀደም ዕጡቓትን ኣባላት ህጹጽ ሓይሊ ሱዳንን ከም ዝተሳተፉ ሱዳን ትሪቡን ሓቢራ። እዚ ኣብ መንጎ ዓሌታት ዓረብን ማሳሊትን ካብ ዋና ከተማ ናይታ ግዝኣት 80 ኪሎ ሜተራት ርሒቓ ኣብ እትርከብ ከረነይክ ከም ዝቐጸለ እውን ተፈሊጡ።
ናይ ሱዳን ሓካይም ናጻ ኣካል ማእከላይ ኮሚተ ብ25 ማዝያ 2022 ኣብ ዘውጸኦ መግለጺ፡ እቲ ግጭት ኣብ ጀነይና ከም ዝተኻየደ ኣረጋጊጹ፡ ኣብታ ከተማ ዝነበሩ ክኢላታት ሕክምና ንህይወቶም ክብሉ ከም ዝሃደሙ ሓቢሩ። ናይ ዓይኒ መሰኻኽር ካብ ጀነይና ነታ መርበብ ሓበሬታ ከም ዝገለጽዎ፡ ኣባላት ህጽጹ ሓይልን ብካሚስ ኣብካር ዝምርሑ ኣባላት ቃልኪዳን ሓይልታት ሱዳን ከም ዝተሳተፉ ኣረጋጊጹ። ካሚስ ኣብካር ኣብ ልዕሊ ወታሃደራዊ ኣዛዝነቱ፡ ናይታ ግዝኣት ኣመሓዳሪ ኮይኑ ካብ ዓሌት ማሳሊት እዩ።
ሙሳ ሙስጠፋ ዝተባህለ ኣባል ቃልኪዳን ሓይልታት ሱዳን፡ ህጹጽ ሓይሊ ሱዳን ዓሌት ምኽንያት ብምግባር ሲቪል ከም ዝቐተለ ከሲሱ። ሙሳ መስጡፋ ኣተሓሒዙ እቲ ደባይ ሓይሊ፡ ኤሊያስ ሙስጡፋ ንዝተባህለ ናይ ዓሌቱ ወተሓደራዊ ኣዛዚ ዝነበረ ከም ዝቐተልዎ ሓቢሩ። ኣብ ዋና ከተማ እታ ግዝኣት ብዝተኻየደ ውግእ ስድራቤታት ካብታ ከተማ ክለቁ ከም ዝተገደዱ ተሓቢሩ። ሓደ ነባሪ ኣል-ጀበል፡ ኣብቲ ቦታኡ ብሰንኪ ብዕጡቓት ሚሊሻ ዝተኻየደ ደብዳብ፡ 2ተ ሰባት ሞይቶም 4ተ ከም ዝቖሰሉን ሓያሎ ኣባይቲ ከም ዝዓነወን ምስክርነቱ ሂቡ።
ፈጻሚ ዳይረቶር ከባቢ ከረነይክ ናስር ኣልዛይድ ንሱዳን ቱሪብን ኣብ ዝሃቦ ሓበሬታ፡ ብመሰረት መባእታዊ ዝርዝር ኣብዚ ሓድሽ ጐንጺ 150 ሰባት ከም ዝተቐትሉ ሓቢሩ። ኣተሓሒዙ ከኣ ኣብቲ ከባቢ ዘሎ ጸጥታዊ ስግኣት ንምቁጽጻር ብዙሓት ወተሃደራት ተዋፊሮም ኣለዉ።
ናይቲ ከባቢ መራሕቲ እቲ ስጉምቲ ዝወሰደ ዕጡቓት ሓይልታት ካብ ካልኦት ግዝኣታት፡ ምናልባት እውን ካብ ከም ቻድ ዝኣመሰላ ጐረባብቲ ሃገራት ዝመጹ ከም ዝርከብዎ ኣቃሊዖም።
ሰላሳ ዓመታት ኣብ ጸልማት ካርሸሊWritten by ርእሰ-ዓንቀጽ ሰዲህኤ
ሰላሳ ዓመታት ኣብ ማእሰርቲ፡ ብገበን ነይሩ እንተዝኸውን፡ ብፍርዲ እንተዝኸውን፡ መሰላት እሱራት ብዝተኸብረሉ መንገዲ እንተዝኸውን ግዲ ኣይምበለን። እቲ ዘደንጹን ዘሕዝንን ግን እዚ ኢዩ በደልኩም ከይተባህሉ ብዘይ ክሲን ፍርድን፡ ዝበጽሖምን ዝርእዮምን ናይ ቀረባ ይኹን ርሑቕ ቤተ-ሰብ ዘይብሎም ጩራ ብርሃን ኣብ ዘይብሉ ጸልማት ን30 ዓመታት ክነብሩ እንከለው ኣዚዩ መሪርን ኣቐንዛውን ኢዩ። እዚ፡ ኣብዚ ዘመንዚ ብዘይካ ኣብ ኤርትራ ኣብ ዝኾነ ኩርናዕ ዓለም ዘጋጠመ ተግባር ኣይኮነን።
ብዘይካ ኣብያተ-ማእሰርቲ፡ ካልእ ናይ ልምዓት ህንጻታት፡ ኣብያተ-ትምህርቲ ይኹን ኣብያተ-ሕክምና ኣብ ዘይህነጻ ኤርትራ ብዘይ ክስን ብዘይ ፍርድን ተኣሲሮም ዘለዉ፡ ብዝኸፍአ ድማ፡ ብህሉው ስርዓት ሂወቶም ዝጠፍኡ ቁጽሮም ዝፍለጥ ኣይኮነን። ኣብ ትሕቲ ምልኪ ኣብ እትነብር ዘላ ኤርትራ ዜጋኣ ዘይተሰዋኣላ፡ ዘይትኣሰረላ፡ ዘይተቐተለላን ዘይተሰጐላን ሓራ መዓልቲ የለን። ዕለታት ኣብ ኤርትራ ኩለን ከም መዓልቲ እሱራት፡ መዓልቲ ስዉኣትን መዓልቲ ጭቁናትን ተባሂለን ንዝኽሪታቶም እንተዝቕመጣ እኹላት ኣይምኾናን። ሎሚ መበል ሰላሳ ዓመት ማእሰርቲ ናይ ክልተ ብጾት ተቓለስቲ ንዝክር ኣሎና። ንብጾትና ከኣ ብኣድናቖትን ብኣኽብሮትን ኢና ንዝክሮም።
ቅድሚ ሰላሳ ዓመታት ብ26 ሚያዝያ 1992፡ ድሕሪ ሃገራዊ ናጽነት ሓደ ዓመት ኣብዘይመልአ ግዜ ማለት ኢዩ፡ ሃገር በቲ ዝተረኽበ ዓወት ናጽነት ገና ኣብ ሓጎስን ፈንጠዝያን ኣብ ዝነበረትሉ እዋን እዮም ተጋደልቲ ወልደማርያም ባህልቢን ተኽለብርሃን ገብረጻድቕን ብመሪሕነት ህዝባዊ ግንባር ምስ ጸጥታ ሱዳን ብምትሕብባር ካብ ሱዳን፡ ከሰላ ተኣሲሮም ዝተወስዱ። ክልቲኦም፡ ነባራት ተጋደልቲ ኣባላት ላዕለዋይ መሪሕነት ተጋድሎ ሓርነት ኤርትራ ሰውራዊ ባይቶ ዝነበሩ ኢዮም። እቲ ናይ ኩሉ ሃሚ፡ ቀልብን ተስፋን ዝነበረ ከመይ ጌርካ ነዛ ብነዊሕን ክቡርን መስዋእቲ ናጻ ዝወጸት ሓዳስ ሃገር ኢደይ ኢደይ ኢልካ ትሃንጻ ኢዩ ነይሩ። ከመይ ገይሩ ህዝቢ ኤርትራ፡ ነዚ ንመጀመርያ ግዜ ኣብ ታሪኹ ከም ናጻ ህዝቢ ዝኣትዎ ዘሎ ታሪኻዊ ምዕራፍ፡ ወሳኒ ኣብ ጉዳዩ ኮይኑ ዝኸደሉ መንገዲ እንዳተሓስበ ኢዩ ነይሩ። ምእንቲ ህዝብን ሃገርን ዝቃለስ ዝነበረ፡ መሪሑ ናጽነት ዘምጽአ ውድብ፡ ካብ ጸላኢ ዝማረኾም ከይተረፈ ዝምሕር ዝገበረ ውድብ ኩሉ ህዝቢ ናብኡ ተስፋታቱ ኣንቢርሉ ዝነበረ ውድብ፡ ኣብ ናጽነት ሃገሮም ግደኦም ዘበርከቱ ኣብ ምህናጻ እጃሞም ከበርከቱ ንዝኽእሉን ኤርትራውያን ምእሳር ዕብዳን ጥራይ ኢዩ ነይሩ ክበሃል ዝከኣል።
እቲ ነቲ ጉዳይ ዝያዳ ኣደንጻዊ ዝገብሮን ነቲ ጠላምን ከሓድን ኣሰራርሓ መሪሕነት ህዝባዊ ግንባር ዘቃልዖን ታሪኽ ዘለዎ ምዃኑ ኢዩ። ኣብ መንጎ መሪሕነታት ህዝባዊ ግንባርን ተጋድሎ ሓርነት ኤርትራ ሰውራዊ ባይቶን ንዓመታት ዝጸንሐ ናይ ምዝርራብ ዝምድና ነይሩ። መሪሕነት ህዝባዊ ግንባር ነቲ ዝምድና ብናቱ ኩነት ክዛዝሞኳ ዝደሊ እንተነበረ፡ ንውድብ ተሓኤ ሰውራዊ ባይቶ ብዝነበሮ ተቐባልነትን ኣጽቂጡ ክሰግሮ ዘይከኣል ኢዩ ነይሩ። ድሕሪ ናጽነት ኣብ እንካን ሃባን ንምብጻሕ ብዝተፈላለየ ጽፍሒታት ውድብ ሰውራዊ ባይቶ ምስ ልኡኻት ህዝባዊ ግንባር ጽዑቕ ርኽክባት ይካየድ ነይሩ። ነቲ ሽዑ ዝነበረ ኩነታት ብወድዕነት ምምዛን ከም መእተዊ ናይቲ ዝስዕብ መድረኻት ስለዝነበረ ክልቲኦም ሸነኻት ኣብኡ ኣተኲሮም ይዝትዩ ነይሮም። ብ30 ሰነ1991 ብኣቦ መንበር ተሓኤ ሰውራዊ ባይቶ ዝተዳለወት መዘክር ናብ ዋና ጽሓፊ ህዝባዊ ግንባር ኤርትራ (መራሒ ግዚያዊ መንግስቲ ኤርትራ) ብኢድ ወኪሎም ኣብ ከሰላ ንክትበጽሕ ተዋሂባ።
እቲ ዝተኻየደ ዘተታት ሓልዮትን ሓላፍነትን ዝመልኦ ናብ ዝሓሸ መንገዲ ንምብጻሕ ኢዩ ነይሩ። ኣብቲ ግዚያዊ መንግስቲ ኤርትራ ሰውራዊ ባይቶ ስልጣን ንምክፋል ጠለብ ኣይነበሮን። ናይ ግዚያዊ መንግስቲ ዕማማት ክሳብ መሰጋገሪ መንግስት ዝቐውም ብህዝባዊ ግንባር ክካየድ ሰውራዊ ባይቶ ድሉው ነይሩ። ውድባዊ ሃለዋቱ ከየፍረሰ ንግዚያዊ ኣመራርሓ ህዝባዊ ግንባር ተቐቢሉ ኣብ ህንጻ ሃገርን ምትካል ዲሞክራስያዊ ስርዓትን እጃሙ ከበርክት ቅሩብ ነይሩ። ሓድነት ሓይልታት ሰውራ ኤርትራ ካብ ቅድም ብዝለዓለ ተጠላቢ ምንባሩ፡ ብሓዲሽ መንፈስ ንምርግጋጹ ጻዕሪ ክካየድ ከምዝግብኦ ይርኢ ነይሩ። ብኣንጻሩ ህዝባዊ ግንባር ህላወ ካለኦት ውድባት ብምኽሓድ ብዉልቀ ደረጃ ዝገብርዎ መጸዋዕታ ቅቡል ኣይነበረን። ኣብቲ ዝነበረ ፖለቲካዊ ኩነታት ኤርትራ ንኣብዝሓ ፖለቲካዊ ሰልፊታት ከም መሳርሒ ንርጉእን ስልጡንን ሕብረተሰብ ምህናጽ’ምበር ከም ዕላማ ይውሰድ ኣይነበረን።
ብወከልቲ ህዝባዊ ግንባር ዝቐርብ ዝነበረ፡ ኤርትራ ከም ዝተዓወተት፡ እቲ ሽዑ ዝነበረ ስራሕ ምህናጽ ሃገር ምዃኑ፡ ህዝባዊ ግንባር ናይ ቃልሲ ባይታ ስለዝኾነ ኣብ ውሽጡ ምእታው ከምዘድሊ፡ ናይ ውድባት ጉዳይ ምስቲ ክትከል ዝምረጽ ፖለቲካዊ ስርዓት ዝተኣሳሰር ከም ዝኾነ ይገልጹ ነይሮም።
እቲ ኣብ ከሰላ ዝካየድ ዝነበረ ዝርርብ፡ ኣብ ኣስመራ ንክቕጽል ስምምዕ ተበጺሑ። ብወገን ተሓኤ ሰ.ባይት፡ ኣቦ መንበር ፈጻሚ ሽማግለ ሰውራዊ ባይቶ ኣሕመድ ናስር ዝመርሖ ዝለዓለ ናይ ዘተ ልኡኽ ቆይሙ። ካብ ካርቱም መገሽኡ ናብ ኣስመራ ኣብ ዘምርሓሉ ዝነበረ እዋን፡ ኣብ ካርቱም ብዝነበረ ወኪሎም እቲ መገሻ ከምዝተሰረዘ ተሓቢሩ። እቲ ምኽንያት ናይቲ መሰረዚ ግን ኣይተገልጸን። ብወገን ሰውራዊ ባይቶ እዚ ምውሳእ ናይዚ ክልተ ኣካላት ምድልላይን ኣወንታዊ ዝምድናን ዘመልክት ኢዩ ዝብል ግምት ነይሩ። ናይ ተጋደልቲ ወልደማርያምን ተኽለብርሃን (ወዲ ባሻይ)ን ተራ ኣብዚ መዳይዚ ዕዙዝ ነይሩ። መሪሕነት ህዝባዊ ግምባር ነዚ እንኮ መድሕን ፖለቲካዊ መስርሕ ኤርትራ ዝነበረ ጽምዶ፡ ምስ ካልኦት ሓይልታት ውን ክገብሮ ዝነበሮ ጠሊምዎ ኢዩ። ነዚ ኣሳታፊ መርገጽ ነጺጉ ከኣ ናብ ጨዋዪ፡ ኣሳርን ረሻንን መርገጻት ተሰጋጊሩ።
መዓስ ኢዩ ውድብ ተሓኤ ሰውራዊ ባይቶ ብመሪሕነት ህዝባዊ ግንባር ካብ መዛቲይቲ ናብ ኣስጋኢ ተቖጺሩስ፡ ንምቕንጻሉን ንምድምሳሱን ዝወሰነ? ሰውራዊ ባይቶ ኣብ ቂምን ቅርሕንትን ዘይነብር፡ መሪሕነት ህዝባዊ ግምባር ምስ ህዝባዊ ወያነ ሓርነት ትግራይ ተሻሪኹ ኣብ ልዕሊኡ ንዝፈጸሞ ሃገራዊ ገበን ንታሪኽ ገዲፉ ኣብ ምትሕግጋዝ ዝኣተወ ኢዩ። ኣብ ፍሉይ እዋን ክጥቀመሉ ንዘይከኣለ ከብድቲ ወተሃደራዊ ኣጽዋር ኣብ ጠቕሚ ሰውራ ንክውዕል ንመሪሕነት ህዝባዊ ግንባር ኣረኪቡ። ኩሉ ግዜ ቀዳምነት ዝህቦ ህዝብን ሃገርን ስለ ዝነበረ፡ ህዝባዊ ግንባር ከምኡ ምእንቲ ህዝብን ሃገርን ዝግደስ ነይሩ እንተዝኸውን ስግኣት ኣይምኾኖን። ትጽቢት መሪሕነት ህዝባዊ ግንባር፡ ሰውራዊ ባይቶ ወይ ኣብ ውሽጢ ኤርትራ ኣትዩ ክእሰር ወይ’ውን ኣብ ግዳም ኮይኑ ሓንቲ ዘይገብር፡ ለሚሱ ንክነብር ኢዩ ነይሩ። ኣብ ከምዚ ኩነታት ሰውራዊ ባይቶ፡ ብዘይካ ነቲ ዝተሰለፈሉ ህዝባዊ ዕላማን መትከላትን ጽኑዕ ኮይኑ ምቕጻል ካልእ ምርጫ ኣይነበሮን።
ስለዚ ሰውራዊ ባይቶ ነቲ ኣብ ኤርትራ ዝተንፍጎ ናይ ቃልሲ ባይታ፡ ኣብ ጎረባብቲ ሃገራት ኮይኑ ክቕጽሎ መደብ ኣውጽአ። ክልተ ኣብ ሜዳ መሻርኽቲ ዝነበሩ፡ ተመሓዝዮም ንተሓኤ ዝሃረሙ፡ ህዝባዊ ግንባር ሓርነት ኤርትራን ህዝባዊ ወያነ ሓርነት ትግራይን ኣብ ኤርትራን ኢትዮጵያን መንግስታት ኮይኖም። ብኣብ ስልጣን ዘለዉ ኣቢልካ ናብ ኢትዮጵያ ምእታው ዝመስል ኣይነበረን። እንተኾነ ግን ኢትዮጵያ ብዙሓት ፖለቲካዊ ሓይልታት ዝዋስኡላ ሃገር ስለዝነበረት፡ በቲ ሓደ ሓይሊ እንተተዓጸኻ በቲ ካልእ ሓይሊ ክኽፈተልካ ስለዝኽእል መሪሕነት ሰውራዊ ባይቶ ንኹሉ ዕድላት ዳህሰሰ። ኣብቲ ድህሰሳ ግን ዋላ እቲ ናይ ህዝባዊ ግምባር መንገዲ ክኽተል ኢዩ ተባሂሉ ዝተፈርሐ ህዝባዊ ወያነ፡ ኣብ ኢትዮጵያ ኣቲና ክንንቀሳቐስ ከም እንኽእል ፈቐደ። እዚ እዋንዚ ቅድሚ ረፈረንደም ስለ ዝነበረ ኤርትራዊ ክነስኻ ኢትዮጵያዊ መሲልካ ምንቅስቓስ ዘጸግም ብዘይ ምንባሩ ኢዩ።
ገለ ኣባላት መሪሕነትን ላዕለዎት ካድራትን ተሓኤ ሰውራዊ ባይቶ ኣብ ቀዳማይ ሰሙን ወርሒ ሚያዝያ 1992 ንመጀመርታ ግዜ ናብ ኣዲስ ኣበባ ኣተዉ። እዚ ንመሪሕነት ህዝባዊ ግምባር መንጸሮር ዘትሕዝ ዜና ኮነ። ድሕሪ'ዚ ድማ፡ መራሕትን ካድራትን ናይዚ ውድብ ክጨውዩ፡ ክኣስሩን ክቕንጽሉን ከም መደብ ሓዙዎ። ቀለስትን ኣዋፈርትን ዝነበሩ ኣባላት ላዕለዋይ መሪሕነት ሰውራዊ ባይቶ ተጋደልቲ ወልደማርያምን ተኽለብርሃንን ኣብታ ወርሒ ብ26ሚያዝያ 1992 ኣብ ከሰላ ምስ ጸጥታ ሱዳን ብምትሕብባር ካብ ገዛ ናይ ዘመዶም ጨወይዎም። ሽዑ ምስ ወሰድዎም ኣበይ ኣለዉ ዘይበሃሉ እነሆ ንሰላሳ ዓመታት ኩነታቶም ስዉር ኣሎ።
መሪሕነት ህዝባዊ ግምባር ናይ ምእሳርን ምቕንጻልን መደባቶም ብምቕጻል፡ ካብቶም ኣብ ኢትዮጵያ ኣትዮም ዝንቀሳቐሱ ዝነበሩ ኣባላት ሰውራዊ ባይቶ፡ ብዝገበርዎ ሓያል ድፍኢት 26 ተቃለስቲ ብ28 ሚያዝያ 1994 ብመንግስቲ ኢትዮጵያ ተቐይዶም። እንተኾነ ግን፡ ውድብ ሰውራዊ ባይቶ ብዝገበሮ ሓያል ጻዕርን ተጽዕኖን ማእሰርቶም ኣብ ማሕበረሰብ ዓለም ስለዝተጋውሐን መንግስቲ ኢትዮጵያ ፍቓደኛ ስለዘይኮነን “ኣረኩብኒ” ዝብል ጠለብ መንግስቲ ኤርትራ ኣይተዓወተን። መንግስታት ኣመሪካ፡ ኣውስትራልያን ኤውሮጳን ኣብ ቤት ማእሰርቲ እንከለዉ ፖለቲካዊ ዑቕባ ብምሃብ ከኣ ነናብ ሃገረን ወሲደንኦም። ዝተረፉውን ብሜላ ናብ ድሕነት ዝረኽብሉ ሃገራት ተሰዲዶም።
መሪሕነት ናይዚ ክሳብ 1994 ህግሓኤ ካብ 1994 ንደሓር ድማ ህግደፍ ተባሂሉ ዝፍለጥ ዘሎ ግንባር፡ ናይ ኣስማት ፍልልይ እንተዘይኮይኑ ናይ ተግባርን ባህሪን ፍልልይ የብሉን። ሰብኣውን ዲሞክራስያውን መሰላቶም ንዘዘውተሩ ብቐጻሊ ብውልቀ ይኹን ብእኩብ ኣሲሮም ኩነታቶም ኣብ ዘይፍለጥ ደርብዮሞም ሃለዋቶም የጥፍእዎም። መሪሕነት ህዝባዊ ግንባር ኣብ ልዕሊቲ ዘርዚርናዮ ዘሎና እከይ ስራሓቶም፡ ኣብ ወርሒ ሚያዝያ 1992 መሻይኽን መምሃራንን ዝርከብዎ፡ ብተመሳሳሊ ኣብ ታሕሳስ 1994 ብርክት ዝበሉ ንጹሃት ዜጋታት ካብ ከረንን ከባቢኡን ኣቑርደትን ጨውዮም ብምውሳድ ኣበይ ከምዘእተዉዎም ኣጥፊኦሞም ኢዮም።
ስም ውድቦም ናብ ህግደፍ ምስ ቀየሩ ድማ፡ ኣብ መስከረም 2001 ኣብ መንግስቲ ዝነበሩ ላዕለዎት ሰብ ስልጣንን ጋዜጠኛታትን ብብዝሒ ኣሲሮም የሳቕይዎም ኣለዉ።
ነዚ ከም ኣብነታት ድኣ ንጠቕሶ ኣለና እምበር ብፖለቲካዊ ኣተሓሳስባኦምን ሃይማኖታዊ እምነቶምን ንዓመታት ተኣሲሮም ዝማሰኑ ብዝሓት ኢዮም። ህዝቢ ኤርትር ንገዛእ ርእሱ እታ ዝነኣሰት ሰብኣዊ መሰሉ ከተኽብረሉ ዘይከኣለት ሃገሩ ዓባይ ቤት ማእሰርቲ ኮይናቶ ኣላ።


text:
Radio Erena: 27 March 2022
መንግስቲ ግብጺ፣ ኣብ ሃገሩ ዝርከቡ ስደተኛታት ብሓይሊ ናብ ሃገሮም ከምዝምለሱ ዝገብሮ ዘሎ ምጥራዝ ደው ከብል ኣምነስቲ ኢንተርናሽናል ጸዊዑ።
እቲ ኣህጉራዊ ትካል ብዕለት 25 መጋቢት ኣብ ዘውጸኦ መግለጺ፣ ኣብዚ ዝሓለፈ ክልተ ሳምንታት ጥራይ፣ መንግስቲ ግብጺ 31 ኤርትራውያን ናብ ሃገሮም ሰጒጉ። ኣብ ኣስዋን ተቐዪዶም ዝጸንሑ፣ ትሕቲ ዕድመ ህጻናት ዝርከብዎም ካልኦት ሓምሳ ከኣ ንክጥርዞም ኣብ መስርሕ ምህላዉ፣ ኣምነስቲ ኣቃሊዑ።
ቤት ጽሕፈት’ቲ ትካል ኣብ ማእከላይ ምብራቕን ሰሜን ኣፍሪቃን ኣብ ዝሃቦ መግለጺ፣ ግብጺ ንዝኣተወቶ ኣህጉራዊ ውዕል ምሕላው መሰል ስደተኛታት ብምጥሓስ ንእተካዪዶ ዘላ መስርሕ ምስጓግ ደው ከተብል ጸዊዑ። ስቓይን መግረፍትን ዝተሓወሶ ግፍዕታት ኣብ ልዕሊ ኤርትራውያን ይፍጸም ከምዘሎ ዝገልጽ እቲ ቤት ጽሕፈት፣ መስርሕ ምስጓግ ደው ክብል፣ ኣብ ትሕቲ ቀይዲ ዝርከቡ ከኣ ብቕልጡፍ ናጻ ክወጹ ጸዊዑ።
እቶም ኣብ ማእሰርቲ ዘለዉ ኤርትራውያን ስደተኛታት፣ ብዘይሕጋዊ መስርሕ ምቕያዶም ጥራይ ከይኣክል፣ ንሰብኣዊ ክብሪ ዘዋርድ፣ እኹል ቀረብ ማይን መግብን ዘይብሉን ሕክምናዊ ኣገልግሎት ኣብ ዘይረኽቡሉን ኩነታት ምህላዎም ኣዝዩ ኣተሓሳሳቢ ምዃኑ’ዩ ኣምነስቲ ዝገልጽ።
ሓይልታት ጸጥታ ግብጺ፣ ብፍላይ ኣብ ልዕሊ ኤርትራውያን ስደተኛታት ግፋ ከካዪዱን፣ ብዘይዝኾነ ምኽኒያት ክኣስሩን ጸኒሖም እዮም።
ብተመሳሳሊ፣ እቶም ናብ ኤርትራ ዝተመልሱ እውን፣ ከም ከዳዓት ተቖጺሮም፣ ብመንግስቲ ኤርትራ ካልእ ማእሰርትን መከራን ከምዝርእዩ፣ ኣብ ወርሒ ጥቅምቲ ናይ 2021 ዝወጸ ጸብጻብ ሰብኣዊ መሰላት ውድብ ሕቡራት ሃገራት የመልክት።
ኣብ ግብጺ፣ ካብ ተጸዋዒ ስደተኛታት ውድብ ሕቡራት ሃገራት ወግዓዊ ኣፍልጦ ዝተዋህቡ ኤርትራውያን፣ ልዕሊ 20,700 ይበጽሑ።
===================


text:
ምሕረት ዘይህብ ምሕረት ክሓትት፡ ሰላም ዘይህብ ብሰላም ክዛረብ፡ ብከመይ ይከኣል!!
ምሕረት ዘይሕብ ምሕረት ክሓትት፡ ሰላም ዘይህብ ብሰላም ክዛረብ፡ ብከመይ ይከኣል!!
መራሕቲ ሰለስተ ሃገራት ኤርትራ፡ኢትዮጵያ ፡ሶማልያ ኣብ ዝሓለፈ ዓመት ተራኺቦም፡ ብዛዕባ ዞባዊ ቀርኒ ኣፍሪቃ ከም ዝዘተዩ ይዝከር፡ ኣብ’ዚ ሒዝናዮ ዘለና ዓመት ከኣ ብዕለት 27 ጥሪ 2020 ኣብ ከተማ ኣስመራ ተራኺቦም ዘትዮም። ኣብ’ዘን ሃገራት ቀሪኒ ኣፍሪቃ፡ኣብ መንጎ ኤርትራን ኢትዮጵያን ሶማልያን ዝካየድ ዘሎ ቅልጡፍን ተደጋጋሚ ርክባት ምስ ንዕዘብን ነስተውዕልን፡ኣብ’ቲ ከባቢ ዘሎ ኩልንተናዊ ሕቶታት ብፍላይ ሰላምን ምርግግጋእን ብዙሕ ዘዛርብ’ኳ እንተኾነ፡ ቅድም ቀዳድም ኣብ ዘቤታዊ ዘሎ ሰላም እንታይ ይመስል ዝብል ዘትኮረ ሕቶ፡ብቀንዱ እዞም መራሕቲ ኣብ ጉዳይ ህዝቦምን ሃገሮም ክሰርሕዎ ዘለዎምን ዝግበኦምን ዕዮ ሰላም ወንዚፎም እንተኸዱስ መስርሕ ሰላምን ዞባዊ ምርግጋእ ክመጽእ ይከኣል ዶ ዝብል ሕቶ፡ማንም ክምልሶ ዝኽእል ላህመታዊ ሕቶ ሀ ሁ ፖለቲካዊ እዩ።
ብዝኾነ ኣብ’ዚ ኣርእስቲ ብዛዕባ ዞባዊ ኩነታት ክንዛረበሉ ዘኽእል ሰፊሕ ጉዳይ’ኳ እንተሃለወ፡ ቅድም ቀዳድም ብዛዕባ ፍሉይ ጉዳያት ኤርትራ ምዝራብ ከም ዘምሕርን፡ ብድሕሪኡ ከኣ ውዕላት ሰላምን ምርግጋእ ሰለስቲኤን ሃገራት ኣበይ ክበጽሕ ከም ዝኽእል ግምት ክህበና ዝኽእል ይኸውን።
እሞ ብዛዕባ ሓባራዊ ስሉሳዊ ውዕላት ንዝምልከት ፍላይ ብጉዳይ ኤርትራ ኣልዒልካ ክዝረብ ዘኽእል ኣይኮነን። ከም’ዚ ልዕል ክብል ዝተጠቕሰ፡ ቅድሚ ንክልትኣዊ ይኹን ስሉሳዊ ዝርርብ፡ ስምምዕ፡ ውዕላት ምክያድ፡ ዘቤታዊ ጉዳይት መደብ ምጽፍፋ፡ ምስራዕ ጥራሕ ዘይኮነ፡ ብቀንዱ ኣብ ቅዋማዊ ፍትሓዊ፡ህዝባዊ ዲሞክራሲያዊ ትካላዊ መንግስታዊ ኣሰራርሓ ዝተመርኮሰ ክኸውን ከም ዝግባእ ዘካትዕ ኣይኮነን። እዚ ከኣ ርእይቶ ውሓዲለ ጥራሕ ዘይኮነ መላእ ደምበ ፍትሒ ዝኣምነሉን ዝቃለሰሉን፡ ኣድማሳዊ ፖለቲካዊ ፍታሕ ዘማዕዱ ሓይልታት ዝርእዮን ዝርድኦን’ዩ።
ደጊም ነዚ መትከላዊ ቅዋማዊ ኣሰራርሓ ሰጊርካ፡ ገና ኣብ ፖለቲካዊ፡ ማሕበራዊ፡ ቁጠባዊ፡ ውሕስነታ ዘየረጋገጸት ሃገር ኤርትራ ኣብ ከም’ዚ ዝኣመሰለ ዞባዊ ስምምዓትን ውዕላትን ምቝማትን ምምዕዳውን፡ ነቲ ዘቤታዊ ሽግራ ንምሽፋ ዝግበር ሽርሒ፡ ብሓትነት ስልጣን መላኺ ስርዓት ጃንዳ ህግዲፍ ንምሕያል ካብ ምዃኑ ሓሊፉ፡ ካልእ ፋይዳን ረብሓ ህዝቢ ከም ዘይውክልን ዘየረጋግጽን ዘርድእ’ዩ።
ኤርትራ ዋሕስ ህዝባ ክሳብ ዘይኮነት፡ መሰልን ህዝባ ክሳብ ዘይሓለወት፡ ምስ ዓለምና ብማዕዶ፡ ምስ ጎረባብቲ ሃገራቲ ሃገራት ብቀረባ ዝካየድ ዝተመጣጠነ ፖለቲካዊ ዲፖሎማሲያዊ ዝምድና፡ ቁጠባዊ ዕብየት፡ ማሕበራዊ ምምሕያሽ ዘይገበረት፡ ነቲ ዝሕሰብን ሸበድበድ ዝበሃለሉ ዘሎ ዞባዊ ሰላምን ጸጥታዊ ምርግጋእ ትርጉም ዝህበሉ፡ ውጽኢት ዘይረከበሉ ከንቱ ስርሓት መድረኻዊ ትያትሮ ወይ ላግጺ ምዃኑ ጥራሕ’ዩ ዘርኢ። ነዚ ዓቢ ትያትሮ መላኺ ስርዓት ህግዲፍ ኣብ ዞባዊ ውዕላትን ስምምዕትን ከኣ፡ ምስ’ቲ ኣብ ባይታ ዘሎ ኩነታት ህዝቢ ኤርትራ ይኹን ጎረባብቲ ሃገራት ዘይከይድ ጠለባትን መደባትን ምዃኑ ምግላጽ፡ ግደ ደላይ ፍትሒ ዝኾነ ህዝብና ምዃኑ ዘይሳሕት’ዩ።
ሰላም ፍትሒ ዝጸልእ የልቦን። ይኹን’ምበር ሰላምስ ክመጽእን ክረጋግጽን እንተኣ ተደልዩ ከኣ ብመንገዲ ሰላም ትካልዊ ኣሰራርሓ፡ ምርግጋእ፡ ህድኣት እምበር፡ ከም ወዮ መላኺ ስርዓት ኣብ ልዕሊ ህዝቢ ኤርትራ ኣዘውቲሩ ዝፍጽሞ ዘሎ መወድዳደሪ ዘይብሉ ግፍዓዊ ተግባራት፡ ማእሰርቲ፡ ጭውያ፡ ሞትን ስደትን ኣይኮነን። ፖለቲካ ኤርትራ ከም ሻሙ ዝበሃለሉ ”ዕዳጋ ምሸት” ኣይኮነን። ካብ ጥንቲ ጥቅምቲ ውሕሉል ኣካይዳ ዘለዎ፡ ብስርዓትን ሕግን ዝፍጸም’ምበር። ሎሚ ከኣ መቀጸልታ ወለዶ ውሕሉል ባህሊ ስርዓትን ሕግን ህዝቢ ኤርትራ፡ ኣብ ቃልሲ ንፍትሒ ጸሚዱ ኣብ ዝሃለወሉ መድረኽ፡ ክጥሕሶ፡ክሰግሮ፡ ንመደናገሪ ክጥቀምሉ ዝፍትን ኣካል ቦታ ከም ዘይብሉ፡ ሎሚ ንድሕነት ህዝብን ሃገርን ተላዒሉ ዘሎ ድምኢ ኤርትራውያን ዓብይ ምስክር’ዩ።
ወዮ ደኣ ኣብ ዘይጉዳይና ከይንኣቱ’ምበር፡ ጎረባብትና’ውን በዚ ኣብ ኤርትራ ዝካየድ ዘሎ ዘይፍትሓዊ ምልካዊ ተግባራት፡ ምስ’ቲ ዝኸይድ ዘሎ ዞባዊ ውዕላት ንምዕዋቱ ዘጸግም ምዃኑ ስክፍትኦም ዝገልጹ ሓይልታት ውሑዳት ዘይምዃኖም፡ ኣብ ማሕበራዊ መራኸቢ ብዙሓት ንስምዖን ንዕዘቦን ዘሎ ጉዳይ’ዩ። እዚ ጉዳይ ከኣ ንቅዋማዊ ፍትሓዊ ሕቶ ህዝቢ ኤርትራ ሕጋውነቱ፡ ሞጎትኡ ሓቀይና ምዃኑ ዘረጋግጽሉ’ዩ።
ምሕረት ዘይህብ ምሕረት ክሓትት፡ሰላም ዘይብሉ ብሰላም ክዛረብ ከኣ ኣይክእልን’ዩ። ህግዲፍ ኣብነት ምሕረት ዘይብሉ፡ ሰላም ዘይደሊ ንብሕታዊ ስልጣኑ በዚ ጉዳይ ክዛረብ፡ ካብኡ ሓሊፉ ኣብ ዞባዊ መድረኽ ክዕንድር ባዕሉ ኣብ ማሕለኻ ዝኣትወሉ ዘሎ ምልክት ፍጹም ፍሽለቱ፡ መወዳእትኡ ከኣ ንዞባዊ ሰላም ዘይኮነ ንውድቀቱ ዝእውጀሉ ዘሎ ስዓት ብምዃኑ ደላይ ፍትሒ ዝኾነ ህዝብና ተቢዑ፡ ኣብ ቃልሱ ክጸንዕን ተሪሩ ክቃለስ ይግባእ።
ፍትሒ ይንገስ
ዜናን ሓበሬታን ውሓዲለ
14 ለካቲት 2020


text:
Radio Erena: 31 August 2018
ልዕሊ ሓደ ዓመት ኣቑጺሩ ዘሎ፣ ብግምት ዝተሰልዐ ምኽፋል ውህሉል ዕዳ ኣገልግሎት ኤሌክትሪክ ንህዝቢ የማርሮ ከምዘሎ ተሓቢሩ።
እዚ ኣቐዲሙ ብሬድዮ ኤረና ብተደጋጋሚ ክቃላሕ ዝጸንሐ ጉዳይ፣ ዓመቱ ቀሪቡ ክነሱ፣ ክሳብ እዚ እዋን’ዚ ዝኾነ መፍትሒ ኣይተረኽበሉን።
በዓል መዚ ኣገልግሎት ኤሌክትሪክ ኤርትራ ንመንግስታዊ ማዕከናት ዜና ኣብ ዝሃቦ ሓበሬታ፣ ሓንሳእ ቆጻሪት ዘንብቡ ዓቕሚ ሰብ ስኢና ካልእ እዋን ከኣ ክፍሊት ንእክበሉ ብዝሒ ዓቕሚ ሰብ የብልናን ዝኣመልሰለ ምላሽ ክህብ ምጽንሑ ይፍለጥ።
ኣብዚ ሳልስቲ’ዚ ንኣገልግሎት ዜና ኤርትራ ኣብ ዝሃቦ ሓበሬታ፣ ሕጂ’ውን እቲ ጸገም ዝተፈጥረ ቈጸርቲ ኣብ እዋኑ ስለዘይተነበባን ብኻልእ ረቛሒታትን ዝሰዓበ ኮይኑ እቲ ቀንዲ ጸገም ድማ ዋሕዲ ሰራሕተኛታት ከምዝኾነ ሓቢሩ ኣሎ።
ብስም ምምቕራሕ ውህሉል ዕዳ ብግምት ዝስላዕ ዘሎ ክፍሊት ንሓንቲ ቆጻሪት ናይ ተራ መንበሪ ገዛ፣ ክሳብ 3 ሽሕ ናቕፋ ዝበጽሓሉ እዋናት ምህላዉ ሬድዮ ኤረና ዝተወከሰቶም ነበርቲ ኣስመራ የረጋግጹ።
እዚ ናይቲ ቅድሚ ሓደ ዓመት ኣቢሉ ዘይተነበበ ቆጻሪት፣ ብምምቅራሕ ውህሉል ዕዳ ዝስላዕ ዘሎ ሰፍ ዘይብል ክፍሊት ንህዝቢ የማርሮ እኳ እንተሎ፣ በዓል መዚ ኤሌክትሪክ፣ ኣብዚ ዓመት’ዚ’ውን ስሩዕ ቆጻሪት ናይ ምንባብ መስርሕ የካይድ ከምዘየሎ ይፍለጥ።
=====================


text:
መጽሓፍ ፊሊሞን እታ ዝነኣሸትን ዝሓጸረትን ክፍሊ ሓድሽ ኪዳን እያ። 26 ጥቅስታታ ኣለዋ። ግን ከኣ ኣገዳሲት መጽሓፍ። ኣገዳሲት ዝገብራ ድማ ብዛዕባ ይቅሬት፣ ምሕረት፣ ምቅብባል እትምህር መጽሓፍ ስለ ዝዀነት እዩ። እዛ ደብዳቤ ንሰብ ቆሎሴ ዘይኰነስ፣ ኣብ ቆሎሴ ዝነብር ዝነበረ ኣማኒ ሓው፣ ንፊሊሞን እተጻሕፈ እያ። ፊሊሞን ሃብታም ነጋዳይ እዩ ዝነበረ። ኣብ ትሕቲኡ ድማ ዝግዝኡ ባሮት ነበርዎ። ገዛእ ርእሱ ንሕብረት ዝሃበ ስለ ዝነበረ፣ ኣብ ቤቱ ማሕበር ነበረት። ሓደ ካብኦም ድማ ኦነሲሞስ እዩ። እዛ ደብዳቤ ብኢድ ሃዋርያ ጳውሎስ 60ዓመት ድ.ል.ክ እተጻሕፈት እያ። ዝጸሓፈላ ምኽንያት ድማ ፊሊሞን፣ ንኦኒሲሞስ ይቅረ ክብለሉ፣ ከም ሓዉ ድማ ክቅበሎ ንኽልምኖን እዩ።
ኦኒሲሞስ ማለት “ጠቃሚ” ማለት እዩ። ኦነሲሞስ ግና ከም ስሙ ኰይኑ ኣይተረኽበን። ካብ ፊሊሞን ከም ድላዩ ሃዲሙ። ክሃድም ከሎ ድማ ዝሰረቆ፣ ብኢደ ዋንኑ ዝወሰዶ ገንዘብ፣ ንብረት ከም ዝነበረ ይንገር። እንተተታሒዙ ድማ ብሕጊ ሮማውያን ዝጽበዮ ፍርዲ ስቃይን ሞትን እዩ። ኣስታት 1000ኪሜ ዝኣክል ተጋዒዙ ድማ ናብ ሮሜ መጸ። ሃዋርያ ጳውሎስ ድማ ነገሩ ብቄሳር ክሳብ ዝስማዕ ኣብ ናይ ገዛ ማእሰርቲ ኣብ ሮሜ ይሕሎ ነበረ። ኣብዚ ከምዚ ኩነት ድማ እዮ ሃዋርያ ጳውሎስን ኦኒስሞስን እተራኸቡ። ኦኒሲሞስ ካብ ሃዋርያ ጳውሎስ ንእምነት ዝዀኖ ቃል ምስ ሰምዐ፣ ህይወቱ ንኣምላኽ ሂቡ። ኣማኒ ሓው ኰይኑ። ድሕረ ባይታኡ ንሃዋርያ ጳውሎስ ስለ ነገሮ፣ ናብቲ ዝመጸሉ ክምለስ ምስ ሃዋርያ ጳውሎስ ተሰማምዐ። ጳውሎስ ድማ ብኢድ ኦነሲሞስ ደብዳቤ ልኢኹ። እዛ ደብዳቤ እዚኣ ድማ ንፊሊሞን ዝተጻሕፈት ደብዳቤ እያ።
እዛ መጽሓፍ ብዛዕባ “ይቅረታ”፣ “እንደገና ምቅባል” እትምህር ደብዳቤ ስለ ዝዀነት ኣብ ህይወት ኣማኒ ዓቢ ጽልዋ ኣለዋ። ብዛዓባ ግብራዊ ክርስትና እትዛረብ መጽሓፍ። ውዓል ሕደር ዘየድልዮ ተግባር። ናይ ሰብ ድሕረ ባይታን ማዕረግን ብዘየገድስ ንኹሉ ብሓደ ዓይኒ ክጥምት እትምህር መጽሓፍ። ዝተጋገዮ ዝበዶሎ ከይጸብጸብካ ከም ብክርስቶስ ሓው ይቅረ ክትብል እትመክር መጽሓፍ። ከምቲ ክርስቶስ ዝተቀበለናን ይቅረ ዝበለልናን፣ ንሓድሕድና ይቅር ክንብህሃል እተስተምህር መጽሓፍ። ናይ ምድሪ ሕጊ ስርዓት ብዘየገድስ ንብክርስቶስ ሓው/ሓፍቲ ብፍቅሪ እንደገና ክንቅበል እተለብም መጽሓፍ። “ከምቲ በደሎም ዝሓደግናሎም፣ በደልና ሕደገልና” ዝብል ጸሎት፣ ኣብ ከናፍርና ሓቂ ክኸውን እትሕግዝ መጽሓፍ።
ምስ ኦነሲሞስ ዘመሳስለና ብዙሕ ነገር ኣሎ። ከምቲ ኦነሲሞስ ባርያ ፊሊሞን ዝነበረ፣ ንሕና’ውን ባሮት ሓጢኣት ነበርና (ዮሃ8፣34, ሮሜ6፣17,18, 20)። ከምቲ ካብ ፊሊሞን ዝሃደመ፣ ንሕናውን ካብ ክርስቶስ ርሑቃት ነበርና (ኤፊ2፣13)። ከምቲ ፍርዲ ኦነሲሞስ ስቃይ ሞት ዝነበረ፣ ንሕናውን ዝጽበየና ዝነበረ ዓስቢ ሓጢኣት ሞት እዩ ነይሩ (ሮሜ6፣22,23)። ከምቲ ዕዳ ኦነሲሞስ ክኸፍል ሃዋርያ ጳውሎስ ፍቃደኛ ዝነበረ፣ ንዓና’ውን ዕዳና ክርስቶስ ኣብ መስቀል ከፊልዎ እዩ (ሮሜ5፣8-10)። ከምቲ ፊሊሞን ምእንቲ ሃዋርያ ጳውሎስ ክብል ዝተቀበሎ፣ እ/ሔር ኣቦ ድማ ብክርስትስ ተቀቢልና እዩ (ኤፊ2፣16-18)። ከምቲ ፊሊሞን ንኦነሲሞስ ከምኡ ድማ ክርስቶስ ንዓና ገና ጸላእቱ ከለና ኣፍቂሩና። ኣብ ክንዳና ህይወቱ ከፊሉ፣ ካብ ባርነት ሓጢኣት ሓራ ኣውጺኡ፣ ናብ ኣቦ ኣቅሪብና (ሮሜ5፣9,10)። ዘይግብኣና ሂቡና።
ኣብ ጫማ ኦነሲሞስ፣- ኣነ እሱር ብጐይታ (ጥቅሲ1)። ሃዋርያ ጳውሎስ ኣብ ትሕቲ ቀይዲ ሙዃን ይርድኦ እዩ። ምኽንያቱ ኣብ ከም ድሌቱ ክገብር፣ ናብ ዝደለዮ ክኸይድ ኣብ ዘይክእለሉ ቦት፣ ናይ ገዛ ቤት ማእሰርቲ ስለ ዝነበረ። ስለዚ ድማ ኦነሲሞስ ዝሓለፎ፣ ዝነብሮ ዝነበረ ክርድኣሉ ክኢሉ። ልዕሊ ኩሉ ድማ ሃዋይ ጳውሎስ ባርያ ሓጢኣት እንታይ ምኻኑ ዝተረድኦ ነበረ። ኣብ ሮሜ7 “ወይ ኣነ ምግዱር ሰብ ካብዚ ናይ ሓጢኣት ስጋ መን ኰን ሓራ ክገብረኒ ይኽእል” ብምባል ዝጨርሓሉ ግዜ ነይሩ እዩ። ኣብ ሮሜ6 ውን ባሮት ሓጢኣት ከለና…እዚ ሕጆ ንሓፍረሉ ዘለና እንተዘይኮኑ እንታይ ካልእ ፍረ ነይሩና” ብምባል ናይ ሓጢኣት ፍረ ብዝዀነ መገዲ ዘሕፍርን ዘነውርን ምዃኑ ተዛሪቡ ኣሎ። ዋላ እዃ ፊሊሞን ሃብታም እንተነበረ፣ ኦነሲሞስ ዝሓለፎን ዝስምዖ ስሚዒትን ክርድኦ ክኸብድ ስለ ዝኽእል፣ ህዋርያ ጳውልስ ገዛእ ርእሱ ኣብ ጫማ ኦነሲሞስ ብምእታው፣ ከምዚ ከማይ ጌርካ ተቀበሎ ብምባል ይመኽሮ። ሓጢኣተኛ ዝነበርኩ ሕጂ ግና ብክርስቶስ ዝተረኸብኩ እየ። ሰጓግ ማሕበር ዝነበርኩ ሕጂ ግና ብክርስቶስ ዝጠቅም ስለ ዝዀንኩ ከም እተኽብረኒን እትቅበለኒን እፈልጥ እየ። ንኦነሲሞስ ድማ ከምዚ ከማይ ጌርካ ተቀበሎ። ሃዋርያ ጳውሎስ ኣብ ኦነሲሞስ ክፈርድ ኣክእልን እዩ። ከምይሲ ንሱ ባዕሉ ዝነበሮን ዝሓለፎን ህይወት ስለ ዝዀነ። ስለዚ ድማ እዩ “ኣርኣያ ትዕግስቱ ኣብቶም ካልኦት መታን ከርኢ ኢሉስ ኣነ ምሕረት ዝረኸብኩ…ንዓይ ቀዳማዮም ሓጥእ ከድሕን ዝመጸ” (1ጢሞ1) ዝበለ። እዚ ኸኣ ኣምላኽ ዝሰምሮ ኣምላኻዊ ናብራ እዩ።
ምስክርነት ፊሊሞን፣- ልቢ ቅዱሳን ብኣኻ ስለ ዝቀሰነ (ጥቅሲ3)። ፊሊሞን ህይወቱ ጥራይ ዘይኰነ ንብረቱ ንኣምላኽ ዝሃበ እዩ ነይሩ። ቤቱ ንኣገልግሎትን ንሕብረት የሕዋትን ዝኸፈተ እዩ ነይሩ። ስለዚ ብኣካይድኡ ልቢ ቁዱሳን ዘቅሰነ፣ ብፍቅሩን እምነቱን ዝተመስከረሉ ሓው ነበረ። ምስቶም ምስኡ ዝነበሩ ኣሕዋት ክነብር ምንም ጸገም ኣይነበሮን። ሕጂ ግና ህይወቱ ዝርኣየላ፣ ኣበይ ደው ኢሉ ከም ዘሎ ዝፍተነላ ዓባይ ፈተና መጺኣቶ። ናይ ይቅሬታ ፈተና። ከምቲ ምስ ካልኦት፣ በዚ ነገር ከኣ ሃዋርያ ጳውሎስ “ንልበይ ኣቅስነለይ” ብምባል ለመኖ። ከምቲ ዝተመስከረሉ ከምኡ ድማ ኣብ ኦነሲሞስ ከርእዮ ተደልዩ። ኩሉ ደሓን ከሎ ምስ ኣሕዋት ክትፋቀር ቀሊል ክኸውን ይኽእል እዩ። ንዝበደለካ ይቅረለ ኢልካ እንደገና ምቅባል ክኸብድ ስለ ዝኽእል፣ ስላምን ጸጋን ተመንይሉ። ከመይ ብጸጋ ኣምላኽ ኩሉ ይከኣል ስለ ዝዀነ።
ግቡእ ኣማኒ፣- ምምላስ ኦነሲሞስ ናብ ፊሊሞን (ጥቅሲ11)። ኦነሲሞስ ዋላ እዃ ብጎይታ ኣሚኑ ካልኣይ ልደት ዝረኸበ እንተነበረ፣ ነቲ ዘበላሸዎ ከዕርዮ ናይ ግድን ነይሩ። ኦነሲሞስ ምንም ነገር ከም ዘይገበረ ስቅ ክብል ፍቃድ ኣምላኽ ኣይነበረን። ኦነሲሞስ ከማኻኒ ይኽእል ነይሩ እዩ። ኣምላኽ ይቅረ ከም ዝበለሉ ዘጠራጥር ኣይኰነን። ምስ ሓዉ ግና ከዕርዮ ነይርዎ። ቃል ኣምላኽ ዝበሎ፣ “..ኪድ ምስ ሓውኻ ተዓረቅ..” ምስ እዚ ንብሎ ዘለና ይሰማማዕ። ናብ ፊሊሞን ከይተመልሰ፣ ነገሩ ምስ ፊሊሞን ከየቅነዐ ዝጎዮ ጉያ ዝገብሮ ኣገልግሎት ከንቱ እዩ። ስለዚ ሃዋርያ ንፊሊሞን፣ “ናባኻ እሰዶ ኣለኹ” ብምባል ናብኡ ዝመለሶ። እ/ሔር ንኣጋር ዝሃባ ትእዛዝ ምስ እዚ ንብሎ ዘለና ይሰማማዕ፣ “ኪዲ ናብ እመቤትኪ ተመለሲ ኣብ ቅድሚኣ ድማ ትሕት በሊ”። ነግርኪ ምስኣ ኣቅንዒ። እ/ሄር ንትሑታት ጸጋ ይህቦም እዩ።
ትብዓት፣- ብሕጊ ሮማውያን ሓደ ባርያ ኣብ ጎይትኡ እንተዓሚጹ ዝጽበዮ ፍርዲ ሞት እዩ። ኦነሲሞስ ዋላ እዃ እዚ ዝፈልጥ እንተነበረ፣ ጉዳዩ ምስ ፊሊሞን ከዕሪ ቅኑዕ ከም ዝዀነ ስለ ዝፈለጠ፣ ነቲ ኣብ ቅድሚኡ ዝነበረ ሓደጋ ኣይፈርሆን። እዚ ድማ “ናይ ይቅሬታ ሓይሊ” እዩ። ኦነሲሞስ ዝነበሮ ትብዓት ድማ የረድኣና። ካብቲ ክገጥሞ ዝኽእል መቅጻዕቲ ንልዓሊ ነገሩ ምስ ሓዉ ምዕራይ ዝዓበየ ርዝነት ከም ዝለዎ ተሰወጦ። እዚ ድማ ስራሕ መንፈስ ቅዱስ እዩ። ምህዳም፣ ስቅ ምባል፣ ከምዘይኰነ ምስቃጥ መፍትሒ ከምዘይኰነ ተረድኦ። ስለዚ ነገሩ ምስ ፊሊሞን ከዕሪ ትብዓት ስለ ዝተረፎ ዝዀነ ዋጋ ክኸፍል ድልዊ ነበረ። ሓሳብ ኣምላኽ ክገብር ስለ ዝተላዕለ ድማ ሓለዋን መጎስን ኣምላኽን ምስኡ ነበረ።
ጽልዋ ኣብ ሕብረተሰብ፣- ከም ባርያ ዘይኰነ ከም ሓው ተቀበሎ (ጥቅሲ16)። የሱስ ኰነ ሃዋርያት ንባርነት ክጥፍኡ ተላዒሎም ኣይፈልጡን እዮም። ቀንዲ ዕላምኦም መንግስቲ ወንጌል ምስባኽ እዩ ነይሩ። ናይ ሰብ ድሕረ ባይታ ብዘየገድስ ወንጌል ንኹሉ ሰብ ምኻኑን፣ ንኹሉ ከም ዝልውጥን ተረዲኦም ነበሩ። ብግዚኡን ብዘይ ግዚኡን ድማ ንምንጋሩ ይተግሁ ነበሩ። ካብ ካህናት ሓላቁ ጭዋታትን ዘይተማህሩን ባራዩን ጎይተትን ድማ ንወንጌል ተኣዚዞም እዮም። ሓደ ካብኦም ድማ ኦነሲሞስ እዩ። “ሓው” ድማ ተባሂሉ። ታሪኽ ከም ዝምህረና ድማ ወንጌል “ባርነት” ደው ንምባል ዓቢ ተራ ከም ዝነበሮ ይነግረና። እዚ ዝዀነ ድማ ወንጌል ኣብ ሰብ ኣትዩ፣ ምንነቱን ኣተሓሳስብኡን ስለ ዝቅይር እዩ። ኦነሲሞስ እንደገና ከም ስሙ ዝጠቅም ኰይኑ፣ “ቅድሚ ሕጂ ኣይጠመካን፣ ሕጂ ግና ንዓይ ንዓኻ ንሕብረተሰብን ይጠቅም እዩ”። እዚ ድማ ናይ ወንጌል ሓይሊ እዩ። እቲ ሰጓጊ ማሕበርን፣ ኣብ ምቅታል እስቲፋኖስ ዝሰመረ ጳውሎስ’ውን ምስክር እዩ። ታሪኽ ቀይሩ ናይ ክብሪ ኣቅሓ ከም ዝገብር ኣብ ህይወቱ ተመኪርዎ እዩ። “ቃል መስቀል ነቶም ዝጠፍኡ ዕሽነት እዩ፣ ንዓና እንኣምን ግና ሓይሊ ኣምላኽ” እዩ” ድማ በለ። ንኣመናዝር፣ ቀተልቲ ነፍሲ ግብረ ሰዶማውያን ሰረቂ ሓሰውቲ መምለኽቲ ጣኦት መንቆልቲ..ወዘተ ቀይሩ ናብ ሕብረተሰብ ይጽምብሮም። ከም ዝጠቅሙ ድማ ይገብሮም።
መለኰታዊ ስራሕ ኣምላኽ፣- ዝተፈለየካ ንሓዋሩ መታን ክትረኽቦ እዩ ዝኸውን (ጥቅሲ15)። ኣብዚ ሓሳብ ሃዋርያ ጳውሎስ እዚ ኹሉ ብኣምላኽ ዝዀነ እዩ ኣይበለን። የግዳስ እቲ ዝዀነ ሕማቅ ነገር፣ ኣምላኽ ስለ ዝተጠቀመሉ፣ እቲ ሓንሳብ ካባኻ ዝረሓቐ ኦነሲሞስ፣ ንሓዋሩ መታን ንኽትረኽቦ ክኽውን ይኽእል እዩ ኢሉ ከረድኦ ፈተነ። ካብ ኣምላኽ ሕማቅ ኣይወጽእን እዩ። የግዳስ ካብ ዝተበላሸወ ሰናይ ነገር ምግባር ዝኽእል ኣምላኽ እዩ። ነቶም ዘፍቅርዎ ብስሙ ዝተጸውዑ ኩሉ ንሰናይ ከም ዝድግፎም ንኣምን ኢና (ሮሜ8)። ኣምላኽ ኩሉ ዝኽእል ስለ ዝዀነ፣ ብልዒ ካብ በላዒ ጥዑም ድማ ካብቲ ሓያል ከውጽእ ይከኣሎ እዩ። ከምቲ ጸላኢ ዝሓሰቦ ዘይኰነ፣ ኣምላኽ ንስርሑ ተጠቂሙሉ። ዮስየፍ ነሕዋቱ ዝበሎም’ውን ምስዚ ንብሎ ዘለና ይሰማማዕ፣ “ንስኻትኩም ንኽፍእ ሓሰብኩም…ኣምላኽ ግና ንጽቡቅ ሓሰበ”። ሃዋርያ ጳውሎስ ምስትውዓሉ ዝተኽፍተ ስለ ዝነበረ፣ ንፊሊሞን ከለብሞን፣ ዝተገልጸ ናይ ኣምላኽ ሓሳብ ከረድኦ ኢሉ እዚ ደብዳቤ ጸሓፈሉ። ካባኻ ሰሪቁ ሃዲሙ ነይሩ እዩ። ኣብቲ ዝሃደሞ ኣምላኽ ስለ ዝተራኸቦ እሞ ስለ ዝለወጦ ናባኻ እሰዶ ኣለኹ። ስለዚ ተቀበሎ እናበለ የተባብዖ።
ምርዳእ’ዶ ወይስ ስልጣን ምጥቃም፣- (ጥቅሲ17-19,22) ጳውሎስ ክእዝዝ ስልጣን ነይርዎ ክነሱ ከም ሓው ክምዕዶ ደልዩ። ፊሊሞን ዝደሓነ ብስብከት ሃዋርያ ጳውሎስ እዩ። ስለዚ ጳውሎስ ክእዝዞ መሰል ነይርዎ እዩ። እንተኾነ ካብ ብስልጣን፣ ብምርዳእ ናብቲ ቅኑዕ መገዲ ከምጽኦ ዝወሰዶ መገዲ ኣዝዩ ውቁብ እዩ ነይሩ። ፈትዩ እንተጌርዎ ዓስብን ፍረን ኣለዎ። ስለዚ ከገድዶ ኣይደለየን። ንኦነሲሞስ ይቅረ መታን ክብለሉ ዝተጠቀመሉ መገዲ ድማ “ከም ሓው ትርእየኒ እንተኰንካ” ዝብል እዩ ነይሩ። ሓይሊ “ሕውነት” ንሃዋርያ ጳውሎስ ጽቡቅ ጌሩ ተገሊጹሉ ነበረ። ሓደ ሰማያዊ ኣቦ ኣሎና። ብባህርይ ድማ ከምኡ ዝበለ የልቦን። ኣቦ ምሕረት እዩ። ንሱ ድማ ኣቦና፣ ንሕና ድማ ምሉዱ። ስለዚ ከም ውሉዱ፣ ናቱ ባህርይ ክንለብስ ይድለየና። ሓደ ኣቦ ስለ ዘለና ኩሉና ብኽርስቶስ የሕዋት ኢና። ከም ሓደ ስድራ ድማ ንሓድሕድና ክንቀባበል ግቡእ ኣለና። ከምቲ ንሱ ዝተቀበለና፣ ንሓድሕድና ክንቀባበል ይግብኣና። ብሓይሊ “ብስልጣን” ዘይኰነ ብምርዳእ “ሕውነት” ከእምኖ ደልዩ። ካብዚ ዚዓቢ ሞጎተ ድማ የልቦን።
ንጥፉእ ዝመልስ ዘስተኻኽል ሓይሊ፣- (ጥቅሲ10) ኦነሲሞስ ሞበቆሉ ፍርጋዊ እዩ ዝነበረ። ብታሪኽ ድማ ፍርጋውያን ብማህረምቲ ጥራይ እዮም ዝሰምዑን ኣደብ ዝገብሩ ዝብል ኣፈ ታሪኽ ነበረ። ወንገል ግና ዘይልውጦን ዘይቅይሮን ልቢ ከም ዘየለ ሓይሉ ኣመስኪሩ። መቅጻዕቲ መግረፍቲ መግናሕቲ ማእሰርቲ ከቅንዖ ዘይከኣለ፣ ወንጌል ግና ይፍውሶ እዩ። ከም ፈረስ ብሉጋም ክግራሕ ዘይከኣል፣ ወንጌል ግና ትኽኽል መገዲ የትሕዝ እዩ። እዚ ድማ ዓቢ ብስራትን ተስፋን እዩ። ነቲ ዝጠፍአ ዝረሓቀ ዝዀብለለ፣ ወንጌል ግና ይረኽቦን የቅርቦን። ሰብ ዝረሰዖ ካብ ሓሳቡ ዝደምሰሶ፣ ወንጌል ግና እንደገና ሰብ ጌሩ ናብ መጓሲኡን ህዝቡን ይጽምብሮ እዩ። ብመቁሕ ክተሓዝ ዘይከኣለ፣ ኣጋንንቲ ዝሰዓርዎ፣ ሰብ ዘሰክሐ፣ ካብ ሕብረተስብ ድማ ዝተገለለ፣ ሓይሊ ወገጌል ግና ሰብ ገሩ ምስ ሰብ ክጽምብሮ ይኽእል እዩ። ሓደ እኳ ኣሉ ክብለላ ዘይክእል፣ ዘገርም ተኣምራት ከገብር ይኽእል እዩ። ወንጌል ይልውጥ እዩ።
ንርሑቅ ዝጠመተ፣- ሓንሳብ ዝተፈለየካ ንሓዋሩ መታን ክትረኽቦ እዩ ዝኸውን (ጥቅሲ15)። የሕዋት ኰይኖም፣ ሕውነቶም ድማ ዘልኣለማዊ ኰይኑ። ኣብዛ ህይወት ጥራይ ዝውዳእ ዘይኰነ፣ ሞት ዘየቋርጾ ኣብ ሰማይ ዝቅጽል ሰማያዊ ሕውነት። እዚ ድማ ናይ ኣምላኽ ዘልኣለማዊ መደብ እዩ። ንጐይታን ባርያን ሓደ ገይሩ፣ መዋርስቲ ገበሮም። ብዘይ ምፍልላይ ንብረትን ዋንነትን ኣምላኽ ገበሮም። ብማሕተም መንፈስ ቅዱስ ስለ ዝተሓትሙ ነታ ትመጽእ መንግስቲ ወረስቲ ምዃኖም ርግጽነት ረኺቦም። ኣብ ኣምላኽ ኣይሁድ ጽርኣዊ ተባዕታይ ኣንስታይ ጭዋ ባርይ ዝተማህረን ዘይተማህረን ዝብሃል ከም ዘየለ ኣረጋጊጽሉ። ሓጢኣተኛ ጻድቅ፣ ውሉድ ኣምላኽን ውሉድ ድያሎስን ጥራይ እዩ ወንጌል ዝፍልጥ። ካብዚ ወጻኢ ኣብ መዝገብ ኣምላኽ የልቦን። መገዲ ኣምላኽ ብኣሰር ኣሰር ዘይብጻሕ ዓሚቅ እዩ። መገዲ ኣምላኽ ከም መገዲ ሰብ ኣይኰነን። እቲ ሓንሳብ ካብ ፊሊሞን ዝተፈለየ ኦነሲሞስ፣ ኣምላኽ ስለ ዝረኸቦ ንኹሉ ግዜ ምስ ፊሊሞን መታን ክኸውን እዩ። እዚ ድማ ዘግርም እዩ እዩ። ነቲ ሓቂ ክፈልጣ ኣእምሮ ስለ ዝሃቦ፣ ፍሊሞን ክርድኦ ይኽእል እዩ።


text:
ገዳም ኣቡነ ሰላማ፡ ኣብ ውሽጢ ገንኢ ዘሎ መብራህቲ
ብግርማይ ገብሩ
ከም ሃገረይ እኳ ዘይሰባሕኹ፡ ቀጢን ከም ስልኪ፡መሪር ከም ትኪ ኢለ ዝፍክር፡ ሻቡ ግን ኣብራኸይ ረይረይ በለ። ሰተታ ክብዲ እግረይ ምስ መሬት ዓሪኹ፡ ጠንጠነለይ ኢሉ እንትልገም፡ ብቐጢን ትእዛዝ ኣስናነይ ተደፊኡ ይለዓል።
ጭሩቕሩቕ ዝብል ድምፂ ዓይኒ ማይ፡ ካብ ፀድፊ ተሃንዲዱ ዝድፋእ ጃሕጃሕታ፡ ማይ ማህሌት ኰይኑ መንፈሰይ ኣበራበሮ።
ድምፂ ቆቋሕን ዛግራን "ኣንታ ኣይዞኻ እንዶ" ዝብለኒ ዘሎ መሰለኒ። ነቲ ወሓላሉ ብቂሔ ፅልሚ ዝሰፈየኦ ዝመስል ደናጉል ዝተመልኦ መንገዲ ከድክም ሰደርኩ። ምልዖ ትመስል ጐርዞ መቐነታ ኣፅኒዓ መሪሓትኒ፤ ርጋፃ እናረአኹ ተሳሓግኩ። ፃዕዳ ረሃፅ፡ ብኽልተ መታልሕተይ ፈለግ ሰሪሑ ኣንቈልቈለ።
ኣብ መሬት ትግራይ፡ ካብ መቐለ ብዓዲግራት ኣቢሉ፡ ናብ ዓድዋ ኣብ ዝወስድ ፀለሎ ዝመስል ፅርግያ፡ ብዘት ምስ በፃሕኻ ናብ ደቡብ ምዕራብ ገፅ ትእለ።
ኣብ ጣብያ ስምረት ቁሸት ተረኽ ኣብ እግሪ ሃው ዝበለ ፀድፊ፡ ቋቑራ ዝተሓብአ ታሪኽ'ሎ። መገሻይ ኣብ ክረምቲ ስለዝነበረ፡ ሌቛን ሓንፈፅን ተፀምቢለ፡ ነቲ ከም ማዕበል ቃላይ ዝሃንን ሰርጌናይ ጣፍ እናመዓደኹ ሓዀርኩ።
እቶም ኣብ ቅድመይ ዝተገተሩ ጫዓን ሰራውን "ኣንታ ኣጥዒሙልካ ድዩ ክሳብ ሎሚ እዚ ከባቢ ዘይትፈልጦ?" ኢሎም ዘባጭዉለይ ዘለዉ መሲሉ እውን ተዳመፀኒ፡ ጐታን ርእሰይ ደፊኤ መሰስ ናብ ሃገረ ታሪኽ። ሊቀ ማእምራን ሃይለ ደስታ ፃዕዳ ጭራ ነስ እናበሉ ተቐበሉኒ። መገሻ ናብ ጥንታዊ ገዳም እንዳ ኣቡነ ሰላማ።
ኣቡነ ሰላማ እንታዋይ እዮም?
ፍሬምናጦስ ካብ ኣቦኦም ምናጦስን ካብ ወላዲቶም ማርያም ሰናይትን ኣብ ሃገረ ግሪክ ተወሊዶም።
ድሕሪ ልደት የሱስ ክርስቶስ ብ335 ዓ.ም መሬት ኢትዮጵያ ረጊፆም፤ ትስኣቱ ቅዱሳን ቅድሚ ምምፀኦም 165 ዓመታት ቀዲሞም ኣትዮም። ብ345 ዓ.ም ድማ ናብ ተረኽ ደበኽ በሉ።
ኣባ ሰላማ ከሳቴ ብርሃን ብቀይሕ ባሕሪ ኣቢሎም ናብ ኢትዮጵያ ብምእታው ክርስትና ምጥማቕ ከምዝጀመሩ ይፍለጥ። ኣብ ኣኽሱም ፀኒሖም ናብ ከባቢ ብዘት ብምኻድ ኣብ ማይ ማሕገ ሰባት ኣጠሚቖም።
ሊቀ ማእምራን እዮም ዝዛረቡኒ ዘለዉ።
"ኣብ ኢትዮጵያ እምነት ነይሩ፤ ጥምቀትን ሃይማኖትን ግን ስለዘይነበረ፡ ኣባ ሰላማ ኣብ ግብፂ ቅብኣ ንግስነት ቤተ ክህነት ካብ ጳጳስ ኣቡነ ኣትናትዮስ ተቐቢሎም፡ ናብ ኢትዮጵያ ብምእታው ድማ ንህዝቢ ኣጠመቑ።
ቅድሚኡ ግና ካብ ግብፂ ብኣሻሓት ዝቑፀር ንዋይ ቅድሳን ሒዞም እንትመፅኡ ነገስታት ኣብርሃ ወኣፅብሃ ካብ ኣኽሱም ሰራዊቶም ሒዞም ናብ ኤርትራ ብምኻድ ተቐቢሎምዎም። ኣብ ደብረሲና ኣርብዓ መዓልትን ለይትን ኣጠሚቖም ድማ ናብ ኣኽሱም ኣተዉ። ብድሕሪኡ ብመንፈስ ቅዱስ ተመሪሖም ናብ ተረኽ ብምኻድ ኣብ ባዓቲ ኣገልግሎት እናሃቡ ንዓመታት ነቢሮም"
ከክንዲ ቁመትና ዝኸውን ሳዕሪ እናገላህና፡ ምስ ቈፅልን ዕንፀይትን እንተቓለስና ናብቲ በዓቲ ኣተና። ኣብ ተረኽ፡ ብመንጫዕጫዕታ ዝተዓጀበ፡ ኣቡነ ሰላማ ምስ ካልኦት መነንቲ ዝነብርሉ ዝነበሩ ኣብ ውሽጢ በዓቲ ቤተመቅደስ ኣሎ። ኣዕፅምቲ ቅዱሳንን ሓወልትን ይረአ።
'ንሕሙማትን ስንኩላትን ከምዝፍውስ ዝእመነሉ' ማይጸሎት ክሳብ ሕዚ ኣገልግሎት ይህብ።
ክሳብ ቀረባ እዋን ሊቃውንቲ ኣብቲ በዓቲ ይቅድሱን ይቖዉምን ነይሮም። ኰይኑ ግና ማይ እናዝረቘ ንዋየ ቅዱሳን ስለዘበላሹ፡ ኣብዚ እዋን እዚ እቲ ቤተ መቅደስ ምስቲ ናይ ማርያም ታቦት ካልእ ህንፃ ተሰሪሕሉ ካብ በዓቲ ቁሩብ ፈንተት ኢሉ ሰፊሩ'ሎ።
እቲ ኣባ ሰላማ ኣብ በዓቲ ዝሃነፅዎ ቤተመቅደስ፡ ባልህ በሃሊ ስኢኑ ስለዘይተፀገነ፡ እቲ ንዋየ ቅዱሳን ኣብ ዝባን እቲ በዓቲ ኣብ እትርከብ ክትወድቕ ዝበለት ዓምፃፅ መረባዕ ተዳጕኑ ይረአ፤ እቲ ቤተመቅደስ ድማ ዓለባ ሳሬት ተኸዲኑ ሰፈር ጣንጡ ኰይኑ'ሎ። ህዝቢ እቲ ከባቢ ምስጨነቖ ካልእ ደብሪ ሃኒፁ ነቲ ቤተመቕደሰ ቀይሩዎ።
ገዳም ኣቡነ ሰላማ፡ ኣብ ብራና ተወቂጡ ብዝሰፈረ ገድሎም ዝተመልአ እዩ። "ድርሳነ ማህያዊ፣ ኣርድእቲ፣ መጽሓፈ ሰዋስው፣ ክልተ ስንክሳር'ሎ፤ ኮታስ እንታይ እሞ ዘየለ። ግብረ ህማማት፣ ገድሊ ገብረ መንፈስ ቅዱስ፣ ኣቡነ ኣረጋዊ፣ ተክለሃይማኖት፣ ቅዱስ ጅወርግስ፣ ኪዳነምህረት፣ ክንደይ ኢና ክንብሎ፡ ጥንታዊ መሳቕል እዚ ብምልኡ'ሎ"
'ኣባ ሰላማ ሒዞምዋ ዝመፅኡ መስቀል ኣብ ቁሸት ተረኽ ተላባዲ ሕማም እንተኣትዩ፡ ህዝቢ ንዓ ከካብ ገዛኻ ውፃእ ተባሂሉ ኣብ ሓደ ግድሚ ይእከብ እሞ ዝተደገመ ማይ ይንፀግ፡ ፍቱን መድሓኒት ኰይኑ ሕማም ይጠፍእ፤ ህዝቢ ይፍወስ' ይብሉ እቶም መንፈሳዊ ኣቦ።
"እንዳ ኣቡነ ሰላማ ገዳም እዩ ነይሩ፤ ዳሓር ምስተጐሳቘለ እቶም ፈለስቲን ኣገልገልቶምን ተበታቲኖም፤ ናብ ደብሪ ተቐይሩ። ሰብ ስለዝሰኣነ፣ መካይን ስለዘይኣትወኦ፣ ኣጋይሽ ስለዘይመፅኡ፣ ኣፍልጦ ስለዘይረኸበ፡ ኣብ ውሽጢ ገንኢ ዘሎ መብራህቲ ኰይኑ'ሎ።
ኣቡነ ሰላማ ካብ ተረኽ ናብ ሰብኣ ዳሞ፡ ስበኣ እምባስነይቲ እናኸዱ እዮም ህዝቢ ዘጠምቑ ነይሮም።" ይብሉ ሊቀ ማእምራን ሃይለ።
መጽሓፍትን መሳቕልን ተዓብዒቡ፡ እቲ ገዳም ቤተ መዘክር ስለዘይብሉ ኣጋይሽ ኣይርእይዎን፤ የግዳስ ኣብ ሓንቲ ኣጉዶ ተዳጕኑ ይርከብ። ጥንታዊ ከበሮን ነጋሪትን ጠቐርን ዶሮናን ፀጊቡ ይረአ።
ጥንታዊ ገዳም ምዃኑ እናተኣመነሉ፡ ካልእስ ይትረፍ ኣባ ሰላማ ስሞም እምበር ገዳሞም ኣበይ ከምዝነበረ ብዙሕ ሰብ ኣይፈልጥን።
ቀሺ ገበዝ ኣባ ሰላማ፡ መልኣከ ሰላም ገብረስላሰ ኣስፍሃ፡ "ካብ ካህናት ወፃኢ ካልእ ክርእዮ ዘይፍቀድ ባዕሎም ኣባ ሰላማ ካብ ግሪክ ዘምፅእዎ ታቦት፣ ካብ እምነ በረድ ዝተቐረፀ ቀዋሚ መስቀል፣ ገዳም ምዃኑ ዝሕብር መድገምያ ባሕታውያን፣ ፃህለ ፅዋእ፣ እርፈ ፅዋእ፣ ካብ ብሪ፣ ነሃስን መዳብን ዝተሰርሑ መሳቕል ኣለዉ። ዝኣረጉ መጽሓፍቲ እውን ኣእማደ ምስጢር፣ ዝማሬ መዋስእቲ፣ ኣርባዕተ ወንጌል ካልኦት ብጣዕሚ ብዙሓት ሓድግታት ኣለዉ" ኢሎም።
እቲ ደብሪ ዋሕዲ ኣገልገልቲ ስለዘጓነፎ ምሒር የቋጭጮም። ጠመተ ስለዘይረኸበ ኣገልገልቲ እውን ራሕሪሖምዎ ከይዶም። ቁልጭ ዘዘበሉ ዲያቆናት ናብ ከተማታት እናወሓዙ፡ ኣብዚ ግዜ እዚ ክልተ ዲያቆናት ጥራይ እዮም ዘለዉ።
ኣብቲ ደብሪ ዘገልግሉ ካህናት እውን ብድኽነት ዝተዳህኹን ቁፅሮም እውን ተመናሚኑ ውሑዳት ከምዝተረፉን መልኣከ ሰላም ገብረስላሰ ይዛረቡ።
ሊቀ ማእምራን ሃይለ፡ ካብቲ ገዳም ብውሽጣ ውሽጢ ናብ ቅታ እንዳሚካኤልን ናብ እንዳ ኣብርሃ ወኣፅብሃ ዝወስድ መንገዲ ትሕቲ ምድሪ ከምዘሎ ይኣምኑ። ቀደም ኣገልገልቲ ይመላለስሉ ከምዝነበሩ ኣብ መጽሓፍቲ ሰፊሩ'ሎ ይብሉ። እንተ ሎሚ እትው ኢሉ ዝፍትን እምበር ደፊሩ ዝኸይድ የለን።
እቲ ካብ ከውሒ ተነዲሉን ተፋሒሩን ዝተሃነፀ ገዳም ኣብዚ ግዜ እዚ ሰብ ንምእታው ዘይደፍሮ ዝዓነወ ጉህሚ መሲሉ ይረአ። መልግብ ፈለስቲ ብውሕጅ ተጓሕጕሑ ኣዕፅምቲ ኣብ ልዕሊ መሬት ተዀሚሩ'ሎ። ካብ ሓደ ናብቲ ካልእ ዘናጥር መሳገሪ ኣእዋሙ ቦኽቢዅ ክርገፅ ዘይኽእል ሓንቲ ዓርቢ ዝተረፈቶ ሓድጊ ኰይኑ ኣሎ።
ኣብ መቐለ ኣብ ፍሬምናጦስ ኣቡነ ሰላማ ከሳቴ ብርሃን ዝበሃል መንፈሳዊ ኮሌጅ'ሎ፤ ቤት ትምህርቲ ከሳቴ ብርሃን እውን ይርከብ። እቲ ቤት ትምህርቲ ብዙሓት ምሁራን ኣፍርዩ፤ እቲ ኮሌጅ እውን ብርክት ዝበሉ ሊቃውንቲ የመርቕ'ሎ።
ብኻልእ ገፅ ኣብ ፍሬምናጦስ ማእኸል መሐብሐቢ ኣረጋውያን፣ ህፃውንትን ሕሙማት ኣእምሮን እውን ኣብ መቐለ ተኸፊቱ ኣገልግሎት ይህብ ኣሎ።
እዞም ብኣቡነ ሰላማ ዝተኸፈቱን ኣገልግሎት ኣብ ምሃብ ዝርከቡን ትካላት ብናይ እማን ንዝኽሪ ኣቡነ ሰላማ ከሳቴ ብርሃን ስለዝቖሙ ክነኣድን ክብሪ ክወሃቦ ዝግባእን ተግባር እዩ።
እዚ ከምዚ ኢሉ እንተሎ ግና፡ ታሪኽ ኣባ ሰላማ ከሳቴ ብርሃን ዘዘንትዉ መጽሓፍቲ ስሩዕ መደርደሪ ሓሪምዎም ተፀቓቒጦም ይበላሸዉ ኣለዉ፤ ኣባ ሰላማ መን እዮም? ካበይ መፂኦም? ስለምንታይ? እንታይ ገድልታት ፈፂሞም? ክፍለጥ፣ መፅናዕትን ምርምርን ክካየደሎም ይግባእ ነይሩ።
መንግስቲ ኣብዘለዎ ጠላዕ ግዜ፡ ኣብ ምዕቃብ ሓድግታት ንኽሰርሕ ኣብ ዝተጣየሸ ቢሮ ባህልን ቱሪዝምን ኣብ ዘለዋ ዓዲ፡ ገደም ኣባ ሰላማ ናብ ደብሪ ተቐይሩ፡ እሞ ድማ ኣጋይሽ ዘይርእይዎ ሎሚ እውን ኣብ ፀምፀም ዱሩን ኣብ ቋቑራን ተሸጕጡ'ሎ።
ህልውና እቲ ደብሪ እውን ኣብ እንግዳዓ ነበርቲ ቁሸት ተረኽ ወዲቑ'ሎ።


text:
October 10, 2015
መበል 70 ስሩዕ ኣኼባ ሓፈሻዊ ባይቶ ውድብ ሕቡራት ሃገራት ብ3 ጥቅምቲ ኣብ ከተማ ኒውዮርክ ተጋቢኡ ነይሩ። ኣብቲ ኣኼባ ሚኒስተር ጉዳያት ወጻኢ ኤርትራ ኣቶ ዑስማን ሳልሕ ዘቕረቦ መደረ እንሆ፦
ዝኸበርካ ፕረዚደንት፡
ፈለማ፡ ኣብ’ዚ መበል 70 ስሩዕ ኣኼባ ሓፈሻዊ ባይቶ ውድብ ሕቡራት ሃገራት፡ ፕረዚደንት ኴንካ ብምምራጽካ፡ “እንቋዕ ሓጎሰካ” ክብለካ ባህታ ይስመዓኒ። ንኽቡር ሚስተር ሳም ኩቴሳ’ውን፡ ስለ’ቲ ንዕማማት መበል 69 ስሩዕ ኣኼባ ሓፈሻዊ ባይቶ ውድብ ሕቡራት ሃገራት ኣብ ምስላጥ ዝገበሮ ዝነኣድ ጻዕሪ ኣድናቖተይ እገልጸሉ።
ክቡር ፕረዚደንት፡
ዝኸበርኩምን ዝኸበርክንን፡
ውድብ ሕቡራት ሃገራት፡ ሰላም፡ ፍትሒን ምዕባለን ንኹሉ፡ ንሓበራዊ ረብሓ ብሓባር ምዕያይ. . . ዝብሉ መብጽዓታት ሒዙ ካብ ዝውለድ 70 ዓመት ኣብ ዘቑጸረሉ እዋን፡ ፍትሕን ማዕርነትን ኣብ ዘይብላ፡


text:
ሓረስቶት ወረዳ ማይ ቅነጣል ስራሕቲ ልምዓት መስኖ ብምጉልባት ዓፀባን ጥሜትን ካብ ምቅላል ብተወሳኪ ጠንካራ ደጀን ሰራዊት ትግራይ ብምዃን ቓልስና ንምዕዋት ክንረባረብ ኢና ኢሎም፡፡ፋሽስታውያንን ወረርትን ሓይልታት ኣብ 2013 ዓ.ም ሓረስታይ ትግራይ ሓሪሱ ኣለሳሊሱን ዝኣከቦ ምህርቱ፣ ንዓመታት ዘፍረዮ ሃፍቱን ጥሪቱን ወሪሮሙን ኣበላሽዮምን እዮም፡፡ ብፅፍሩ ብረሃፁን ሓርኮትኮት ኢሉ ንባዕሉ ክኢሉ ንካልእ ዝዕንግል ዝነበረ ሓረስታይ ትግራይ ሐዚ ግን ንባዕሉ ክእንግድ እኳ ጋዶ ኰይንዎ ኣብ ፀገም ይርከብ፡፡
ሓረስቶት ወረዳ ማይ ቅነጣል እዉን ንዓመታት ዘፍረይዎ ሃፍቶሙን ጥሪቶሙን ተወሪሩ ብፍላይ ድማ ብመስኖ ዘልምዕዎ ፍርያቶም በቶም ወረርቲ ሓይልታት ተወሲዱ ዝተረፈ ድማ ክቃፀል ከም ዝተገበረ ገሊፆም፡፡ይኹን እምበር ይብሉ ሓረስቶት ወረዳ ማይ ቅነጣል ፀላእትና ብጥሜትን ሕማምን ከህልቑና ዋላ እኳ ላሕ እንተበሉ ንሕና ግን ከይተንበርከኽና ኣብ ስራሕቲ ልምዓት መስኖ ተዋፊርና ጥሜትን ዓፀባን ህዝብና ንምቅላል ላዕልን ታሕትን ንብል ኣለና ኢሎም፡፡
ከም ኣገላልፃ እቶም ሓረስቶት ሐዚ እዉን እንተኾነ ብሰንኪ ዕፅዋን ክባን ፋሽስታውያንን ወረርትን ሓይልታት ሕፅረት ሙሩፅ ዘርኢ፣ ዘመናዊ ድኹዒ ኮታስ ኩሎም ዘመናዊ እታወታትን ንጀነሬተር ዝኸዉን ነዳዲን ሕፅረት እንተጋጠመና ካልኦት ከባብያዊ ፀጋታትን መፍትሕታትን ብምጥቃም ካብ ልምዓት ፈተኽ እንብለሉ ኩነታት የለን ኢሎም፡፡ብተወሳኺ እዉን ይብሉ እቶም ሓረስቶት ስራሕቲ ልምዓት መስኖ ብሙጉልባት ዓፀባን ጥሜትን ካብ ምቅላል ብዝዘለለ ጠንካራ ደጀን ሰራዊትና ብምዃን ቓልስና ንምዕዋት ክንረባረብ ኢና ኢሎም፡፡
ኣብ ወረዳ ማይ ቅነጣል መተሓባበሪ ዝራእትን ሆልቲ ካልቸርን ፍፁም ገብረ ሓረስቶት እታ ወረዳ ነቲ ኣብ ልዕሊ ህዝቢ ትግራይ ዘጋጠመ ዓፀባን ጥሜትን ከቃልል ዝኽእል ምህርቲ ንከፍርዩ ክትትልን ደገፍን ይግበር ከም ዘሎ ኣረዲኦም፡፡
ብህይወት ብርሃነ


text:
- Startsida
- Kommun och politik
- Ny i kommunen
- ሕደሽቲ መጻእተኛታት ኣብ ሉማ ኮሙን
ሕደሽቲ መጻእተኛታት ኣብ ሉማ ኮሙን
ናብ ሉማ ኮሙን እንቋዕ ብድሓን መጻእኩም! ከም ሓዲሽ መጻኢ መጠን ኣብ ኮሙንን ከምውኡን ኣብ ሽወደን ብዘተፈላለየ ኣገባብ ክንሓግዘካ ኢና። ንኣብነት ሓገዝ ብዛዕባ መንበሪ ገዛን ተቖጻጻሪ መደብ መትከሊ አግሪን፣ ኣስተምህሮ ቋንቋ ሽወደን፣ ኣብ ዝተፈላለያ ምድባት ተሳፍካ ብዝያዳ ኣስተምህሮ ብዝባዕባ ሕብረተ ሰብ ሽወደን ንምርካብ ከምኡውን ሓገዝ ኣመዳድባ ቁልዑትካ ኣብ ትምህርቲ ንምምዝጋብ ትርክብ።
ብዛዕባ ኮሙን
ሎማ ኮሙን ኣብ ምዕራባዊ ክፋል ስኮነ ተረኺቡ ካልእ ነገር ገዲፍካ በቲ ሰሓቢ ገምገም ባሕሪ ምርካቡ እዩ ዝፍለጥ፣ ጽቡቕ ኣባይት ትምህርቲ ከምኡውን ሃብታም ባህርያዊ ህይወት ኣሎዎ። ዝዓበያ ናይ ኮሙን ከባቢታት ሉማ፣ ብያሬድን ፍላድዬ ኢየን።
ዋኒነ-ትካልን ኢንዱስትሪን ንግድን
ኣብ መፈለምታ ናይ 2017 ተቐማጥቲ ሎማ ኮሙን ኣስታት 24 000 ኔሮም። ኣብ ከባቢ ካልኡት ብዙሓት ኮሙናት ድማ ኣሎዉ - እታ ዝዓበየት ከተማ ማልሞ እያ ግን ከምኡ'ውን ኮሙን ምስ ቡርሎቭ፣ ስታፋንስቶርፕ፣ ሉንድን ሻቭሊንጘ ውን ይዳወር እዩ።
ኣብ ኮሙን ዝዓበየ ኣስራሒ ሎማ ኮሙን እዩ፣ ኣስታት 1400 ሰራሕተኛታት ኣለዎ።ናይ ሽወደን ዩኒቨርሲቲ ሕርሻ ኣብ ኣልናርፕ ትርከብ፣ ከምኡ'ውን ትካላት ከም ኩኩ፣ ኖላቶን መደቮን ከም ዓቢ ዋሃቢ ስራሕ እየን ዝቁጸራ። ኣብዚ እንኮላይ ብዙሓት ዝነኣሳ ትካላት ኣለወን። መብዛሕቲኡም ነበርቲ ካብ ኮሙን ውጽኡም አዩም ዝሰርሑ፣ ንኣብነት ኣብ ማልሞን ሉንድን። ዝቀረበ ቤት መራኽብቲ ስራሕ ኣብ ሉንድ አዩ ዝርከብ።.
ኣብ ኮሙን ሰፊሕ ናይ ስፖርትን ተረፍ ግዜን ንጥፈታት ኣሎ፣ ከምኡ'ውን ኣብ ሎማን ብያሬድን ክልቲኦም ቤተ-ንባብ ይርከብ።.
ጉዕዞታት ኣብ ስኮነ
ጉዕዞ ብመኪና ካብ ዝተፈላለያ ክፋላት ሎማ ኮሙን ናብ ማልሞን ሉንድን ዳርጋ 15–20 ደቒቕ አዩ። ከምኡ’ውን ብዙሕ ግዜ ኣውቶቡሳት ንዘን ከተማታት ዝኸዳ ኣለወን።.
ቍጠባ፣ መንበሪ ገዛን መራኽቦ
ሓዲሽ ከለኻ ኮሙን ብዛዕባ እተን ግባራዊያን ንኣሽቱ ክፍልታት ናይ መንበሪ ገዛ ሓገዝ ይቅርብልካ። ቅድሚ ስራሕ ምጅማርካ’ውን ንቁጠባዊ ደገፍ ክትምልክት ትኽእል አኻ። ከም ተኻራይ መጠን ብዛዕባ አዚን ካብኡ ዝተረፈ ኣንብብ፣ ንኣብነት ኣየናይ ሓገዝ ይዋሃባካ ከምኡ’ውን እንታይ ትጽቢት ከባኻ ይድለ።
ትምህርቲን ክንክን ቂልዑን
ኣብ ሎማ ኮሙን መዋኣሊ ሕጻንነት ንካብ ሓድ ዓመት ዝዕድሞም ቁልዑ ኣሎ፣ ከምኡውን መባእታዊ ቤት- ትምህርቲን ናይ ናጻ ግዜ ንጥፈታትን። ኣብ ሽወደን ግዴታ ትምህርቲ ይምልከት፣ እዚ ማለት ከኣ ቁልዑ ካብ ዕድመ 7–16 ግድን -ትምህርቲክኻዱ ኣሎዎም። መባእታዊ ቤት- ትምህርቲ ብናጻ እዩ። ካልኣይ ደረጃ ቤት ትምህርቲን ዩኒቨርሲቲ-ላዕለዋይ ቤት ትምህርቲን ኣብ ካልኡት ኣብ ቀረባ ዝሎውን ኮሙናት ይርከብ።
ክንክን ጥዕና
ሓላፍነት ናይ ካብ ሓኪምን ሓኪም ስኒ ንዝዋሃባካ ክንክን ሕማም፣ ምምሕዳር ኣወረዳዊ ባይቶ ዞባ ስኮነ፣ ውይንድማ ብሕታዊያን ትካላት እዩም ዝሽከሙዎ። ኣብ ሎማን ብያረድን ዝተፈላለየ ማእከላዊ ክንክን ጥዕናን መቐበሊ ሓኪም ስኒን ኣሎ ኣብኡ ቆጽራ ክትሕዝ ትኽእል አኻ። ቤት ሕክምና ኣብ ማልሞን ሉንድን እዩ ዝርኸብ። ኩሉ ግዜ ቅልጡፍ ንቍጽጽር ሕማም ፣ምብራዕ፣ ውይንድማ ብሃንደበት ዝጓጥም ሓደጋ ናይ ህይወትን ጥዕናን እንተሎ ብ 112 ናብ ህጹጽ ማእከላይ መደበር ደውል።
Sidansvarig: Lucia Prieto De La Fuente
Senast uppdaterad:


text:
May 25, 2021
ክቡር ህዝቢ ኤርትራ ኣብ ውሽጥን ወጽኢን!
ዝኸበርክንን ዝኸበርኩምን ተሳተፍቲ!
እንቋዕ ንመበል 30 ዕለተ-ናጽነት ኣብጽሓና! ዮሃና!
ንወደብቲ’ዚ ጽምብል ከኣ፤ ልዑል ምስጋና!
ርዝነትን መኣዛን፡ እዛ ዕዝዝቲ ዕለት፤ ዓመት-ዓመት እናዛየደ ምኻዱ፤ ኪኖ ባህታን ሓበንን፤ ብዙሓት ሓቂታት ዝቕስቅስን ዘዘኻኽርን’ዩ። መሰረት ወይ መበገሲ ናይ’ቲ ርዝነት፤ ድሕሪ 2ይ ዓለማዊ ኲናት፤ ሕጋዊ መሰል ህዝቢ ኤርትራ፡ ንናጽነትን ልዑላዊነትን ምስ ተዓፈነ፤ ህዝቢ ኤርትራ፡ ንባርነትን መግዛእቲን ዓሎቕን መጎት-ሓይሊን ሸጠፍን ምስዳዕን ከይረዓመ፤ ን50 ዓመታት – ካብ 1941 ክሳብ 1991 – ብጽንዓትን ጅግንነትን መኪቱ፤ ከቢድ መስዋእቲ ከፊሉ፤ ናጽነቱን ልዑላዊነቱን ብፍትሒ ዘረጋገጸሉ ሓወልቲ’ዩ።
እዚ ዝሓለፈ 30 ዓመታት ናጽነት ከኣ፤ ህዝቢ ኤርትራ፡ ነቲ መስዋእቲ ከፊሉ፡ ብፍትሒ ጨቢጡ ዘረጋገጾ ልዑላዊነት፡ ኣብ ምክንኻንን ምሕላውን፤ ዝተፈላለዩ ብድሆታት መኪቱ ስለዘኽበረ’ዩ፡ ርዝነት ናይ’ዛ ዕለት ዝጐልሕ። ስሱዕን ገባቲን ኣጀንዳታት ስለዘይበለየን ስለዘይተገትአን ግን፤ ኣብ’ዘን ዝሓለፋ 30 ዓመታት ዝተፈታተነና ብድሆታት፤ ከምቲ ናይ ቅድሚ 80 ዓመታት፤ ብብዙሕ መልክዓት ኪኽሰት ተኻኢሉ’ዩ።


text:
ኣብ ዋሽንግተን ዲሲን ከባቢኣን ዝነብሩ ተጋሩን ካልኦት ኢትዮጵያዊያንን "ሬድዮ ድምጺ ኣሜሪካ ኣገልግሎት ኣምሓርኛን ትግርኛን፣ ነቲ ኣብ ትግራይ ንዝሓለፉ ኣስታት 200 መዓልታት ዝተካየደ ዝብልዎ ‘ህልቂት’፣ ጸግዒ ዝሓዘ ጸብጻብን ኣነኣኢሶም ብምርኣይን ሸፈነ ገይሮምሉ" ክብሉ ኣብ ቅድሚ ህንጻ ሬድዮ ድምጺ ኣሜሪካ ኣቃሊሖም።
አቶም ሰልፈኛታት "ቪኦኤ ኣገልግሎት ቀርኒ ኣፍሪቃ፣ ንዝሓለፉ 40 ዓመታት ብፍላይ ድማ ኣብ’ዘን ዝሓለፋ 6 ኣዋርሕ ‘ጸረ ተጋሩ’ መርገጺ ሒዙ ይሰርሕ ኣሎ" ኢሎም ይነቅፉ።
ነቲ ሰልፊ ካብ ሞንጎ ዘዳለው ሓንቲ ራሄል ይፍጠር "ናብ ህንጻ ቪኦኤ ዝመጻናሉ ቀንዲ ምኽንያት፣ ቪኦኤ ንሓቂ ክጽብጽብ ኣለዎ፣ ፖለቲካዊ ኣፈላላይ ካልእ እዩ፣ ሰብኣዊነት ካኣ ካልእ እዩ። ንዝሓለፉ 40 ዓመታት ቪኦኤ ናይ ርእሱ መርገጺ ክህልዎ ይኽእል እዩ፣ ንመንግስቲ ክቃወም ይኽእል እዩ። ኣብ’ዚ ሰዓት’ዚ ግን ዓለም ሪኢዎ ዘይፈልጥ፣ ሎሚ ኣብ ትግራይ ዝካየድ ዘሎ ነገር ዘስካሕክሕ እዩ፣ ንሰብኣዊነት እዩ ቪኦኤ ጠጠው ክብል ዘለዎ፣ ቪኦኤ ስራሕኩም ግበሩ ክንብል ኢና መጺና" ኢላ።
በቶም ሰልፈኛታት ዝተዳለወ ጽሑፍ ናብ ዝምልከቶ ሓለፍቲ ቪኦኤ ከምዘረከቡ ዝገለጸ ኣቶ መስፍን ኣየነው ብወገኑ መልሲ ካብ ምሕደራ ቪኦኤ ይጽበዩ ከምዘለው ሓቢሩ።
ንሕና’ውን ካብ ምሕደራ ሬድዮ ድምጺ ኣሜሪካ ግብረ መልሲ ንምርካብ ንሰርሕ ኣለና። ምስ ረኸብና ክነቅርበልኩም ኢና።


text:
Vänersborg
ናይ መጠረሽታ ዝተሓደሰሉ፡ 25 11 2019
ቫነሽቦሪ ኮምዩን ናይ ቨስትራ ዮታላንድ ቀንዲ ዞባ እዩ፡ ኣብ ጫፍ ናይ ቀላይ ቨነርን ድማ ይርከብ። እቶም ሓደስቲ መጻእቲ ጥቓ ተፈጥሮን ማይን ኪኾኑ ይደልዩ። ኣብ ቫነሽቦሪ ሙዚቃን ባህልን ስፖርትን ዓቢ ተራ ኣለዎ።
ሓበሬታ ብዛዕባ ምምሕዳር ከተማ
ብዝሒ-ህዝቢ39,484
ስፍሓት መሬት644 ኪሜ²
ርሕቐት ካብ ዓበይቲ ከተማታት
- Trollhättan 16 ኪሜ
- Uddevalla 31 ኪሜ
- Göteborg 89 ኪሜ
- Oslo 248 ኪሜ
እቲ ኮምዩን ኣርባዕተ ከተማታት ኣለዎ፤ ቫነሽቦሪ፡ ብሮላንዳ፡ ፍረንደፉሽን ቫርይአንን። ናይ ቫነሽቦሪ ኮምዩን ራኢ - መሳጥን ቀጻልነትን ኣብ ኩሉ ክፍልታት፡ ንሓዋሩ።
መንበሪ-ገዛ
AB Vänersborgsbostäder ናይ ቫነሽቦሪ ዝዓበየ ትካል ክራይ ኣባይቲ እዩ። ብቫነሽቦሪ ኮምዩን ድማ ይውነን።
ኣካረይቲ ትካላትን መንበሪ ገዛውትን ርኸብ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ብብዝሒ ዚዝረባ ቋንቋታት፡ ዓረብ፡ ሶማሊ፡ ትግርኛን ሮማኒን እየን።
ማሕበራትን ምትእኻባትን
ቫነሽቦሪ ከም ሓንቲ ብዙሓት ማሕበራት ዘለዋ ኮምዩን እያ እትፍለጥ። ኣብቲ ናትና ደብተር ማሕበራት ንኣኻ እትሰማማዕ ማሕበር ክትረክብ ትኽእል ትኸውን።
ኣብቲ ከባቢ ብቐረባ እንታይ ይርከብ
ኣብ ማእከል ቫነሽቦሪ ንቤትጽሕፈት መድህንን ቀረጽን ንክፍሊ ጥሮታን ዝሓዘ ናይ ኣገልግሎት ቤትጽሕፈት ኣሎ። ኣብኡ፡ ቤትጽሕፈት ዕዮውን ኣሎ። እቲ ናይ ኮምዩን ኣሃዱ ስደተኛታት ኣብ Individ- och familjeomsorgen ይርከብ። ኣብ ቫነሽቦሪ ብዙሓት ዓበይቲ ሰከንድሃንድ ቡቲካት ኣለዋ። ኣብቲ ሰንትሩም፡ ግሮሰሪን፡ ቤትንባብን ፋርማሲን ባንክን ኣብያተመግብን እንዳ ፒሳን ካፈታትን ይርከብ።
ኣገልጎት ክንክን ወይ ሕብሐባ ቆልዑ
ኣብ ቫነሽቦሪ 27 ኮሙናውያንን 5 ብሕታውያንን ኣብያተትምህርቲ ህጻናት ኣለዋ። እተን መባእታ ኣብያተትምህርቲ ናይ ዕረፍቲ ቤት ኣለወን። ኣብ På familjecentralen Sirius ክፉት ቤትትምህርቲ ህጻናት ኣሎ።
"ብዛዕባ ኣብዚ ኮሙን ዘሎ ሓልዮት ቈልዑን መውዓሊ ህጻናትን ብዝያዳ ኣንብብ። "
መባእታ ኣብያተ ትምህርትን ካልኣይ ደረጃ ኣብያተ ትምህርትን
እተን 17 መባእታ ኣብያተትምርህቲ 3,500 ተመሃሮ ኣለዉወን። ኣብኡ ክልተ ብሕታውያን ኣብያተትምህርቲ ኣለዋ፣ Fridaskolan ን ቨነርስነስ ሞንተሶሪ ቤትትምህርትን። ነቶም ጽሙማን ወይ ናይ ምስማዕ ጸገም ዘለዎም ተመሃሮ ናይ መንግስቲ ቨነርስኩላን ኣሎ።
Birger Sjöberggymnasiet ክፋል ናይ Kunskapsförbundet Väst እዩ። ንሱ ነቲ ናይ ቫነሽቦሪን ትሮልሃታንን ካልኣይ ደረጃ ቤትትምህርትን ናይ ዓበይቲ ትምህርትን ይቆጻጸሮ።
ዕድላት ትምህርቲ
ነቶም ሓደስቲ መጻእቲ ንማሕበራዊ ምልላይ ብዚምልከት ትምህርቲ ይቐርብ። Kunskapsförbundet Väst ን sfi ይቆጻጸሮ። ኣብታ ጎረቤት ከተማ ትሮልሃታን ናይ ቨስት ኮለጅ ኣሎ።
ብዛዕባ ትምህርቲ ኣባጽሕ ኣብዚ ዝስዕብ ኣንብብ፡
ኣገልጎት ጥዕና
ኣብ ቫነሽቦሪ ኮምዩን 5 ማእከላት ጥዕና ኣለዋ። ነኣየነይቲ ከም እትደሊ ክትመርጽ ትኽእል። ብዛዕባዚ ኣብቲ ምርጫ ሕክምና ዚብል ኣንብብ። ኩሉ ግዜ ምኽሪ ክትደሊ ከሎኻ ናብ 1177 ደውል።
ሆስፒታል ነል ኣብ ትሮልሃታን ካብ ቨነሽቦሪ 10 ኪ/መ ርሒቓ ትርከብ። ክሳዕ ናይ ኡደቫላ ሆስፒታል 30 ኪ/መ እዩ። እቲ ሆስፒታል ምስ NU-sjukvården ብምትሕብባርን ናቱ ክፋል ብምዃንን ይሰርሕ።
ናይ ቋንቋ ድግፍ-ተርጓሚ ምርካብ
ምስ ሰበስልጣናት ወይ ትካላት ኣብ እትራኸበሉ ግዜ ናይ ትርጉም ኣገልግሎት ናይ ምርካብ መሰል ኣሎካ። እቲ ትካል እዩ ተርጓማይ ዚእዝዝን ወጻኢታት ከኣ ዚኸፍልን። እቶም ተርጎምቲ ናይ ምስጢር ምሕላው ግዴታ ኣለዎም።
ኣገልግሎት መጎዓዝያ
ካብ ትሮልሃታን-ቫነሽቦሪ ትኽ ኢልካ ናብ ናይ ስቶክሆልም ብሩማ ትበርር። Riksväg 42, 44 ከምኡውን europaväg 45 በቲ ኮምዩን ይሓልፍ። ክሳብ ዮተቦሪ ብባቡር 50 ደቓይቕ ይወስድ። ብዛዕባ ናይ ኣውቶቡሳትን ባቡራትን ሰሌዳ ሰዓታት Västtrafik ኣብ ትረኽቦ።
ስራሕን ትካላት ናይ ምምስራት ተኽእሎታትን
እተን ዝዓበያ ብሕታውያን ወሃብቲ ስራሕ VBG Group AB, Tranter ከምኡውን Norautron AB እየን። ኣብቲ ናይቲ ኮምዩን ወብሳይት ብዛዕባ ስራሕንን ዋኒንን ሓበሬት ክትረክብ ትኽእል።


text:
ሓደ ሰብ ንበዓል ነገሩ ክውክል ሕጋዊ ባይታ ኣለዎ ዶ !
ሓደ ሰብ ንበዓል ነገሩ ክውክል ሕጋዊ ባይታ ኣለዎ ዶ !
ርእሰ ዓንቐጽ
ውድብ ሓድነት ንዲሞክራሲያዊ ለውጢ
17 ጥቅምቲ 2019
ብመሰረት ሕጊ እንዳ’ባ ኤርትራ ይኹን፡ ኣህጉራዊ መጋባእያ ሕጊ፡ ብጽቡቕ ይኹን ብሕማቕ ክልተ ሰብ ነገር ጉዳዮም ኣብ ዳንነት ምስ ዝበጽሐ፡ ብክልተ መንገዲ ክራኸቡን ክውከሉን ይኽእሉ። ቀዳማይ ኣቶም ሰብ ነገር ዳይና ዝፈቐደሎም ዝተቀበሎን ብቁዓት ዋሕስ ምስ ዝህልዎም፡ ካልኣይን ብዓብይኡ ሕጋዊ ጠበቓን ንዕኡ ዝኣመሰሉ ምስ ዝህልውዎም ክውከሉ ይኽእሉ። ካብኡ ሓሊፉ ክልተ ሰብ ነገር ጉዳዮም ኣብ ቤት ፍርዲ በጺሑስ፡ ቤት ፍርዲ ከኣ መወዳእታን ቀያድን ብይን ወይ ውሳኔታት ሂብሉ ፈጺምሎም ክነሱ እሞ ኣብ ትግባረ ዘይወዓለ ጥራሕ ዘይኮነስ፡ እቲ ንበዓል ጉዳዩ (ነገሩ) ወክለኒ በሃሊ ብዘይሕጋዊ፡ብዘይግሉጽነት፡ ብዘይተሳትፎን ኣፍልጦን ሓደ ሸነኽ ህዝቢ ተወሲኽዎ፡ ብሻራነት ብውሽጢ ውሽጢዝፍጸም ብተደጋጋሚ ዝስማዕ ውክልና በዓል ጉዳየይ (ነገረይ) ረኺበ ኣለኹ ክበሃል፡ ብኸመይ ኣገባብ ሕጋዊ ኣገባብ ክሰምርን ቅቡል ክኸውን ይኽእል።
ነዚ ብምዝልከት ኣብነት ብዓብዩ ጉዳይ ሃገርና እንተወስድና፡ ብ12 ግንቦት 1998 ኣብ መንጎ ኢትዮጵያን ኤርትራ ዝተወልዐ ዶባዊ ኵናት፡ ዘስዓቦ ህልቒት መንእሰያትን፡ ምብትታን ስድራ ቤታት፡ ዝጠፍአ ጥሪንት፡ ዝበረሰ ንብረት ጥራሕ ዘይኮነ፡ ከም ሳዕቤናቱ ንልዕሊ 18 ዓመት ኣይኵናት ኣይሰላም ዝቀጸለ ኩነታት ከም ደግስን ሕማም ደሓርን ንዕብየትን፡ልምዓትን ህዝብና ዓጊቱ፡ ሰላም ማሕዲጉ ዝጸንሐሉ ተወሳኺ ክሳራታት ክጥቀስ ይከኣል።
ክሳብ’ቲ ሃንደበታዊ መቀጸልታ መስርሕ ሰላም ኢትዮ-ኤርትራ ዝተቃልሐ ፡ ኣብ ክቱር ሰንፈላልን፡ ኣብ ሕማቕ ሃለዋት ዝጸንሐ ህዝብና ብዝነበሮ ሃንቀውታን ትጽቢትን ከኣ ብዓቢ ሓጎስ ደስታን ተቀቢልዎ። ተቃወምትን ፖለቲካውያን ሓይልታት ኤርትራ’ውን ከምኡ ንብዙሕ ዓመታት ካብ ኣጅንዳታት ርክብ ክልቲኡ መንግስታት ቦዅሩን ተሰሪዙ ዝጸንሐ ኣገዳሲ ጉዳይ ሰላም ኣብ ኣጀማምርኡ ከይዕንቐፍን፡ ሒዝዎ ክመጽእ ዝክእል ኣውንታዊ ለውጥን ኣብ ግምት ብምእታው ዲፖሎማስያውን ፖለቲካውን ሓላፍነቱ ወሲዱ ደጊፍዎ። ደገፉ ከኣ ነቲ ኣብ መንጎ ክልቲኡ ኣህዛብ ክህሉ ዝግብኦ ነባሪ ሰላም፡ ሰናይ ጉርብትና ክተባባዕ ዝዓለመ፡ ዝሰርሓሉን ዝቃለሰሉን ባይታ ብምንባሩ ጸዋዒት ሰላም ቀ.ሚ ኢትዮጵያ ክድግፎ ባህርያዊ’ዩ ዝነበረ።
እንተኾነ እቲ ብኢትዮጵያ ዝቀረበ ጸዋዒት ሰላም ኣይሳልስቲ ኣይሳምንቲ፡ ህዝብና ብዘይተጸበዮን ብዘይቅበሎን ኣንፈቱ ዝሰሓተ ወግዕን ባህልን ዘይብሉ፡ ልዕሊ ኩሉ እቲ ጉዳይ ዓቐኑ ዝሓለፎ መወዳድርቲ ዘይብሉ፡ ኣብ ክንዲ ኣብ መንጎ ክልተ ኣህዛብን ሃገርን ምዃኑ ተሪፉ፡ መራሕቲ ክልቲኤን ሃገራት ሓድሕዶም ዝወዳደስሉን፡ ብዘይሕጋዊ ዝወኻከሉን (ውክልና) ክተዓዳደሉ ኣብ ኣፈናዊ ርክብ ኣስመራ 8 ሓምለ 2018 ዝተራእየን ዝተሰምዐን ደረጃ’ቲ ዝምድና ዝምስክሮ’ዩ። ኣይደንጎየን ኣብ ሚለንዩም ኣደራሽ ብ14 ሓምለ 2018 ተደግመን ተደጋገመን ከኣ።
ጉዳይ ካብ’ቲ ትጽቢት ህዝብና፡ ካብ ሕጋውነትን ወግዕን ኣገባብን ኣፈጻጽማ መስርሕ ሰላም ወጻኢ ኸደ። ኣብ ከብዲ ኣዳራሽ ከተማ ኣስመራን፡ኣዲስ ኣበባን ከይኣክል ብ21 ጥሪ 2019 ቀ.ሚ ኢትዮጵያ ወግዓዊ ኣህጉራዊ ርክባት ኣብ ሮማ ምብጻሕ ኣብ ዘኻየደሉ ከይተረፈ፡ ሙሉእ ፈጽሚ ዘይበጽሐ ጉዳይ ንበዓል ነገሩ ወካሊ ምዃኑ ገሊጹ፡ ነቲ ኣብ ኣስመራ ንህዝቢ ዘሰምበደ ተወሳኺ ግብራዊ ስጉምቲ ኣስዓበሉ።
መላኺ ስርዓት ህግዲፍ ንክልተ ዓበይቲ ምኽንያታት ውክልና ህዝብን ሃገርን ኣሕሊፉ ክህብን ክፈቅድን ከም ዘይክእል ሕጋውነት የረድኣና፡ ቀዳማይ ሕጊ’ዩ፡ ካልኣይ ከኣ ህዝቢ’ዩ። ምእንቲ’ዚ ቅዋማውን ሕጋውን ኣሰራርሓ ዘይብሉ፡ ህዝቢ ዘይመረጾ መንግስትን ምምሕዳርን ተሰጋጊሩን ተመጣጢሩን ውክልና ክህብን ክዕድልን ዝኾነ ይኹን ሕጋዊ ባይታን ደገፈን ክህልዎ ኣይክእልን።
ደላይ ፍትሒ ዝኾነ ህዝብና ብሓፈሻ፡ ውድብ ሓድነት ንዲሞክራሲያዊ ለውጢ ከኣ ብፍላይ ይንኣሱ ይዕበዩ፡ ውሻጣዊ ኮነ ግዳማዊ ጉዳይ ሃገርን ህዝብን ኤርትራ ብትሪ ዝጣበቀሎም፡ ብቅዋምን ሕግን ዝተማእከለ ውክልና ህዝቢ ዘለዎ መንግስትን ምሕደራ ክፍጸም ዝፈቅድ ኣገባብ ምዃኑ ይኣምን። ነዚ ዓይነት ኣገባብ ክውን ክገብር ከኣ ይቃለስ።
ዘለኣለማዊ ክብርን ዝኽርን ስውኣትና
ቤ/ጽ ዜና ውድብ ሓድነት ንዲሞክራሲያዊ ለውጢ
17 ጥቅምቲ 2019
Like this:
Like Loading...
Related


text:
Radio Erena: 03 September 2019
ፈደራላዊ መንግስቲ ሶማል፣ ንሚኒስተር ሃገራዊ ድሕነት ርእሰ ምምሕዳር ሶማሊላንድ፣ ዓብደልራሺድ ሓሰን ዓብዲኑር ከምዝኣሰሮ ኣፍሊጡ።
እቲ ሚኒስተር ናይታ ርእሰ ምምሕዳር፣ ካብ ኣዲስ ኣበባ ናብ ከተማ ሞቛድሾ፣ ኣብ ዝኣተወሉ፣ ብሰንበት 1 መስከረም፣ ኣብ ማዕረፎ ነፈርቲ ከምዝተታሕዘ ፖሊስ እታ ሃገር ኣረጋጊጹ።
ይኹን’ምበር፣ መግለጺ ፖሊስ፣ እቲ ሚኒስተር ብከቢድ ገበን ክድለ ምጽንሑ ካብ ምጥቃስ ሓሊፉ፣ ዝርዝር ምኽንያት መእሰሪኡ ኣይሃበን።
ፈደራላዊ መንግስቲ ሶማል፣ እታ ካብ 2013 ኣትሒዛ ናይ ገዛእ ርእሳ መንግስቲ መስሪታ ዘላ ጁባላንድ፣ ዝሓለፈ ወርሒ ዘካየደቶ ፕረዚደንታዊ ምርጫ ሕጋዊ ከምዘይኮነ ክኹንኖ ጸኒሑ’ዩ።
ሓንቲ ካብ ዞባታት ሶማል ዝኾነት ጁባላንድ፣ “መኾብለሊ ገበነኛታት ትኸውን ኣላ” ክብል ፈደራላዊ መንግስቲ ይወቅስ።
ምእሳር ናይዚ ሚኒስተር ድማ ኣብ መንጎ እታ ተፈንጪላ ዘላ ርእሰ ምምሕዳር ጁባላንድን ማእከላይ መንግስቲን ዝጸንሐ ምፍሕፋሕ ብዝበኣሰ ኣጋዲድዎ ይርከብ።


text:
ደጋጊሙ ክናዋሕ ዝጸንሐ ሃገራዊ ምርጫ ሶማል ኣብ ዝቃንዓሉ ዘሎ እዋን፡ ደቀንስትዮ ነቲ ባይቶ እታ ሃገር ዝጠልቦ ናይ 30% ዝተመደበ መናብር’ውን ክበጽሓኦ ኣይከኣላን።
ኣደመንበር ማሕበር ደቂ ኣንስትዮ ሶማል ባትሎ ኣሕመድ ጋባሌ ነቲ ትማሊ ዝተዘኸረ ዓለምለኸ መዓልቲ ደቂ ኣንስትዮ ዝምጥን ብዙሕ ዘሐጉስ ዜና የብላን። ንሳ ብቀዳማይ ሚኒስትር መሓመድ ሮብለ ዝተሓጸየት ንነዊሕ እዋን ትፅቢት ክግበረሉ ዝፀንሐ ብተዘዋዋሪ ዝካየድ ምርጫ ሓገግቲ ሶማል ነቲ 30% መንበር ቤት ምኽሪ ብደቂ ኣንስትዮ ክተሓዝ ንዝግበር ፃዕሪ ንምዕዋት እዮ።
ጋባሌ ደቂ ኣንስትዮ ተመረፅቲ ልዕልና ደቂ ተባዕትዮ ብዘሰጉሙ ክፋላት ማሕበረሰብ ተቃ፟ውሞ ከምዝገጠመን ትዛረብ ።
ኣብቲ ምርጫ ዝተፈፀመን ክኸውን ብመምርሒ ክትግበርን ዝተሰማማዕናሉን ዝተፈላለየ እዩ ። ሰለስተን ካብኡ ንላዕሊ መንበር ንዝረክብ ነፍሲ ወከፍ ማሕበረሰብ ሓደ መንበር ንደቂ ኣንስትዮ ክህቡ እዩ ነይሩ ። ይኹን እምበር ኣብ እዋን ምርጫ ገለ ቁልፊ ግደ ዝነበርኦም መራሕቲ ብሄር ግን ደቂ ኣንስትዮ ንኸይምረፃ ዕንቅፋት ኮይኖም እዮም ትብል ።
ካብ 275 መንበር ኣባላት ቤት ምኽሪ ሶማል 44 መናብር ጥራሕ እዮም ስጋብ ሕጂ ብደቂ ኣንስትዮ ተታሒዞም ። እቲ ዝተዋህበን 30% ትሑዝ መንበር ንኽበፅሓ መጋቢት 15 ኣብ ዝካየድ ምርጫ ተወሰኽቲ 40 ደቂ ኣንስትዮ ክምረፃ ይግባእ። ዛጊት ተሪፎም ዝርከቡ መናብራት ግን 26 ጥራሕ እዮም። ጋባሌ ካብዚ ንድሓር 30% ንምርካብ ምፅባይ ዘይመስል እዩ ትብል ።
ብዙሓት ደቂ ኣንስትዮ ኣብ ምርጫ ክሳተፋ ተዳልየን እኳ'ተነበራ ክብረንን መሰለንን ተነፊገን እየን ። እዚ ድማ መራሕቲ ቦርድታት ምርጫን መራሕቲ ክልላትን ሕጊ ብምጥሓሶም ዝፈጠርዎ ፀገም እዩ ኢላ ።
ወሃቢ ቃል ጉጅለ ከይዲ ምርጫ ሶማል ኣሕመድ ሳፊና እቲ ቦርድ ምርጫ ዝካኣሎ ገይሩ እዩ ይብሉ ።
ንሶም 30% መንበራት ንደቂ ኣንስትዮ ጥራሕ እዩ ክከውን ዝግባእ: ሕጂ'ውን ኣብቲ ዝተረፈ 70% መናብር ልክዕ ከምቶም ደቂ ተባዕትዮ ክወዳደራ ይኸእላ እየን ኢሎም።
ተመረፅቲ ደቂ ኣንስትዮ ሶማል ብወገነን ብሰንኪ ልዕልና ደቂ ተባዕትዮ ዘተባብዕ ኣተሓሳስባ ተመረፅቲ ብሄር ብዙሓት ደቂ ኣንስትዮ ክግለላ ኪኢለን እየን ይብላ።
ዓይሻ ዑማር ገስዲር ሓንቲ ካብቶም ኣብ ደቡባዊ ማእከል ግዝኣት ሂርሻቤል ሶማል ንቤት ምኽሪ ዝተወዳደረት እያ። ብባሕላዊ እምነት ደቂ ኣንስትዮ መራሕቲ ብሄረን ክኮና ከምዝኽእላ ዘይኮነስ ኣብ ትሕቲ ሰብኡተን ኮይነን ከገልግላ እዩ ዘፍቅድ ትብል ።
ኣብታ ንዓመታት ኲናት ሕድሕድን ቃልሲ ግብረሽበራን ዘይበለየላ ሶማል ደቂ ተባዕትዮ ኩሉ ጊዜ ኣብ ፖለቲካን ስልጣንን እታ ሃገር ዓብለልቲ እዮም ። ምርጫ ሶማል ቅድሚ ዓመት ክካየድ እንተነበሮ እውን ፕረዚደንት መሓመድ ዓብዱላሂ ፎርማጆን መሓዙቶምን ብቤትምኽሪ ኣቢሎም እዋን ስልጣኖም ክናዋሕ ድሕሪ ምግባሮም ናብ ህውከት ኣምሪሑ እዩ ። ንሱ ድማ ኣብ ዋና ከተማ ሞቃ፟ድሾ ሞት ዘኸተል ጎንፂን ዓለምለኸ ፀቅ፟ጢን ድሕሪ ምስዓቡ ክስረዝ ኪኢሉ።
ካብኡ ንደሓር ኣብ ዝተፈላለዩ እዋናት ኣብ ሞንጎ እቶም ፕረዚደንትን ቀዳማይ ሚኒስትርን ብዝተልዓሉ ፖለቲካዊ ዘይምቅድዳዋት ምርጫ ሶማልያ እቲ ኣብ ዝሓለፈ ለካቲት 25 ክካየድ ተታሒዙ ዝነበረ ሓዊሱ ክናዋሕ ፀኒሑ እዩ ።
እዚ ሓዱሽ እዋን ምርጫ በቲ ዝተትሓዘሉ ገደብ ጊዜ መጋቢት 15 እንተድኣ ዝሳለጥ ኮይኑ ብብብሄራቶም ዝተመርፁ ሓገግቲ ቀፃሊ ፕረዚደንት'ታ ሃገር ክመርፁ እዮም ተባሂሉ ትፅቢት ይግባር።


text:
ግደ ደረስቲ ኣባላት ሰዲህኤ፡ ኣብ ምስናድ ታሪኽ ኤርትራን ቃልስታታ2022-09-20 09:24:10 Written by ቤት ጽሕፈት ማሕበራዊ ጉዳያት ሰዲህኤ Published in ጽሑፋት ትግርኛ Read 263 times
- font size decrease font size increase font size
ቀጺሉ ዝቐርብ መግለጺ፡ ነዚ ኣብ መዘከሪ ገጽ (ፖስተር) ሰፊሩ ዘሎ ስእልታት ናይ ዝተደርሱ መጻሕፍቲ ሓጺር መብርሂ ንምሃብ እዩ። ምሉእ ትሕዝቶ መጻሕፍቲ ንምፍላጥ፣ ገንጺልካ ብምንባብ ዝብጻሕ ምዃኑ ርዱእ’ዩ። ይኹን’ምበር ሓጺር መላለዪ ሓበሬታ፡ ማለት ብዛዕባ ደረስቱን ዕላማ መልእኽቲ መጻሕፍትን ዝእምት ሓበሬታ ኢና ከነስፍር።
ኣድላይነት ምስናድ ታሪኽ እንርድኦ ኣምር ስለዝዀነ፡ ኣብ ምዕቡላት ሃገራትን ሕብረተ-ሰባትን፣ ታሪኽ ተሰኒዱ ንመወከስን ሓበሬታን ይዕቆር፤ ንውሉድ ወለዶ ድማ ይመሓላለፍ። ነዚ ዕማም’ዚ ዝትግብራ ድማ ትካላትን ዝሰልጠኑ ሰብ ሞያን ክህልዉ ይግባእ። ታሪኽ ሃገርና፣ ዘሕለፎ ሰንሰለታዊ መግዛእቲ፣ ንሓርነቱ ዘካየዶ ቃልስታትን ዝኸፈሎ መስዋእትን ብግቡእ ተሰኒዱ ንህሉዋትን ቀጻሊ ወለዶታትን ክመሓላለፍ ይግባእ። ኣብ ሃገርናን ታሪኽ ጉዕዞ ቃልስናን ግን ዝተጠቕሱ ትካላትን ሰብ ሞያን ኣይነበሩን። ነቲ ሃጓፍ’ቲ ዝመልኡ ብተበግሶኦም፣ ወለንትኦም፣ ጻዕርታቶምን ወርቃዊ ጊዜኦምን ብነጻ ወፍዮም፤ ኣገዳሲ ሰነዳት ብመጻሕፍቲ ኣሕቲሞም ናብ ኣንበብቲ ዝዘርግሑ ብዙሓት’ዮም። ታሪኽና ብግዱሳትን ወለንተኛታትን እዩ ክስነድ ጸኒሑን ዘሎን። ስለዝኾነ ድማ ብሓያለ ኤርትራውያን ብሓፈሻ፣ ብኣባላት ሰደህኤ ድማ ብፍላይ ሓያለ መጻሕፍቲ ተዳልዮም ተዘርጊሖም እዮም።
ኣብዚ ፖስተር) ተጠርኒፉ ቀሪቡ ዘሎ መጻሕፍቲ፡ ብግዱሳት ውልቀ ተቓለስትን ጉጅለታትን፡ ኣብ ተጋድሎና ንናጽነት ዝተኻየደ ቃልሲ፣ ገለን ዓጢቖም ኣብ ሜዳ ገለን ድማ ኣብ ድያስፖራ ዝተኻየደ ህዝባውያን ማሕበራት ተወዲቦም፡ ፖሊቲካዊ፣ ዲፕሎማስያውን ቁጠባውን ግዲኦም ዘበርከቱ፣ ከምኡ’ውን ስርዓት ምልኪ ብምውጋድ ቅዋማውን ደሞክራስያውን ስርዓት ንምትካል ዝቃለሱ ዘለዉ የጠቓልል። መብዝሕትኦም ደረስቲ ነቲ ብኣካል ዝተሳተፍዎ ተሞክሮ ፍጻሜታት ናይቲ ታሪኽ፣ ተዘክሮታቶምን ናይ ገዛእ ርእሶም ኣበርክቶታትን ከም ናይ ዓይኒ ምስክር ብምዃን ሰኒዶም ዘቕረቡ እዮም። ምሉእ ታሪኽ ብዝውዓሉ ጥራይ ዝቐርብ ክኸውን ኣይክእልን፡ ምኽንያቱ ደረስቲ ኣብ ኵሉ’ቲ ፍጻሜታት ዝተኻየደሉ ቦታን ዕለትን ብኣካል ክነብሩ ስለዘይክእሉ፡ ስለዚ ካብ መወከስታት በርቢሮም፣ ሓበሬታ ካብ ሓቀኛ ምንጭታቱ፡ በብዕለቱን ተዋሳእቱን ሰኒዶም ከቕርቡ፣ መጽናዕትን ፍተሻን ካብ ታሪኻዊ መወከስታት ኣካይዶም ዝሰነዱ’ውን ይርከብዎም።
ኣብ መዘከሪ ገጽ (ፖስተር) ሰፊሮም ዘለዉ መጻሕፍቲ፣ ብኣብ ሰዲህኤ ዘለዉን ዝነበሩን ኣባላት ዝተደርሱ እዮም። ብሕጂ ተደሪሶም ዝወጹ ሓደስቲ መጻሕፍቲ፣ ንዐኦም ዝወሰኸ ሓድሽ ፖስተር ክዳሎ ምዃኑ’ውን ንሕብር። በዚ ኣጋጣሚ፣ ስነጽሑፍን ስነዳን ንምምዕባል፣ ናይ ደረስቲ ማሕበር ብዝተወደበ መልክዕ ክምስረት ነተባብዕን ንጽውዕን።
ብሓልዮት ቤት ጽሕፈት ማሕበራዊ ጉዳያት ሰዲህኤ


text:
ራድዩ ሰላም ሓፈሻዊ ምድላዋት ዜና ፡ ድምጽን ተንቀሳቐሲ ስእልን እትውነን መርበብ ኮይና ፡ ኣብ ጉዳይ ኤርትራ እትግደስ መርበብ ኢያ። ንዕስራን ኣርባዕተን ሰዓት ብዘይ ምቁራጽ ብቋንቋ ትግርኛን ዓረብኛን ብመንገዲ ማዕበላት ራዲዮን ዲጂታላዊ ሳትላይትን መደባታ ትፍኑው።
እዚ ኣርማዚ ናይዚ ኔትዎርክ ዕላማ ማለት ኣክንዲ ግርጭታትን ዘይምስምማዕን ፡ ሰላምን ምክእኣልን ተጻዋርነትን ሓቢርካ ናይ ምንባርን፡፡ ካብ ልምዓትን ምዕባለን ዝገቱ ከም ድንቁርናን ድኽነትን ሕማምን ነጻ ዝኾነ ሕብረተሰብ ብምህናጽን እቲ ቀንድን ዕላምን ገይሩ ዝሰርሓሉ ራእይ እዩ።
ብኣዝዩ ምዕቡልን ዘመናዊን ኣሳታፊን ኣበርኩታዊን ዝኾነ ኣገባብ ወድዓውን በዓል ዕላማን፣ ከምኡ`ውን እሩም ዝኾነ ትሕዝቶ መዲያ ምቅራብ። ኣብ ሰላምን ምስፍሕፋሕ ሓበራዊ ክብርታት ዕርቅን ይቅረ ምብህሃልን ድማ ይሰርሕ።
መርበብ ሰላም ሓደ ኣብነታዊ፣ ሞያዊ፣ ግላዊ፣ ሓራን ዝኾነ መርበብ ኮይኑ እዚ መርበብ ብዙሕ ዝመድረኹን፣ ንመላእ ሕብረተ-ሰብ ኤርትራ ዘስተምህርን ምስ ኩሉ ጉዳያት ዝዋሳእን ኢዩ። ምእንቲ፣ ስምዒት ዋኒን ክዕዝዝ፣ ሰላም ክሰፍን፣ ንቅሓት ክሕደስን።
ኤርትራ ዓበይቲ ናይ ማዕደን ሃብትታት ኣለዋ፣ ካልእውን ኣብ ዝተፈላለየ ንግዳዊ ወፊሪ ዝተናወጸ እዩ። እቶም ቀንዲ ማዕድናት ከምዘለዉ ዝተረጋገጹ ቤትሮል ነሓስ ቦታሽ ወርቅን እዮም። እቲ ቀንዲ ኤርትራ ዝመርኮሶሎም ድማ ሕርሻ እዩ። 90% ህዝቢ ኣብ ምህርቲ ሕርሻ ይሙርኮስ ካብ ሓፈሻዊ ማእቶት ክሳብ 87% ካብ ሕርሻ ምህረት እኽሊ ዝተሞርኮሰ ኢኮኖሚ ኣለዋ። ከም ስርናይ ዑፉን ስገም ካልኦት ፡፡ ናይ ሕርሻ ማእቶት ምስ ናይ ልማዓታዊ ቅዋም ዝተረሓሓቀ እዩ። ናይ 10 ሚሊዮን ዝግመት ናይ ከብትን ፣ ኣባጊዕን ኣግማልን ፡ ከምኡውን ናይ ባሕሪ ዓሳታትን ምህርቲ ኣለዋ ክሳብ 50 ሚሊዮን ዶላር ንላዕሊ ዓመታዊ ንደገ ትሸይጥ
ኤርትራ ብሰሜን ምዕራብ ምስ ሱዳን ፣ ብደቡብ ምስ ኢትዮጵያ ፣ ብሰሜናዊ-ምብራቕ ምስ ቀይሕ ባሕሪ፣ ብደቡባዊ-ምብራቕ ምስ ጅቡቲ ካብ ደቡብ ምብራቕ ክሳብ ደቡብ ምብራቕ ምስ ስዑዲ ዓረብን ምስ የመንን ዘዋስን 118.000 ኪ2 ዘለዎ ናይ ቀሕይ ባሕሪ ወሰናስን ተዘርጊሑ ይርከብ። ካብ 5 ሚሊዮን ንላዕሊ ብዝሒ ህዝቢ ዘለዋ ሃገር እያ
ጀሚሩ
ኤርትራ
ሰውራ
ብከምዚ ዝስዕብ ናይ ፈነወ መደባት ንህዝቢ ይቐርብ


text:
ዓብዪ ምርኢት ሙዚቃ 'ሳውዝ ባይ ሳውዝዌስት' ብሰንኪ ኮሮናቫይረስ ተሰሪዙ
ሓደ ካብቶም ፍሉጣት ምርኢታት ሙዚቃ ኣመሪካ ዝኾነ 'ሳውስ ባይ ሳውዝዌስት' ብስግኣት ኮሮና ቫይረስ ተሰሪዙ።
ኣሰናዳእቲ እዚ ዓመታዊ ምርኢት ሙዚቃ ኦስቲን፤ ቴክሳስ ዝኾኑ፡ ካልእ ኣማራጺ ስለ ዘይብልና ኣብ ውሽጢ 34 ዓመት ኣብ ታሪኽ ንፈለማ እዋን ክንስርዞ ተገዲድና ኢሎም።
ከንቲባ ኦስቲን፡ እቲ ቫይረስ "ዞባዊ መዓት'ዩ" ኢሉ ድሕሪ ምእዋጁ ኣዳለውቲ፡ እቲ ምርኢት ሙዚቃ ንምስራዝ ተገዲዶም።
ኣብ ኣመሪካ ብሰንኪ እቲ ቫይረስ ዝሞቱ ሰባት 14 በጺሑ ኣሎ፤ ካልኦት ልዕሊ 200 ድማ ተጠቒዖም።
ክሳብ ሕጂ ግን፡ ኣብ ርእሰ ከተማ ቴክሳስ ኦስቲን ብኮሮና ቫይረስ ዝተጠቕዐ ሰብ የለን።
ብደረጃ ዓለም 100 ሽሕ ዝጽግዑ ሰባት በቲ ቫይረስ ከም ዝተጠቕዑ ትካል ጥዕና ዓለም፡ እንትገልጽ፡ ብቕልጡፍ ዝዝርጋሕ ዘሎ ሕማም ምዃኑ ኣፍሉጡ'ዩ።
'ሳውዝ ባይ ሳውዝዌስት'፡ ውሳነ ምምሕዳር እታ ከተማ ከም ዘኽብር ብምሕባር፡ "እቲ ምርኢት ሙዚቃ ክካየድ ኣለዎ ዝብል ኣብ ደምና ዘሎ ስምዒት'ዩ፤ ግን ድማ ሎሚ ኣብ ውሽጢ 34 ዓመት ንፈለማ እዋን ኣይክካየድን" ኢሎም ኣዳለውቲ እቲ መድረኽ።
ኣብዚ ዓብዪ ፍጻመ ክሳተፉ መደብ ሒዞም ዝነበሩ ከም ኣፕል፣ ኣማዞን፣ ትዊተርን ፌስቡክን ብሕጂ ከም ዘይሳተፉ ኣቐድም ኣቢሎም ኣፍሊጦም'ዮም።
እዚ ን10 መዓልቲ ዝካየድ መድረኽ፡ ኣብ ቴክኖሎጂ፣ ሙዚቃን ሚዲያን ዘለው ስም ዘለዎም ትካላትን ሰባትን ናብ ቴክሳስ ዝስሕብ ምዃኑ ይንገረሉ።
ዝሓለፈ ዓመት፡ 'ሳውዝ ባይ ሳውዝዌስት' ልዕሊ 19 ሽሕ ካብ ኣሜሪካ ወጻእ ዝመጽኡ ኣጋይሽ ሓዊሱ ናብ 74 ሽሕ ዝጽግዑ ሰባት ናብ ቴክሳስ ክበጽሑ ገይሩ'ዩ።
ኣብ 2018 ዝመጽኡ በጻሕቲ ዓዲ ድማ፡ 350 ሚሊዮን ዶላር ወጻኢ ገይሮም'ዮም።
ቅድሚ ሰሙናት ብርክት ዝበሉ ኣኼባታት፡ ጉግል፣ ኮንግረንስ ሞባይል ወርልድን ጌም ዲቨሎፐርስን ተሰሪዞም'ዮም።
ድምጺ ተቓውሞ፡ 'ሓንቲ ጥይት . . . ሓንቲ ጣቕዒት'
ጥይትን ጣቕዒትን ብምንታይ እዩ ዝዛመድ? እንታይ የራኽቦን የቀራርቦን? ኣብ ብረታዊ ተጋድሎ፡ ጣቕዒት ልዕሊ ጥይት ዝሰርሓሉ እዋን ነይሩ - ግን ብኸመይ?


text:
ዓመታዊ ፈስቲቫል ኤርትራውያን ተቐማጦ ኣውስትራልያ፡ ካብ 12 ክሳብ 15 ጥሪ ኣብ ከተማ መልበርን ብልዑል ሃገራዊ መንፈስ ተቓኒዑ።
እቲ “ብርሃን ንደርማስ ምዕባለ” ኣብ ትሕቲ ዝብል ቴማ ዝተኻየደ ሃገራዊ ምትእኽኻብ፡ ስነ-ህንጻ ከተማ ኣስመራ ዘንጸባርቕ ስእላዊ ምርኢት፡ ሰሚናር ኣብ ህልው ኩነታት፡ ባህላውን ኣዘናጋዕን መደባት፡ ኣብ ጥዕናን ዕደናን ዘተኰረ ኣስተምህሮ፡ ስፖርታዊ ውድድራትን ካልእ ትሕዝቶን ዘጠቓለለ ነይሩ። ብዝተፈላለየ መሰናድኦታት ዝደመቐ “መዓልቲ ስድራ-ቤታት” እውን ተወዲቡ።
ወከልቲ ውዳበታት ማሕበረ-ኮማት – ህግደፍ፡ ሃማደኤን ካልኦትን ዝተሳተፍዎ ገምጋም ንጥፈታት ተኻዪዱን፡ ማሕበረ-ኮማት ብሓያል ውዳበ ክሰርሓ ተወሲኑን።
ኣብ መዛዘሚ ናይ’ቲ ካብ መላእ ኣውስትራልያ ዝመጹ ኤርትራውያንን ኣዕሩኽ ኤርትራውያንን ዝተሳተፍዎ ፈስቲቫል፡ ኣብ ውድድራት ስፖርት ንዝተዓወቱ ሽልማት ተዓዲሉ።
ጠቕላሊ ቈንስል ሃገረ-ኤርትራ ኣብ ኣውስትራልያን ኒውዝላንድን ኣቶ መሓሪ ተኸስተ፡ እቲ ፈስቲቫል ብኹሉ መለክዒታት ዕዉት ምንባሩ ድሕሪ ምሕባር፡ ጽቡቕ ኣበርክቶ ንዝነበሮም ምስጋና ኣቕሪቡ።


text:
Radio Erena: January 22, 2014
ናብ ቀይሕ ባሕሪ ኣብ ዘእቱ ወሽመጥ ዓደን ተጨውያ ናብ ገማግም ባሕሪ ኤርትራ ከምዘምርሐት ዝተግለጸት ናይ ንግዲ መርከብ፣ ዋንነታ ናይ ቶጎ ምዃኑ ተረጋጊጹ።
እታ ካብ ወደብ ባጽዕ ኣስታት 400 ኪሎሜተር ሪሒቃ ከምዝተጨውየት እትግለጽ ዘላ መርከብ፣ ዋንነታ ናይ ቶጎ ደኣ ትኹን’ምበር፣ ሰራሕተኛታት ናይታ መርከብ ግብጻውያን ምዃኖም ሚኒስትሪ ጉዳያት ወጻኢ ግብጺ ኣብ ዘውጽኦ መግለጺ ኣፍሊጡ።
ኣፈኛ ሚኒስትሪ ጉዳያት ወጻኢ ግብጺ ባድር ዓብደል ዓቲ ኣብ ዝሃቦ ተወሳኺ መብርሂ፣ እታ ባንዴራ ቶጎ እተንበልበለት ሰንበት ረፋድ ዝተጨየት መርከብ፣ ሰራሕተኛታት ግብጻውያን ምዃኖም ድሕሪ ምርግጋጽ፣ ብዝሒ ናይቶም ምስታ መርከብ ተጨውዮም ዘለዉ ግብጻውያንን ንኽፍትኡ ክካይድ ብዛዕባ ዝክእል መስርሕን’ውን ኣብ ቶጎ ምስ ዝርከብ ኣምባሳደር ግብጺ ከምእተዘራረቡ ሓቢሩ።
እታ ድሕሪ 2012 ንመጀመርያ እዋና እትጭወይ ዘላ መርከብ፣ ፈለማ ብሶማላውያን ሸፋቱ ባሕሪ ከምዝተጨውየት እኳ እንተተገልጸ፣ ነቲ ቦታ ብዝቖጻጸር ሓይሊ ባሕሪ ኔቶ ድሒሩ ብዝቐረበ ሓበሬታ ግና፣ ኣብታ መርከብ ዝደየቡ ሸፋቱ ባሕሪ ዘይኮኑ ኣባላት ሓይሊ ባሕሪ ኤርትራ ምዃኖም ጠቒሶም።
መንግስቲ ኤርትራ፣ ነዚ ብኣህጉራዊ በዓል መዚ ማሪታይም፣ ኔቶን ሓያሎ ማዕከናት ዜናን ዝቐርብ ዘሎ ክሲ ዛጊት ዝኾነ ወግዓዊ ምላሽ ኣይሃበሉን።
እቲ ሓበሬታ ገና ምሉእ ብምሉእ ክረጋገጽ እኳ እንተዘይክኣለ፣ እታ ብሰንበት ንግሆ ዝተጨየት ናይ ንግዲ ምዃና እትግለጽ ዘላ መርከብ ኣብ ኢድ ሓይሊ ባሕሪ ኤርትራ ከምዘላ’ዩ ኔቶ ዝኣምን።
እታ ኣብ ክሊ ወሽመጥ ዓደን ዝተታሕዘን መርከብ፣ ናብ ገማግም ባህሪ ገጻ ከምዘምርሐት ዝጠቐሰ ኣብ ዱባይ ዝመደበሩ መራኽብ ብሪጣንያ ዝከታተል ኣሃዱ’ውን፣ ኣብዚ እዋን እዚ ኣብ ገማግም ባህሪ ኤርትራ ተጸጊዓ ክትህሉ ከምእትኽእል ኣንፊቱ።
መንግስቲ ኤርትራ፣ ብዛዕባ’ዚ ብኣህጉራዊ በዓል መዚ ማሪታይምን ኔቶን ዝቐርብ ዘሎ ክሲ ዛጊት ዝኾነ ወግዓዊ ምላሽ ኣይሃበሉን።
ኣብ ታሕሳስ 2010’ውን ሓይሊ ባሕሪ ኤርትራ ብዘይሕጋዊ ኣገባብ ናብ ክሊ ማይ ኤርትራ ኣትዮም ንዝበሎም ኣርባዕተ ብሪጣናውያን ምስ ጃልብኦም ከምዝሓዘ ኣይርሳዕን።
ኣብ ክሊ ገማግም ባሕሪ ሶማል ብፍላይ ድማ፣ ዘይሕጋዊ ምግፋፍ ዓሳ ንምክያድን ሓተላ ፋብሪካታት ንምጉሓፍን ብሕቡእ ዝመጸ መራክብ ሃገራት ኤውሮጳን ካልኦትን ብብዝሒ ከምዘለዋ ማዕከናት ዜና ኤርትራ ብተደጋጋሚ ምጽንሐን ዝፍለጥ’ዩ።
========================================